
NA
Fareeda Abdallah


Tana zaune daga ita sai dan kamfai a gaban dan tsamurmurin Bokan da ta kira shi da sunan
    “Arne na Kan Tudu”
Ta sha matuqar wahala kafin ta samu isa gare shi, motarta a can bakin titi ta bar ta, sannan ta yi tafiyar tsawon awa biyu tana hawa kan tudun don isa gurin  
     "Arne na Kan Tudu”.
Ta zagaya guraren bokaye har biyar duk amsarsu iri daya take kasancewa da bokan da qawarta Mariya ta kai ta gurin shi. 

Tana da tabbacin buqatarta za ta biya, tazo inda za a share mata hawaye. amma bokan yana da sharudda kafin a isa gurinsa. Shi yasa ba ta zuwa gare shi sai ta ga buqatarta ta sha gaban kowane boka da take harka da shi. Amma ta san da ta kawo mishi matsalarta  yake magance mata. Babu wata buqata tata da ya gaza biya mata. kowane
Daya daga cikin sharuddanshi shi ne, sharuddanshi
     “Za ki daina bin duk addinin da kike kai har na tsawon kwanaki uku kafin ki je gare shi.
 Na biyu kuma tun daga gurin da kika ajiye abin hawanki za ki tube kayanki tsirara ba abinda za ki sanya a haka za ki fara hawa kan tudun da bokan yake zaune. Tafiya ce kuma ta tsawon awa biyu.
Daf da isa gurinshi za ki ga wani dan kamfai rataye  a ganyayyaki sai ki dauka ki sanya, sannan ki qarasa gurinshi. 

Kallon ta yake da manyan idanunshi jajaye masu firgita qaramin yaro, qaton kan da yake d'ore a d'an siririyar wuyarshi shi zaisa a yi tunanin a kowane lokaci kan zai iya rinjayar jikin. Ihu mai  qarfi ya qwalla bayan ya gama kallon qwayar idonta. Busashhen hannunshi mai nuna alamun rashin jini ya buga a qasa yana  babbaka dariya, nan take hoton kyakkyawar fuskar Aisha ya bayyana. 
“Kin zo a kan wannan, kuma kin je gurin mugaye har biyar sannan kika zaiyarce ni, ko ba haka ba?”
 Ya tambaye ta cikin tsawa da daga murya yana watsa manyan idanunshi a kanta. 

“Haka yake mugu dan muguwa jikan mugu,  tatta6a kunnen mugwaye. Wadancan sun kasa saboda rashin qwarewarsu a kan mugunta shi ya sa na zo gare ka shugaban mugwaye. don na san babu abinda zai gagare ka dan gidan mugu.” 
Ta amsa cikin daga murya kamar yadda ya yi mata tambayar, tare da yi mishi kirarinshi. Duk wannan yana daga cikin qa’idojinshi.
Idanuwanta tsaye suke kyam a kan fuskar Aisha tana murmushin mugunta, don tana ganin lokaci kadan ya rage mabudi da mukullin rayuwar Aishan ya dawo hannunta. Ta sha alwashin maida Aishan kadarar da za ta samar mata da biliyoyin kudi, sannan daga qarshe ta lalata rayuwar yarinyar saboda wahalar da ta sha kafin ta samu biyan buqatarta a kanta. 

Dariya ya qyalqyale da ita, sa6anin dariyar dazu da ya yi ta cikin babbar murya. Wannan karon dariyar siririya ce mara dad'in sauraro.in
    “Tabbas za ki samu biyan buqata idan ba ki manta da qa’idojina ba"
 Ya fadi hakan yana kallon ta, bayan ya katse dariyar tashi kamar an yi ruwa an dauke.

“Ban manta ba mugu dan muguwa, jikan mugu. Tatta6a kunnen mugwaye.... a kwana biyu....” 
Ta daga yatsunta guda biyu tana kallon qwayar idanunshi.

“Yauwa muguwa, rayuwarki a mugunta za ta qare. matuqar kina tare da mugu a kwana biyu buqatarki za ta biya. Yarinyar da kanta za ta neme ki idan kika ga haka buqata ta biya. Sai ki kawowa mugu budurwar da zai sha jininta a matsayin ladan aikinki, amma wannan aikin naki yana da sharadi muguwa.”

“Na amince da duk wani sharadi matuqar zan sami biyan buqatata mugu dan gidan muguwa, jikan mugu, tattava kunnen mugwaye.”

“Kamar yadda wadancan mugayen suka sanar da ke yarinyar tana da shiri a jikinta, don haka idan ba mu samu damar shiga jikinta ba mugu zai dauki ladan aikinshi a jikinki, ta hanyar tsotse jinin jikinki gaba daya.”
Ba taji wani dar ko tsoron abinda mugu ya fada a matsayin sharadi aikinta ba, domin tana da tabbacin babu abinda zai gagare shi a kan al’amarin Aisha. 
Da qwarin gwiwa da na zuciya ta baro gurin Mugu bayan ta ajiye masa dan kamfanshi a inda ta dauka. Ba ta damu da tsirarun motocin da suke wucewa suna kallon ta a lokacin da take tsaye tana maida kayan jikinta ba. Tana gama sanya kayanta ta ja motarta a guje ta bar gurin tana dariya da farin cikin nan da kwanaki biyu buqatarta za ta biya.
*	  *	*
Kamar kowane lokaci, da sallama ta amsa wayar, fuskarta dauke da qayataccen murmushi kamar yana kallon ta. ba kamar yadda ta saba jin muryarshi ba, yau muryarshi a matuqar sanyaye take. Hankalinta a tashe take tambayarshi da cewa, 
     “Lafiya kake kuwa Abdul? Me yake damun ka?” 
Sai da ya sauke ajiyar zuciya mai nauyi sannan ya amsa mata da cewa
    “Aunty wai don Allah ya kuke  so in yi da raina ke da diyarki ne? Yau kwana daya da yini daya sam ta qi  daukar wayata, rabon da in ji muryarta tun shekaran jiya da muka rabu da ita a gurin Ardo. Idan wani laifi na yi mata bai kamata ta hora ni da rashin jin tattausar muryarta ba. A da da ban samu Aisha ba soyayyarta mai sauqi ce a zuciyata, ina da jarumta da kwarjini da nake iya ci gaba da aikina, duk da son ta ne danqare a zuciyata, amma a yanzu da na same ta bai kamata a wahalar da ni ba. Wallahi ba ni da wani jarumta a kan Aisha, ina son ta son da ban san iyakarshi ba. Don Allah ku tausaya min kada son Aisha ya zama ajalina.”
 Ya qarasa maganar yana shesshekar  numfashi, da alamun gaf yake da ya saka kuka a kowane lokaci.

Tausayinsa ne mai tsanani ya rufe ta, har ga Allah ba ta da masaniyar Aisha ba ta daukar wayarsa. Tana cikin yin wannan zancen zucin ta hango fitowarta daga dakin da yake a matsayin nata, ta yi kwalliya da riga da siket na kayan turawa, kai tsaye gurinta ta nufo tana murmushi. Ba tare da ta amsa mishi ba ta katse wayar ta maida hankalinta gaba daya kanta tana maido mata da martanin murmushin da take mata. 
Dan nesa da ita ta zauna tana jiran jin abinda zata ce, don ta lura bakinrta akwai abin cewa. 
“Babyna zo nan.”
 Ta umarce ta tare da nuna mata gefen  ta a matsayin gurin zamanta. Kusa da ita ta dawo ta zauna amma maimakon ta zauna a kusa da inda take zaune a kujera sai ta zauna a qasa kusa da qafafuwanta. Tare da maida hankalinta gaba daya kanta.
“Babyna, me Abdul ya yi miki ba kya daukar wayarsa?"
 Ta tambaye ta tare da qura mata ido don jin amsar da za ta ba ta. kunya ce matsananciya ta kawo mata ziyarar bazata, don haka ta sunkuyar da kai qasa tana matsa ‘yan yatsun qafarta.
“Mummy ni fa kunyarshi nake ji, idan na dauki wayar tashi me zan ce mishi?”
 ta tambaye ta bayan ta yi jarumtar korar duk wata kunya da take neman hana ta sakewa da wacce ta dauke ta tamkar diyarta da ta haifa.
“Haba Babyna, wace irin kunya kuma? Ki saki jikinki ki nuna masa soyayya tsaftatacciya, kin manta yadda sirikin nawa ya ke da farin jinin ’yanmata ne? Kina son wata ta qwace shi daga gareki ne? Idan ya kira ki a waya ki dauka, ki amsa mishi da sanyin muryar da zai isar da saqon so a gare shi. Ki nuna mishin tsantsar son da kike mishi, ki dage ki qara dasa soyayyarki a kowane lungu da saqo na zuciyarshi. Yadda babu wata mace da za ta samu damar dasa mishi tarkon soyayyarta. Ki nuna mishi kulawa, da tarairaya, da qauna da soyayya yadda zai ci gaba da zama naki ke kadai. kinji Babyna?”
Sakin baki kawai ta yi tana kallon Mummy yadda ta zauna tana warware mata duk yadda za ta yi ta sake riqe Abdul gam a hannunta. Duk abinda take fada haddace shi take yi a cikin qwaqwalwarta, don haka ta gyada kai cikin gamsuwa da duk maganganunta bayan ta fahimci ta kai aya a maganarta.

“Yanzu ki tashi ki je ki kira shi, sannan ki ba shi haquri cikin marairaita da shagwa6a akan rashin daukar wayarshi da ba kya yi. Tare da alqawarin hakan ba zai sake faruwa ba.” 
Umarnin da ta da ba ta kenan bayan ta gamsu da yadda ta fahimci darasin da ta yi mata. Ba ta yi sanya ba ko musu gurin aikata umarninta.

Missed calls 25 ta gani a wayar tata, daga lokacin da ta bar wayar a kan mirrow zuwa falo gurin mummy. Tana danna kiran lambarshi wani kiran na shigowa don haka ta gyara kwanciya a kan gado ta rungume filo a qirjinta, sannan ta danna ok don amsa kiran tare da fadin 
 "Hello....” cikin sanyin murya da salon jan hankalin wanda aka yi abin dominshi. 
“Wash Allah, zuciyata....” 
Amsar da ta samu kenan daga can bangaren. Sannan ya fara sauke ajiyar zuciya yana lumshe idanu hade da dafe daidai saitin zuciyarshi da yake jin kamar son Aisha zai fasa ya fito fili kowa ya gani. Yanayin yadda yayi maganar da saukar ajiyar zuciyarshi da take jiyowa tangaran a kunnenta ya sa ta lunshe ido tana jin wani sanyi da nishadi yana kwarara duk wani sashe na jikinta.
 Qara rungume filo ta yi tsam-tsam a qirjinta, abinda yake yawo a jikinta ya sa ta kasa amsawa daga bangarenta sai shi ne ya katse shirun nasu bayan sun dauki kusan minti biyar a haka ya ce
    “Aisha zan mutu, wallahi ba ni da lafiya...”
A rude ta fara jan
    “Innalillahi wa Inna ilaihirraji’un.” Domin a yadda ya yi maganar tabbas ta fahimci bai da lafiyar. Cikin alamun muryar da ke gaf da fashewa da kuka ta ce.    
    “Me yake damun ka Abdul? Don Allah kar ka mutu ka bar ni...”

“Soyayyarki ce Aisha, son ki yana neman ya yi ajalina Babyna... ki tausaya min don Allah...”

“Ni dai ka daina cewa soyayyata zai kashe ka Modibbo, ko kana son in yi kuka ne?” ta tambaye shi cikin salon shagwa6a bayan ta fahimci ciwon nashi na so ne.
“A’a Babyna, don Allah kar ki yi kuka.”
 Ya amsa da hanzari don babu abinda ya tsana a rayuwarshi irin kukan Aisha.

“Ka ci abinci kuwa yau?”
 Ta tambaye shi bayan jikinta ya ba ta sam bai ci abinci ba.
“Ban ci abinci ba Babyna, rabona da abinci tun jiya da rana...”

“Kana son yunwa ta illata min kai ne Modibbo? Ni ma ba zan sake ci ba, ka ga sai yunwar ta illata mu tare...” 
Ta fada cikin damuwa sannan ta sanya mishi kuka, amma na shagwaba, wanda babu ko digon hawaye a cikinsa.

“Oh my God! I’m sorry my wife.”
 Ya fada cikin yanayin damuwa. Sannan ya fara rarrashin ta cikin  tattausar  murya tare da daukar mata alqawarin yanzun nan zai yi wanka ya fita zuwa gidan abinci don raya qundunsa.

“To, ni dai daga yanzu kada ka sake zama da yunwa...” Ta fada bayan ta tsaida kukan. Magana take tana tura baki kamar yana kallon ta.

“Na daina matata, amma sai idan kin yi min alqawarin ba za ki sake qin daukar wayata ba, ko kina so in bar aikina in dawo kusa da ke in zauna ne?”

“A’a!” ta amsa da sauri, duk da tana son ta ringa ganin shi a kusa da ita a kowane lokaci, amma tana son ya maida hankali a kan aikinshi da bincike a kan wadanda suka kashe ‘yar’uwarta Sadiya. 
“Idan na kira ba ki dauka ba wallahi ciwo nake ji a zuciyata, don Allah matata ki daina wahalar da ni ta  hanyar rashin jin sassanyar muryarki kin ji?”
 Ya roqe ta da salon magana irin ta qaramin yaron da bai da qarfi ko dabara sai abinda mahaifiyarshi ta sanar da shi.

“To na ji, kuma na daina mijina. Daga yau ba zan sake qin daukar wayarka ba, matuqar ina kusa da wayar, kuma ban yi barci ba. Ka yi haquri da qona zuciyarka da na yi ta hanyar rashin jin muryata ka ji mijina?”
 Ta amsa da irin salon muryar da ya yi amfani da ita wurin isar da rokon shi.

“Yauwa matata, shi ya sa a kowane daqiqa na agogo son ki qara ninkawa yake a zuciyata. Ai ke ba kya laifi a gurin mijinki, kuma har abada ba na tunanin za ki yi min laifin da zai sa in yi fushi da ke. Idan ma za ki yi ko da zuwa gaba ne na yafe miki, duniya da lahira.” 
Ya fadi hakan cikin nishadi. A muryarshi ta fahimci abinda yake fada har a zuciyarshi iya gaskiyar kenan!
“Na gode mijina! Shi ya sa nake tsananin son ka! Allah ya bar min kai mijina.”

“Zuciyata domin ke aka halicce ta matata, ba na tunanin a duniya za a sami namijin da yake yi wa masoyiyarsa ko da kwatankwacin son da nake yi miki ne. wallahi ina tsananin son ki har ban san yadda zan kwatanta miki rin tsananon son da nake miki ki fahimce ni ba matata. Da zan iya bude zuciyata in nuna miki irin son da nake miki da na yi hakan matata.... ina sonki Aisha, wallahi ina tsananin sonki. zan iya bada rayuwata don in ceci taki rayuwar Aisha... ina sonki, don Allah kiyi haquri dani ki soni ko da kashi daya bisa dari na irin son da nake miki ne matata...”
Ya qarasa maganar yana jan ajiyar zuciya sauri sauri, da hanzari ya sanya hannunshi na dama ya dafe saitin zuciyarshi don ji yake son Aisha yana qoqarin fasa qirjinshi ya fito.

“Nima ina sonka Abdul, kawai dai bansan yanda zanyi in nuna maka irin son da nake maka bane, amma insha Allahu inai maka tanadin rayuwa da farin ciki mai dorewa har qarshen rayuwar mu idan mu ka yi aure, ka daina barin soyayyata tana wahalar da kai mijina. Bazan yafewa kaina ba matuqar son da kake min ya cigaba da wahalar da kai mijina...” 
Ta fada bayan tayi kokarin daidaita natsuwarta daga duniya nishadin da kalaman Abdul suka cilla ta.

“Baki da laifi ko kadan matata, soyayyarki a zuciyata wani al’amari ne da Ubangiji kadai yasan dalilin da ya jarbceni dashi. ki daina zargin kanki akan yanda sonki ya zama jinin jikina, wallahi baki da laifi ko kadan.”

Ajiyar zuciya na sauke mai nauyi bayan idona ya fada kan agogon dakin da ya nuna qarfe bakwai da minti ashirin na dare, har an kira sallar magariba an idar daf da kiran sallar isha’i. Awa daya da minti ishirin kenan muna magana a waya da Abdul.
“Lala lala.... mijina kaga yanda lokaci yaja kuwa ba tare da mun ankara ba?”
 Sai a lokacin ya watsa idanunshi da suka canza launi daga farare zuwa ja kadan da kore kore, Cike tsananin shauqin soyayya da kwantar da murya mai cike da buqatar muradin abinda zuciyar shi take so a kusa da shi yace,
“Na gani matata! ke ce kika sa na manta da kowa da komai...”

“Ni dai babu ruwa na mijina, yanzu dai kaje kai wanka da alwala kayi sallah, bayan haka kuma sai ka je ka ci abinci. Ni ma yanzu zan je na yi sallah.”

“Umarnin ki abin bi ne a gareni matata! Amma ina roqon addu’a a sujjadarki ta qarshe, kin san addu’ar mace ga miji kar6a66iya ce a gurin Allah.”

“Ai dole in yi maka addu’a mijina, a kowace sallah tawa addu’arka ta musamman ce.”

“Na gode matata! Amma kin san akan abinda nake so ki yin addu’a?”

“A’a, sai ka faxa mijina...”
 Ta amsa da zaquwa don jin ko mene ne buqatar tashi.
“Ki yi min addu’ar Allah ya bani sa’ar kama wadanda suka kashe Sadiya cikin satin nan don  samun damar mallakar Aisha a matsayin matar aurena a sati na gaba da za mu shiga"
Sai da dariya ta qwace mata ba tare da ta shirya wa hakan ba. Cikin dariyar ta ce 
   “Komai tsawon lokaci za ka samu nasara in Allah ya yarda mijina.”

“Dariya kike min ko?”
 Ya tambaye ta bayan ya yi qwafa.
Dariyar ce ta ci gaba da jan ta don haka cikin dariyar ta sake fadin
     “A’a, ni ba dariya nake  maka ba, a kan me zan yi maka dariya?”

“Za ki yabawa aya zaqinta duk lokacin da ki ka zo hannu yarinya tun yanzu gara ki bi ni a hankali”
“Oho dai, ai Mummy na ba za ta bar ka ka ci zalin ‘yarta ba.” 
Ta fada bayan ta tsaida dariyar, sannan ta murguda baki kamar yana kallon ta.

“Lokacin da zan ci zalin naki ai Mummynki tana can ba ta da masaniya a kan komai.”

“Bye-bye mijina, ana kiran sallar isha’i...” 
Tana gama fadin haka ta katse wayar don jin da tayi hirar tasu ta qi qarewa. Bandaki ta shiga ta dauro alwala don ba da farali. Bata qi gabatar da addu’ar da Abdul ya roqa a gare ta ba. Domin ita kanta za ta so a ce  igiyar auratayya ta shiga tsakaninsu a nan kusa don samun damar mallakar junansu har abada a matsayin miji da mata.

Suna zaune da Mummy da Daddy (mijin Mummy) a kan dining table suna cin abinci, duk hankalinsu yana kan ta. Suna tarairayar ta don ta saki jiki ta ci abinci sosai. Daddy da kanshi ya zuba mata abinci mai yawa a filet ya miqo mata tare da zuba mata juice a kofi yana fadin 
    “Baby, ki yi sauri ki cinye in qara miki, so nake yi ki yi girma sosai kin ji yarinyata?” 

Dariya ta qyalqyale da ita sannan ta ja abincin kusa da ita ta fara tsakura tana kallon idanunshi ta ce
    “Daddy idan na cinye wannan abincin ai sai a zo a gan ni. Zan dai dage in ci ko da daya bisa hudu na abincin da ka zuba min. A hakan ma wai don Mummyna ta iya sarrafa girki yayi dadi kamar zai tsinke kunne ne"
 Ta qarasa maganar tana kallon idanun Mummynta da tunda suka fara caftar tana kallon ta da murmushi a fuskarta.

“Daddyn Baby ka ji ‘yarka tana tsokana ta ko?”
 Ta fada bayan ta mai da idanunta a kanshi, a muryarta dauke da salon shagwava.

“Ai gaskiya Baby ta fada Mummyn Baby, ke din ba dama ce in dai gurin sarrafa kowane kalar abinci ya ba da ma’ana ne.” YA fada  yana dariya.

“Ka dai goyi bayan diyarka kenan ko?”
 ta sake jefa masa tambayar tana dariya.

“Eh mana, ai gaskiya diyar tawa ta fada.”

“Kin ji dai Mummy, Daddy ma ya san kin cancani a ba ki award ta kowane 6angare, musamman ma a gurin hada abinci.
Hira suke gudanarwa cikin nishadi da fahimtar juna har suka gama cin abincin, ita ce ta kwashe kulolin abincin da filet da komai da suka yi amfani da su zuwa kicin.

Kan kujerun falo suka koma da zama suna hira jefi-jefi tare da kallon T.V.
“Gobe idan Allah ya kai mu za mu shiga kasuwa ni da Baby don za6a mata kayayyaki irin namu na gida (atamfa, leshi, shadda, materials) daga can sai mu wuce gurin tela mu ba da dinki. Idan lokaci bai qure ba za mu biya gaida Ardo.” Mummy ce take yi wa Daddy wannan bayanin. 

“Ni ba a buqatar rakiyata kenan Maman Baby?”
 Ya tambaya yana kallon Mummy da kallo irin na soyayya.
“Ni na isa in hana ka rakiya Baban Baby? Kai diyarka ai ba zan shiga tsakaninku ba. Allah ya ba ka haquri...”
Ita dai dariya kawai ta yi don ganin yadda iyayen nata suke neman soyewa a gaban diyar tasu ba tare da  jin kunya ba. Hamma ce ta zo bakinta ba tare da ta shirya wa zuwanta ba, don haka ta yi haramar miqewa zuwa dakinta, har qasa ta durqusa ta yi wa su Daddy sai da safe, sannan ta sabe zuwa dakinta suna bin ta da kallo da addu’a cikin kulawa da qauna. Farin ciki fal zuciyarta don jin qaunarsu take kamar iyayenta. Shi yasa a kowace sallah da ta yi ba ta gajiya gurin roqon Allah ya ba Mommy haihuwa. 
Shigowar kiran Abdul cikin wayarta yasa ta share duk wani tunani daga zuciyarta sai nasa da soyayyarsa, da irin tanadin da ta yi masa idan Allah ya mallaka musu juna a matsayin ma’aurata. 
*		*	*
Yana riqe da wayar a daidai saitin kunnenshi duk da dai ya  fahimci ta yi barci, addu’ar barci ya karanta tare da tofawa a jikin wayar yana fatan Allah ya amshi addu’arshi zuwa gareta. A hankali yake jiyo saukar numfashinta cikin nutsuwa da kwanciyar hankali.
   “Ina ma... ina ma.. a ce a yanzu haka tana kwance ne a tsakiyar faffadan qirjinshi tana barci...”
 tunanin da ya mamayi zuciyar shi kenan sannan ya dora addu’ar Allah ya mallaka masa Aisha a matsayin matar aure nan da dan wani qanqanin lokaci.

Tuno sharadin da zai tabbatar da aurenshi da ita ya sa ya miqe ya nufi bandaki ya dauro kyakkyawar alwala yayi nafila raka’a biyu. A sujjadarshi ta qarshe yake addu’ar Allah ya sauqaqa mishi binciken da yasa a gaba, Allah ya ba shi nasarar gano inda wadannan masu laifi suke don samun cikar burin ranshi na auren Aisha. 

Sarqa irin wadda ‘yan iskan gayu suke sakawa a wuya wanda likita ya ba shi tare da file din binciken da suka gudanar na dalilin mutuwar Sadiya ya qura wa ido kamar mai karantar wani abu daga jikin sarqar, ba tare da sanin kowa ba ya samu wasu matasa ya sa  su yi masa C.I.D na wannan kango inda aka tsinci gawar Sadiya. Ya umarce su da yin gadin ne dare da rana, amma cikin hikima suke gudanar da aikin nasu ba tare da ko ‘yan unguwar sun sani ba.  Har izuwa yau da kwanaki uku kenan da fara aikin nasu bai samu wani qwaqqwaran bayani ba dangane da masu shiga gurin suna aikata masha’a. Hatta qananan ‘yan iska dake shiga cikin kangon suyi shaye shaye sun dauke qafa kamar sun San me ake yi

Sarqar dai fara ce, kuma ba ta da tsawo sosai, da alamun idan aka sanya ta a wuya za ta dan kama wuya, amma ba sosai ba. Tana dauke da tambarin
    “A” 
daga qasa, kallon sarqar yake a zuciyarshi yake tunanin kamar ya tava ganin wani sanye da sarqar. ‘Amma a ina? shi ne abinda sam zuciyarshi ya gagara tunawa. 
Tun yana ganin kamar shirmen tunani yake a kan sarqar har zuciyarshi ta yi nasarar rinjayar da shi tabbas ya ta6a ganin wani sanye da sarqar ko kuma irinta a wani guri. Inda dai ya tava ganin wani sanye da sarqar ko kuma irinta ne ya kasa tunawa. Kansa ne ya kulle da zazzafen tunani, don haka ya tattara komai ya ajiye guri daya ya gyara kwanciya a kan gadon lokacin da agogo ya nuna qarfe uku da kwata na  dare, Idanunshi ne suka fada kan lambar wayar Abba yayan Yasmin lokacin da yake qoqarin neman lambar Abdulqadir daya daga cikin masu gadin kangon da aka yi wa Sadiya fyade.
  Sama da kwanaki bakwai kenan bai sa Abba a idanunshi ba, kuma bai san a wane hali yake ciki ba.

*		*	*
“Daddy ka yi waya da Ardo a kan lamarin Yaya Abdul kuwa?”
 Yasmin ta tambayi mahaifinta lokacin da suke zaune su uku a dinning table suna karya kumallon safe. 
“Muna waya da Ardo Yasmin, amma ban fada mishi komai ba daga abinda ya faru. Maganar Abdul babba ce, tana buqatar nutsuwa da haduwa fuska da fuska gurin tattauna ta da neman hanyar magance matsalar. Don haka na yanke shawarar qarshen satin nan za mu tafi Yola gaba daya don sanar da Ardo abinda yake faruwa.”

“Hakan ya yi daidai Alhaji, domin na san shi kansa Ardo ba zai goyi bayan neman  karuwan da Abdul ya tsunduma kanshi ba, duk da cewa Abdil shalele ne a gurinshi.”
 Mummy ta fadi hakan tana yatsina fuska bayan zuciyarta ya tuno mata karon battar da suka yi da ‘yar iskar karuwar da Abdul din ya ajiye gidanshi.

“Amma Daddy haka za ka bar wannan ‘yar iskar karuwar ta ci bulus duk da irin rashin kunyar da ta yi muku kai da Mummy?” 
Yasmin ta tambayi mahaifinta tana bata fuska da nuna takaicin abinda ya faru da iyayen nata.
 Wani abin mamaki shine, sam Yasmin taqi sanarwa iyayenta cewa yarinyar da suka gani a gidan Abdul ita ce sanadin karayar hannunta. Ko Hidayah da take qawa a gare ta ba ta sanar da ita hakan ba. Ba don komai ta boye ba sai don gudun asirinta ya tonu. Daga ganin idanun Aisha yarinya ce da ba ta wuce shekaru sha bakwai ba. Ita kuma Yasmin tana cikin shekara ta ashirin da biyu.
"Karki damu Yasmin. Tun washe garin ranar da abin ya faru na tura gidan Abdul din a yi maganinta. Amma abinda suka sanar da ni shine Abdul ya bar gidan da yarinyar a safiyar wannan rana. Duk ranar da Allah ya sake hada fuskata da ta wannan fitsararriyar yarinyar tabbas za ta kwashi kashinta a hannu.”

“Ta ba ni mamaki yarinyar, ba a ta6a ci min mutunci irin yadda yarinyar ta yi min ba, wai  har ni za ta kira ‘yar bariki? Har duniya ta nade ba zan manta da wannan yarinyar a raina ba.”
Mummy ta fadi haka zuciyarta na kuna.

“Ki kwantar da hankalinki Mummy, shi kanshi Yaya Abdul ya san Daddy ba zai qyale wannan ‘yar iskar karuwar ta ci mana mutunci a banza ba. Shi ya sa ya yi saurin sallamarta daga gidan yana tsoron abinda zai je ya zo. Amma idan kura na yawo kare na yawo tabbas watarana za a hadu”

‘Qwarai kuwa Yasmin.”
 Daddy ya amsa cike da tabbaci da gamsuwa.

Da fito mai qarfi ya shiga cikin falon don  haka duk suka maida hankalinsu kanshi. Inda sabo ya ci ace sun saba da yanda zai shiga falon saidai ya yi fito don a san shigarshi  a maimakon sallam irinta addinin musulunci. Tun suna mishi magana a kan hakan cikin rarrashi da kwantar da hankar da kai har sun haqura sun zuba mishi idanu. Kara shiga cikin nutsuwarta ta yi ta maida kai kan  dankalin da take ci ko kallonshi  bata sake yi ba don gudun yin laifi a gareshi.
“Abba ka tashi? Barka da safiya...”
 Daddy ne ya fara mishi wannan maganar ya na kallon Abban daya nufi kan kujerun falon ya zauna ba tare da ya ce musu komai ba.

“Yauwa! barka dai Daddy.” 
Ya amsa gaisuwar uban ya na  watsa jajayen idanunshhi a kan Yasmin.

“Ke don Ubanki baki iya gaisuwa ba ne?”
Ya jefa mata tambayar cikin tsawa da daga murya.

A tsorace ta taso daga inda take zaune ta na karyawa ta tsuguna a qasa can  nesa da shi ta ce,
“Yaya Abba ina kwana? Ka tashi lafiya?”
Sai da ya gama watsa mata harara ya na kallonta ya yi sama da kansa ya na hura hanci ya ce,  
“Saida na roqi gaisuwar? ‘Yar iska  mara mutunci. za ki tashi daga nan ko sai na yi ball dake? Shegiya mai suffar munafukai"

“Haba Abba, yanzu daga shigowarka har zaka fara takura mata? Ca nake kai da ka shigo falon sai da mahaifinku ya gaishe ka?”
Mummy ce ta fadi hakan don kore zagin da ya fara ma Yasmin, tasan kadan daga  aikinshi ne yayi  qwallo da itan kamar yadda ya fada.
“Wai ke Mummy ina ruwanki da harkata? Qanwata ce  kuma ina da ikon hukunta ta idan ta yi laifi. Amma na lura ke kullum burinki wannan yarinyar ta raina ni.”

“Ni ban ce ta raina ka ba, amma dai ka ringa yi mata a hankali, tunda ko mu da muka haife ka ba ma matsa maka.”my

“Ni fa na lura a gidan nan kun tsane ni, a kullum ni ne wanda ba ni da mutunci kuma ba na aikata abin kirki, wannan ‘yar iskar yarinyar ta bi ta kankane komai na gidan nan! Komai na yi ban iya ba, wallahi matuqar kuka ci gaba da takura min zan bar gidan nan, don babu dan iskan da ya isa ya matsa wa rayuwata. Na wuce shekaru goma sha takwas! ina da damar da zan yi abinda na ga dama da rayuwata” 
Yana tsaye a tsakiyar falon yake zazzage ruwan masifa iya son ranshi. Yasmin dai sadaf-sadaf ta fice daga falon, domin ta san qarshen abin a kan ta zai qare.
Daddy ne ya tashi tsam daga inda yake zaune ya koma kusa da Abban ya dafa kafadarsa yana bubbugawa yana rarrashin sa kamar qaramin yaro.
“Calm down my lovely Son! Ni da Mummynka ba wai mun tsane ka ba ne, a kullum babban burinmu shi ne ku zamo yara masu tarbiyya kai da ‘yar uwarka. Ka daina tunanin za ka bar iyayenka don wannan ba abu ba ne mai kyau! Tabbas kana da daman da za kai abinda ka ga dama tunda kai ba yaro ba ne. Amma don Allah ka rage irin takurar da kake yi wa qanwarka. Ka ga ku biyu kawai Allah ya ba mu a matsayin ‘ya’ya. Babban burinmu shi ne ku hada kanku kai da qanwarka, ka ga ita yarinya ce qarama, dole kai ne za ka ringa nuna mata wasu abubuwan cikin hikima idan ta kuskure. ka yi haquri  ka ji yarona?” 
Sai da ya gama shan qamshi kamar ba zai tanka ma uban ba sai can ya ce, 
    “Shi kenan ya wuce Daddy, amma gaskiya bana son yadda Mummy take bada ni a gaban wannan yarinyar.”
“Daga yau ba za ta qara  ba da kai a gaban qanwarka ba in Allah ya yarda. Ka ringa haquri ka ji babana?”

“Ya wuce.” 
Ya sake amsawa a taqaice yana tada jijiyoyin wuya.
“Za ka hau dining ne ko in hada maka break din ka zauna a qasa?” 
Mummy ta tambaye shi da murmushi a fuskarta, don qara wanke laifinta tunda Daddy ya ari bakinta ya ci mata albasa gurin rarrashin shalelen nasu.
“Ba yanzu zan karya ba.” 
Ya amsa ba tare da ya kalle ta ba don har a lokacin haushinta yake ji dangane da fadan da ta yi masa. 

Daddy ne ya daga ha6an Abban yana kallon ciwon da ya ji gurin damben da suka yi da abokanshi kamar yadda ya sanar da su ya ceha6an
 “Anya kuwa Babana ka je asibiti sun yi maka dressing  gurin ciwukan nan? Na ga yau kwanaki biyar kenan amma ko alamun warkewa basa yi?”

“Na je asibiti Daddy, kuma ina shan magunguna. Kawai lokacin warkewar  ciwon ne bai yi ba.”

“Ai don dai ka hana a dauki mataki a kan yaron ne, amma wannan ciwo da ya ji maka ai ya yi yawa, dubi yadda yake kwashe maka jiki a gurare daban-daban kamar wani kare saboda tsabar zalunci?”

“Ku share kawai Mummy, shi kanshi yaron yana kwance  yanzu haka a asibiti, domin cuwukan da na ji mishi sun fi wanda ya ji min.”

“Shi kenan tunda haka kake so Babana...” 
Mummy ta fadi hakan bayan ta dawo kan kujerun falon ta zauna kusa da inda Abba da Daddy suke zaune, suna jajanta ciwukan jikin Abban, musamman na wuyanshi wanda yakushi mai girma suka fito 6aro-6aro, kuma sam ba su da alamun warkewa kamar a jiya aka ji su. 

*	*	*
Yadda nake murza sitiyarin motar cikin farin ciki da karsashi shi zai qara tabbatar da tsantsar farin cikin da nake ciki. Mummy tana zaune a gefe na da casbaha a hannunta tana ja lokaci zuwa lokaci tana dago kanta ta kalle ni da murmushi a fuskarta. Ina kallon motar Abdul’Ahad dauke da Ardo suna biye da tamu motar.
“Babyna da alamun tunda muka shigo garin Kaduna kike cikin matsanancin farin ciki, amma farin cikinki na yanzu ya fi na kowane lokaci yawa, tunda har ya gaza 6oyuwa a fuskarki.”
Dariya ta yi mai qara nuna tsantsar farin cikin da take ciki daga bisani ta amsa mata da cewa
    “Hmmn! Mummyna kin san ai dole in yi farin ciki. Yau fa sati daya kenan rabona da ‘yan’uwana, kuma a yau din ne za mu sake haduwa da su. Babban abinda ke qara fadada farin cikina shi ne, a yau din ne kowacce daga cikin ‘yan’uwana za a maida ita gidan mahaifinta da taimakon Ardo. Baqin cikina daya shi ne, yadda na bar gida ina tare da Sadiya, amma zan koma gida ba tare da ita ba...” 
Damuwa da jimami ne ya mamaye farin cikin fuskarta da zuciyarta, hawaye mai zafi ke qoqarin  kawo farmaki kan idanunta amma ta matse su ba ta bari sun zubo ba don gudun tada hankalin Mummy.

“Ki yi haquri Babyna. Mai rabawa ta riga ta raba tsakaninmu da Sadiya, inda ta tafi kowa zai je can. kin ga kenan ita da ta tafi ba ta yi sauri ba, mu da muke nan ba mu dad'e ba. Addu’a shi ne babban abinda ya yi saura a tsakaninmu da ita”
 Cikin taushin murya da dad'ad'an lafuzza  Mummy ta ci gaba da rarrashin ta har ta haqura ta saki ranta, ta dawo da walwalarta.

Da haka har suka isa qofar gidan. A bude suka tarar da gidan, kamar suna da masaniyar a ranar za ta dawo. Ita ce a gaba yayin da Mummy take biye da ita kafada da kafada. Ardo Abdul suna baya suna biye da su. A zukatansu suke al'ajabin wannan gida da girmansa da kayatuwansa.

Gaba dayansu suna zaune a tsakiyar falon, sanye cikin manyan hijabai da casbaha a hannayensu. Motsin shigowar da suka ji yasa duk suka miqe tsaye, suka zubawa matakalar da za ta sada mutum da tsakiyar falon idanu. 
Ita ce ta fara sauka cikin falon, sannan Mummy sai Ardo da Abdul suka sauka daga karshe.

“Alhamdu lillahi rabbil Alamin. Alhamdulillahi ala ni'imatihi tatimussalihat” 
Abinda suka hada baki gurin fada gaba dayansu kenan, sannan 'yan matan suka nufo gurin ta da sassarfa suka rungume juna suna murna. Baba Jummala kai tsaye gurin Mummy ta nufa ta kama hannun ta ta zaunar da ita a kan kujera tana mata barka da zuwa. Har qasa ta durqusa ta gai da Ardo sannan ta nufi kicin ta fara jero musu ruwa da juice kala-kala.

“Siyama a taya Baba Jummala kawo wa baqi abin sha mana.”
 Aisha ta fada tana kallon yadda Baban ta ke shiga da fita tsakanin kicin da falo. karaf idanunta cikin na Abdul, a lokacin sauran ‘yan gidan sun koma kusa da Mummy sun duqa har qasa suna gai da ta. Da fara’a take amsawa tana tambayar sunayensu daya bayan daya suke amsa mata.

Lumshe ido yayi ya bude sannan ya yi qasa da su yana aiko mata saqon soyayya. Duk yadda ta so ta share shi ta kasa, sai da ta maida masa martanin murmushin. Le66anshi ya motsa alamun furta kalmar “I love  u...” 
Sannan ya dafa saitin zuciyarsa yana qara lumshe idanu. 
Da ido ta yi mishi inkiya da Ardo dake zaune a gefenshi, sannan tayi saurin dauke kai daga gare shi, don  ta lura idan tana biye masa sai ya sa ta aikata abin kunya gaban su Fatima da Baba Jummala. 

Har qasa ta duqa ta gaida Baba Jummala kamar yadda ta saba, sannan ta sake neman guri ta zauna kusa da Mummynta, su Rahma suka fara jerangiyar gaida Aisha, sna zama qasa kusa da qafafunta. 
Abinda ta lura da shi shine, sam su Safiyya basu gaisa da Abdul ba, sai Ardo kawai suka gaisar da Mummy da take ‘yar uwarsu mace. Shi kanshi Ardo ta lura abinda ya sa suke gaisar da shi don dai kwarjini da Allah ya ba shi ne. Duk zafin kan mutum idan ya ji muryar Ardo ko kuma ya yi arba da shi dole ka qasqantar da kanka.

Sallama irin ta addinin Musulunci Ardo ya fara bude filin falon da shi, suka amsa gaba daya sannan ya fara jero addu’a cikin harshen laraci suna sauraren shi. Sai da duk suka gama nutsuwa tare da qara mai da hankalinsu  dari bisa dari kanshi, sannan ya fara janyo ayoyi da hadisan da suke nuni da yadda Allah ya dora namiji a kan mace, da yadda Allah ya fifita darajar namiji a kan mace, da tarihin yadda Ubangiji ya halicci Nana Hauwa’u da qashin haqarqarin Annabi Adamu, da tarihin Manzanni da Sahabbai na yadda suke kula da nauyin da Allah ya dora musu na matansu. Da yadda su matan suke butulcewa mazajen, da tarihin yadda matan Annabi Muhammad (S.A.W) suka taba hada masa zafin da saida ya yi wata daya a cikin masallaci, sannan ya  kawo qwararan hujjoji da suke nuni da babu yadda za a yi mace ta iya rayuwa ba tare da DA NAMIJI ba, domin halittar a hade ta ke kamar mayen qarfe ne da qarfe. Daya ba zai iya rayuwa ba sai da daya. 
Sai da ya gama kashe musu jiki gaba daya, masu raunin zuciya daga cikinsu irin su Fatima har sun fara hawaye, yayin da dukkansu suka yi tagumi hannu bibbiyyu cikin tashin hankali. 

Mummy ce ta ci gaba da janyo hankulansu ta hanyar nuna duk abinda ya faru da su a rayuwa muqaddari ne daga Allah. Tun kafin a haife su an riga an rubuta abin da zai faru da su. Ta nuna musu su daina tunanin don A DALILIN DA NAMIJI muka samu gi6i a rayuwarmu ba hakan yana nufin duk maza halayensu daya ba ne. Ana samun baragurbi daga 6angaren mazan da matan. Sannan ta nuna musu Abdul a matsayin wanda Aisha za ta aura mai yi mata soyayyar da zai iya ba da rayuwarshi a kanta. 

Aisha ce ta mayar musu da duk abinda ya faru da su tun daga lokacin da suka bar gida da niyyar zuwa gidan abinci ita da Sadiya. Hatta irin rasuwar da Sadiya tayi bata 6oye musu ba, sannan tai musu nuni da Abdul a matsayin wanda ya tsaya kai da fata gurin binciken wadanda suke da alhakin mutuwar Sadiya, don gurfanar da su gaban kuliya su kar6i hukuncin da ya dace da su. 

Kuka suke gaba dayansu, a lokacin ne suka sanar da ita ba su da masaniya a kan rasuwar Sadiya. Danye rasuwar ta dawo ma Aisha don ganin yadda suke kokawa harda Baba  Jummala, ta kasa nuna dauriya hawaye kawai take tana fadin 
    “Inna lillahi wa inna ilaihiraji’un!”

Nasihar Ardo da ta Mummy da kuma jin rasuwar Sadiya sune suka taru suka saukarwa da ‘yan’uwan Aisha sanyin jiki, suka sauka dokin qiyayyar DA NAMIJI. 
Ko da Ardo ya nemi maida su gidajen mahaifansu babu wacce tayi musu, a take suka fara tuba ga Allah tare da daura niyyar yin sabuwar rayuwa a gaban iyayensu da fatan samun mazaje nagari, kamar yadda Aisha ta samu.
Fatima ce ta fara neman a maida ta dangin mahaifiyarta ne a can qasar Nijar, amma adireshin inda suke zaune ba zai samu ba sai ta hannun qanin mahaifinta. Ardo ne ya amsa mata da cewa hakan ba zai zama matsala ba za a mayar da ita can din in Allah ya yarda.
Ba su samu wata matsalaba daga mahaifa da dangin kowacce daga cikinsu, duk gidan da  suka je a mutunce da karamci ake karbarsu. Iyayensu da danginsu sun yi nadama matuqa, kuma sun tabbatar masu da babu inda ba su shiga don neman ‘ya’yan nasu, Ardo shi yake qara janyo hankulansu a kan amanar 'ya'ya da Ubangiji ya danqa a hannun iyayensu.
Da kuka suka rabuwa sannan Aisha ta Damqa kyautar chek na Naira miliyan biyar ga kowacce daga cikinsu. Baba jummala ce ta qara mata zuwa Miliyan goma, kuma ita ta yi alqawarin riqon Siyama da Suhaila da ta dauko su daga gidan Marayu kamar ‘ya’yanta na cikinta. A gidan da ta mallaka mata na mahaifinta suke zaune. 
Ardo yayi alqawarin duk wani abu da zai taso dangane da su Siyama idan ana neman danginsu a neme shi, zai tsaya musu kai da fata kamar yadda zai tsayawa jikokinshi.

Alh. Musa qanin mahaifin Fatima yayi matuqar nadama sosai, domin kuka ya ringa yi da idanunshi, sannan ya duqa har qasa yana neman afuwarta. Koda suka sanar da shi abinda ya kawo su na neman adireshin dangin mahaifin Fatima don mayar da ita can kuka ya sake sakawa yana roqon Ardo da Allah da Annabi a bar ta a hannun shi zuwa sati mai zuwa da kanshi zai kaita gurin dangin mahaifiyarta ta kwana biyu. Amma ba zai iya barin ta a can ba don yana son ya nuna mata gata a matsayinta na diyar dan uwanshi, wanda a da can bai nuna mata ba. A kallo daya za ka gane tsantsar nadamarshi da gaskiyar abinda yake fadi har zuciyarshi ne, don haka suka amince da barinta a nan bayan ita kanta Fatiman ta amince da hakan.
Ba su samu kammalawa da komai ba sai ranar Asabar da yamma, jirgin qarfe takwas na daren ranar za su bi zuwa Yola, don haka suka ci gaba da shirye-shiryen komawa gida. 

Suna zaune a falon Abdul, Aisha da Mummynta, Ardo yana cikin daya daga dakunan Abdul yana wanka. Hira suke da Mummy  akan yadda maida ‘yan’uwanta gidajensu ya kasance tsakanin jiya da yau, shigowar Abdul cikin falo shi ya katse mata maganar da take yi. 
Kallon-kallo suka yi a tsakaninsu sa’annan ya maida idanunshi a kan Mummy ya ce 
   “Mummy ko za ki ba ni aron diyarki  ta yi min rakiya zuwa cikin gari?”
Ya tambaya yana Sosa keya, yana kara satar kallon Ayshan.

“Anya zan iya ba ka aron diyata kuwa Abdul?  Babyna ta gaji sosai tana buqatar hutu ka ga bai kamata ka tara mata gajiya ba.” Ta fada kai tsaye tana kallon cikin idanunshi.
“Haba Mummynmu! ai don Allah na ce.” Ya sake fadi cikin salon roqo da kwantar da kai.”
“Tun da ka matsa bari in tambaye ta idan za ta iya zuwa.” Ta fada, sannan ta dawo da idanunta kan Aisha ta ce
 “Baby wai za ki iya yi mi shi rakiya?” 
Maqe kafada ta yi alamun a’a. Tana tura baki ta ce
   “Ni dai a’a Mummy, shi kawai so yake ya qara wahalar da ni.”
“Toh, ka ji Abdul. Baby ta gaji da yawa, ka yi haquri kawai.”
Tagumi ya yi ya rasa hanyar da zai bullo musu. Yadda yai tagumin yai qasa da idanu ya so ya dan ba ta tausayi, shigowar Ardo dakin da sallama da maganar da yayi ya sa Abdul sakin murmushin da bai yi niyya ba. 
“Mutum da matarshi an tava hana shi iko da ita Aishatu?” (Yana nufin Momy, idan ba ku manta ba sunansu daya) diyarki fa an riga an ba Abdul aurenta, kuma ina daya daga cikin shaidun da suka shaida, sadaki ya rage ya biya, jama’a da dama su shaida ya dauke ta daga gabanki”
Sunkuyar da kai qasa Aisha ta yi cikin matsanancin jin kunya. Mummy kuwa murmushi ta yi ta ce,
    “An gama Ardo tun da ka sa baki, kai kuma Abdul ka yi tuqi a hankali kuma ka dawo min da diyata a kan lokaci.”
Mayafi kawai ta dauka ta yafa a jikinta, don dama ta yi wanka ta yi kwalliya cikin riga da siket na tamfar da ya yi matuqar dacewa da fatar jikinta.
“Matata kin ga yadda kika yi matuqar kyau cikin wadannan kayan kuwa? Ban tava ganinki cikin kayan dinki irin namu ba, sai a jiya da yau. Shigarki daga doguwar riga sai kayan turawa.”
“Doguwar riga da qananan kaya sune shigar da aka raine ni da su. Ban tava sanya irin wadannan kayan ba sai da Mummy ta dinka min. Ashe dai sun yi min kyau?” Ta tambaye shi da mamaki a fuskarta.
“Au, ke ba ki ga ni ba?” 
ya tambaye ta shi ma da mamakin a fuskarsa.
“A’a ni ban gani ba, kawai dai gani na yi sun yi min yadda duk wani kaya da na saka yake min.”
“Ki gode wa Allah matata, wallahi ban tava ganin yarinya mai kyanki ba, ko wani kalar kaya kika sa sai ya karvi jikinki, a kullum kamar qara miki kyau ake yi.”
“Alhamdulillahi!  Allah ya sa dai ba don kyaun kake so ba, ka ga idan haka ne duk ranar da ka ga wacce ta fi ni kyau za ka daina so na"
Sauka daga kan titi ya yi sannan ya yi fakin din motar, ya kamo hannunta jikinshi a sanyaye ya ce
    “Haba matata, ki daina batun zan daina son ki, ko kin manta don ke aka halicce zuciyar Abdul-Ahad? Daina son ki yana nufin ba na raye a duniya, domin ko hauka nake yi ba zan daina ambaton sunan Aisha da irin son da nake yi mata ba. Wallahi ina son ki, so na tsakani da Allah. Ki daina kokwanto ko shakka a kan irin son da nake yi miki kin ji matata?” 
Tsakiyar qwayoyin idanunta ya zuba nashi idanun suna kallon juna cikin tsantsar so da qaunar juna. Ya riga da ya gama kashe mata jiki da tausasan kalamanshi, a muryarta zai gane tsantsar so da yarda da aminci da sakankancewa.
Ta ce, “To na ji, mu tafi dare ya fara yi.”
“Kin ji fa kika ce, matata? Ba ki ce kin yarda ba...”
“Na yarda mijina.” 
Ta amsa mishi kai tsaye. Tada motar ya yi suka ci gaba da tafiya inda suka nufa. Ya ci gaba da cewa 
    "Ina son ki matata, ina ma a ce an kawo min ke a matsayin matar aure na ne?”
“Ai ni matar taka ce, ko ka manta abinda Ardo ya fada kafin mu fito daga gida?”
“Ban manta ba, amma ai kin ji ya ce ban biya sadaki ba, kuma dubban jama’a ba su shaida ba.”
“Ai ka kusa samun damar mallakar matarka in Allah ya yarda mijina.”
“Allah ya nuna mana lokacin.”
“Amin mijina.”
 Ta amsa kai tsaye ba tare da jin kunya ko tsoro ba.

*	*	*
Yau kwanaki uku kena tana kwana da wayarta a bude, kuma  kusa da kunnenta don tsammanin samun kiran wayar Aisha kamar yadda
 “Arne na kan tudu”
 ya alqawarta mata. Ganin kwanaki biyu sun shude ba ta samu wayar Aisha ba kuma ba ta ji wani motsi daga Arne na kan tudu ba, kamar yadda ya ce idan ba su samu nasarar shiga jikin Aishan ba to zai dauki ladan aiki a jikinta. Don haka ta yanke shawarar qara masa wasu kwanaki biyun su zama hudu kenan. Tana fatan samun nasara a muguwar buqatarta.
Duk ‘yan matan da suke debe mata kewa a wannan kwanaki ukun ta hana su shiga dakin barcinta. Babban burinta shi ne idan Aishan ta kira ta su yi hirar da zai rage mata qarfin sha’awar Aishan a zuciyarta. 
Tana kwance ta yi daidai a kan gadon daga ita sai yaloluwar rigar barci mai  bayyana surar jiki, idanunta a bude suke ta qurawa P.O.P da ya mamaye saman rufin dakin ido, tana tunanin qirar jikin da Aisha ke da shi. Lokaci zuwa lokaci tana sakarwa kanta murmushi sa’annan ta shafa tumbin cikinta cikin nishadi. 
Dif wutar dakin ta dauke ba zato ba tsammani, tsaki mai qarfi ta ja sannan ta  janyo wayarta da niyyar kiran daya daga cikin ‘yan matan gidan. Dawowar hasken dakin ya sa ta sakin ajiyar zuciya ta aje wayar a gefe ta ci gaba da tunanin da take yi. 

“Ke muguwa,,,,” 
Cikin tsawa mai qarfi ta ji muryar ‘Arne na kan tudu’ ya yi amsa kuwwa a cikin dakin yana qwala mata kira. 
A tsorace ta miqe daga kwanciyar da tayi tana waige-waige, amma ba ta gan shi ba kuma komai na dakin yana nan a inda yake. Cikin sakan biyar muryar Arne na kan tudu ta ci gaba da karade lungu da saqo na cikin dakin, da qaraji yake qwala mara kiran amma ba ta gan shi ba.
Da sauri ta dira daga kan gadon, ba ta tsaya neman zani don rufe tsiraicinta da rigar barcin ta bayyana ba ta nufi qofar dakin da gudu a tsananin tsorace, niyyarta ficewa daga dakin.
 Duk yadda ta so bude qofar dakin ya qi buduwa, murda key din dakin take don budewa amma kamar tana sake datse qofar, kuma har a wannan lokacin Arne na kan tudu bai daina qwala mata kira cikin tsawa ba. 
A rud'e ta zame ta zauna a qasa jikin qofar sharaf sannan ta sanya ‘yan yatsunta duk biyu ta toshe kunnuwanta gami da rintse idanunta da qarfi, duk da ba wani abu take gani ba.

Turirin zafi mai tsanani hade da tsamin barasa da hamamin warin da yake doso ta ne ya sa ta bude idanunta don gani ko me yake kusanto ta. Yana zaune a kan dan dutse mai tudu shi ba a sama ba kuma shi ba a qasa ba. Sanye da da dan yaloluwar riga wace take bayyana rama da qasusuwan jikinshi. Duk jikinshi hayaqi yake fitarwa mai hade da tururin zafin wuta. Idanun shi sun yi jawur fiye da yadda ta saba ganinshi. Da hannunshi mai dauke da rudu-rudun jijiyoyi  yake watso mata daquwa sannan ya varke da wata mahaukaciyar dariya, lokaci guda ya turvune fuska gami da fashewa da kukan  gyare. Saida ya tsagaita sannan ya fara magana
“Keh muguwa! Kin bamu aikin da ya fi qarfinmu! Kin sa na tura dan tsumuri inda za a yi sanadin hallaka shi, to ya dawo da alwaqarin ba zai mutu shi kadai ba, don haka ya dau fansarshi a kaina ta hanyar watsa min tokar da za ta yi ajalina. Don haka ni ma ba zan mutu ni kadai ba sai tare da ke baqar muguwa.”
Toka mai tsananin zafi ya watsa mata tun daga kanta  har zuwa sassan jikinta. Saukar tokar a jikinta da wani azababben zafi da ta ji yana ratsa qwaqwalwarta ya sa ta yanka ihu mai tsanani yayin da shi kuma Arne na kan tudu ya bace vat! yana ci gaba da rera kukan gyare da babu dadin saurare ko kadan. 

Kamar yadda jikin Arne na kan tudu yake fitar da  hayaqi da wari da hamami cikin minti  biyu  ita ma jikinta ya fara fitar da haka. Azabar da take ji a jikinta kamar ana zuba mata garwashin wuta ya sa ta ringa yanka ihu tana  yage dan yalolon rigar jikinta tana jefarwa. 
Daga can wajen qofar dakin ‘yanmatan gidan suke dukan qofar suna qwala ihun kiran
    “Hajiya lafiya!?” 
Ina! Hajiya Danasha ta yi nisa sam ba ta san suna yi ba, ihu kawai take yi tana birgima a qasan dakin saboda azaba. A hakan ta ci gaba da kasancewa har qarfe biyu da rabi na dare, sannan rai ya yi halinsa.
‘Yanmatan gidan sam ba su da masaniyyar Hajiya ta cika, koda suka daina jin ihunta sai suka yi tunanin barci ne ya dauke ta, sai washe gari suka nemo maza aka karya qofar dakin, nan aka tsinci gawarta tsirara haihuwar uwarta, kuma jikinta da fuskarta baqi qirin alamun qona ta aka yi. Ta kumbura suntum sai wari gawar da dakin suke yi. 
Duk tsananin shaquwarta da ‘yanmatan gidan da irin kashe musu maqudan kudaden da take yi kasa zama a dakin da gawar take suka yi, sai wani sashi na daban suka koma da zama a cikin gidan, suka nemo lambobin qawayenta da suka sani, suka kira suna sanar da su abinda ya faru.
Minti talatin zuwa awa daya gidan ya cika da manyan mata  qawayen danasha. Amma ganin irin mutuwar da ta yi da yanayin da gawartata take ciki daya bayan daya suka ringa sulalewa suna barin gidan. An rasa mazan da za su yi jana’izar ta. Kuka kawai Hajiya Mariya take tana qyamar harkarsu ta ‘yan neman jinsi, a zuciyarta take tunanin
    “Ashe duk amintakar da suke yi da junansu ta fatar baki ce? Yau ga shi Hajiya Danasha da ta kasance jigon kafuwar qungiyarsu ta rasa masu tsayawa a kan gawarta? Me ake da irin wannan qazanta kuma wulaqanctacciyar rayuwa?”
Sai da aka kira sallar Azahar a masallacin dake unguwar da gidan Hajiyar yake sannan Mariya taje da kukanta ta samu limamin masallacin ta yi masa bayanin duk halin da ake ciki. Da liman da Ladan da daidaikun mutane da ba su wuce takwas ba suka sallaci Hajiya Danasha zuwa makwancinta na gaskiya.
 
Hajiya Mariya ita ta ci gaba da amsar daidaikun baqin qawayensu masu zuwa gaisuwa. a ranta ta yi wa kanta alqawarin daina harkar neman jinsi da bin bokaye da malaman tsibbu gaba daya. (Allah ya ba ta iko, Ubangiji ya shiryi sauran masu yi gaba daya, amin).
***	***	***
Aisha na tsaye gaban madubi tana shafa hoda a fuskarta ta jiyo vibration din wayarta da ke gefen gado. Sanin mai kiran nata ya sa sai da ta dan ja aji tana gab da tsinkewa sannan ta latsa madannin amsa kiran tana fadin 
“Hellooo....”
Murya qasa-qasa ya amsa kamar wanda ya farka daga barci. Cikin shagwava da marairaita ta ce,    
    “Mijina daga wayewar garin yau zuwa yanzu qarfe takwas da rabi na safe ka kira wayata sau goma sha biyu, Wai ni mene ne ne?” ta yi tambayar tana tura baki kamar yana kallon ta.
“Ke ce matata... ke ce wallahi! son ki ya hana ni rintsawa dukda yau lahadi ya kamata  in kai sha biyu na rana ina barci”
“Ni dai babu ruwana, jiya fa muka dawo daga Kaduna, amma za ka wani ce ni ce na hana ka barci...”
“To ai ni ba na gajiya da kallon ki, ko son jin tattausar muryarki, bayan kina ganin har wani rowarki Mummy ta ringa yi min.”
“Allah ya huci zuciyar mijina, ai Mummyna ba ta son ka wahalar mata da diya ne.”
Sai da ya sauke ajiyar zuciya sannan ya ce, “Duk ranar da na dauke diyar ba sai in ga wanda zai yi min rowarta ba?”
Dariya ta yi kawai bakinta ya yi mata nauyi ta rasa irin amsar da zata bashi, don haka ta yi shiru tana dan dariya mai sauti da har  yake iya juyota ta cikin wayar.
“Yi dariya dakyau yarinya, yanzu ai lokacin ne. Kin gama shiryawa ne?”
“A’a yanzu dai powder nake shafawa.”gama
 Ta amsa kai tsaye tana kallon powder da take ajiye a gabanta.
“Wani irin powder kuma matata? Ke da na ce kada ki yi kwalliya don kada wasu maza su kalle min ke dukda dai na san hakan ba mai yiwuwa ba ne.”
“Su waye wasu maza mijina, taro ne fa na family daga qannenka sai iyayenka ka ga ai babu bare balle har a kalle maka mata ko?”
“Su qannan nawa ba maza ba ne? Ni fa wallahi ina tsananin kishin wani ya gane min mata, kuma kar ki kuskura ki yi musu dariya balle har su yi sha’awar ki.” Ya fadi hakan cikin fada. 
“So kake su dauke ni a matsayin miskila mai girman kai? Kada ka manta taro ne da Ardo ya hada don gabatar da ni a matsayin daya daga cikin ‘ya kuma jini ga danginku, ka ga dole in sanya murmushi a fuskata ko don su karbeni da hannu bibbiyu.”
“Wane irin kaya za ki sanya?” Ya tambaye ta duk da haka bai sassauta maganarshi ba.
“Doguwar rigar shadda da mayafinta.”
 Ta amsa kai tsaye zuciyarta na neman 6aci da fada-fadan da yake mata.
“Ban yarda ba.... ni wallahi ban yarda ki yi wannan shigar ba matata, kawai ki nemi kayan da kika san sam ba za su yi miki kyau ba, wannan qaton hijabin Mummyn naki za ki sanya, ban yarda kina budewa wasu garada fararan haqoranki ba. In ban da Ardo ya hana ni zuwa taron da duk wannan kallon da za su yi miki bara suyi ba...”
Haushi da masifar da yake neman ya tsiro mata da shi wai duk don yana kishinta ya sa ta katse wayar ta jefa ta a kan gado. Sai da tayi minti goma tana maida numfashi da jujjuya maganganun Abdul a zuciyarta. Sannan taci gaba da shirinta, kuma bata fasa sanya kayan da tayi niyya ba. 
Tana ganin kira har sau goma sha daya, a kira na goma sha biyu ta dauka rai a 6ace ta ce 
   “Wai meye ne? Idan kuma masifan ne ba ka gama ba sai ka dora daga inda ka tsaya...”
Tana jin yadda yake sauke ajiyar zuciya sauri-sauri, muryarshi da dan rawa-rawa ya ce 
    “Allah ya ba ki haquri matata, ni wallahi ba masifa nake miki ba, kawai son ki da nake yi ne ya haddasa min tsananin kishinki a zuciyata, don Allah ki yi haquri”
“Na ji!!!” 
Amsar da ta bashi kenan ta sake katse wayar. 
Bai yi fushi ba ya sake kiran wayarta. Sai da ta tsinke sau biyu, sannan ta dauka  a karo na uku. Shiru ta yi ba ta ce komai ba don har a lokacin ba ta sauko daga dokin zuciyar da ta hau ba.
“Matata ba ki haqura ba ne? Don Allah na ce ki yi haquri...”
“Na haqura, amma gaskiya ka 6ata min rai Abdul, irin kalamin da ka yi amfani da su gurin bayyana min salon kishinka suna nuna kamar ba ka yarda da son da nake yi maka ba ne, kana tunanin a gaban idonka ne nake son ka a bayan idonka zan ci amanarka ne? Ba ka yarda da ni ba ne?”
 Tana gama jera masa wadannan tambayoyin ta fashe da kuka, domin idan ba hawayen ta zubar ba  ba za ta samu sauqin quncin da ya mamaye zuciyarta ba. 
“Oh my God! Matata don Allah ki yi haquri, wallahi ban yi wadannan maganganun don in bata zuciyarki ba, don Allah ki yi haquri kin ji matata, ko kina son ni ma in yi kukan ne?”
 sai da ya dau tsawon lokaci yana rarrashin ta har ta daina kukan gasken ta koma yin na shagwa6a, tana bayyana mishi irin son da take yi masa sannan ta haqura. 
“Ni a haka ma zan je gurin taron da hawaye a fuskata tunda dai na fahimci mijina bai son kwalliyar.” Ta fada tana turo baki kamar yana kallonta.
"Wanke fuskarki ki yi kwalliyarki matata, ai na san babu wanda ya isa ya qwace minke daga gare ni.”
“Ina son ka mijina...”
 Ta fada cikin salon jan hankali dan  tabbatar da saqonta ya isa gare shi. Sai da ya dau tsawon minti daya yana maida numfashi sannan ya ce 
    “Ni ma ina tsananin son ki matata.” 
Da haka suka yi sallama da shi  ta gyara fuskarta cikin sauri don ta san Mummy tana can falo tana jiran fitowarta.
Tun suna mota ba su isa gidan ba Ardo ya kira Mummy yana tambayarta sun  iso ne? Sanar da shi ta yi ga su nan a hanya sai ya ba ta umarnin idan sun isa ta tura Aisha dakin da yake  ganawa da baki na waje. Don haka suna isa kai tsaye can falon ta nufa ba tare da ta shiga cikin gidan ba.
Takalman da ta gani a qofar falon shi ya tabbatar mata da baqi a ciki, don haka ta qara gyara zaman mayafin kanta da ya yi matuqar dacewa da shaddar jikinta, ta yi sallama gami da dakatawa a qofar tana jiran a amsa. Sannan a ba ta umarnin shiga cikin falon.
Gaba xayansu suka amsa, sannan ta ji muryar Arxo yana fadin,
 “Bismillah shigo daga ciki.” 
Kanta a qasa ta kutsa cikin falon, sannan ta nemi guri can nesa da su ta zauna. Gwiwoyinta a qasa ta gaida Ardo sannan ta maida fuska kan wadanda ta gani a cikin falon ta fara gaishe su.
 Idanunta cikin na mahaifan Yasmin, jifan ta sukai da wani mugun kallo. Sam sun kasa amsa gaisuwar da ta yi musu, ita kuma tun daga gaisuwa daya ba ta qara ba, illa musayar kallo da suke yi a tsakaninsu.
Yasmin a fili take watsa wa Aisha harara, su kuma iyayenta suna jifan ta da kallon tsana a fakaice. Ba ta rama martanin kallon da Yasmin ko iyayenta suke mata ba don ta san idanun Ardo suna ganin duk abinda ya ke faruwa.
“Gyara zamanki da kyau Aishatu” 
Ardo ya fadi hakan idanunshi suna kanta.  ta zauna da kyau sannan ta saukar da qwayoyin idanunta zuwa qasa tana sauraron Ardo.

“Ahmadu ina tunanin wannan ita ce yarinyar da kuke qorafin kun tarar da ita a gidan Modibbo?” Ardo  ya jefa wannan tambayar ga mahaifin Yasmin.
“Qwarai ita ce Ardo, don ba zan manta da fuskarta da irin cin mutuncin da ta yi min ni da iyalina ba.” Mahaifin Yasmin ya amsa wa mahaifinshi cikin muryar dake bayyana bacin ranshi da irin abinda ya shiga tsakanin Aisha da su. 
“Ai kuwa ya zama dole ka manta da wani batanci da ya tava shiga tsakaninka da ita Ahmadu, domin wannan yarinyar da kake gani ‘ya ce ga Aishatu qanwarka, kuma wannan taro da ka zo kai da iyalinka ku ka tarar za a yi ba na komai ba ne sai na gabatar da ita a matsayin daya daga cikin jikokin wannan zuri’a tamu. Yadda Yasmin take a gurina haka Aishatu take a gurina. Don haka daga yau ka fara yi mata kallon ‘yarka kamar yadda kake yi wa Yasmin kallon diyarka ta cikinka.”
“Amma Ardo...”Ardo
 sai kuma ya yi shiru ya rasa abin cewa domin dai ya san Ardon idan ya ce
    “Eh” 
To e din yake nufi har abada.
“Umarnina ne bai samu kar6uwa a gurinka ba ko kuma jayayya za ka yi da ni Ahmadu?”
“Ba haka ba ne Ardo, umarninka abin bi ne a gare mu ni da iyalina, domin duk a qarqarshin ikonka muke. Allah ya huci zuciyarka.” 
Da saurinshi ya yi togaciya da fadin haka. Sannan ya juyo gare ta yana murmushin da kallo daya ta yi masa ta san bai kai ciki ba ya ce 
   “Muna miki maraba da zamo wa daya daga cikin zuri’armu. Da fatan za ki manta da abin da ya taba shiga tsakaninmu na batanci? kamar yadda muka manta har abada ni da iyalina”
Murmushi ne ya wadaci fuskarta duk da tana tabbacin maganar da ya yi iya le66anshi ta tsaya, sanin da ta yi ba shi da wuta ba shi da aljanna, bai isa ya cutar da ita ba sai abinda Allah ya qaddara zai faru a kanta
   “Na gode. Ina fatan za ku manta da mayar muku da maganar da na yi a haduwarmu ta farko?”
“Kar ki damu Aishatu, duk dan Adam ajizi ne, kuma rashin sani shi ya sa duk muka aikata wannan kuskure. In Allah ya yarda hakan ba zai sake faruwa a tsakaninmu ba.” 
Mummy ce ta fadi hakan tana murmushi.
“Yasmin ba ki gaisa da ‘yar’uwarki ba, ko har yanzu kina riqe da 6atancin da ya ta6a shiga tsakaninku a zuciyarki ne?” 
Ardo ne yai wannan tambayar ga Yasmin bayan ya lura kowa ya maida magana ita ce kawai ta yi shiru, kuma har a wannan lokacin ba ta saki fuskarta ba.Kafin ta furta komai sai da ta taso daga inda  take zaune ta dawo kusa da Aisha, sa’annan ta miqa mata  hannu suka yi sallama a tsakaninsu (musabiha), irin kallon da take wa Aisha mai hade da murmushi kallo ne mai isar da ssalon   
     “za ki gani in dai ni ce”.
Aisha ba ta yi qasa a gwiwa ba gurin mai da mata da martanin kallon mai isar da saqon
   “In ga alkhairi, ta Allah ba taki ba.”
Ba tare da ta matsa daga kusa da Aisha ba ta dubi Ardo ta ce 
   “Ba haka ba ne Ardo, wa ce ni in qi bin umarnin tsohon mijina matuqar ina son aljanna? Kawai dai mamaki ne ya kama ni da wata matsananciyar kunya, ashe akwai dangantaka mai qarfi a tsakaninmu da Aiaha, amma rashin sani ya sa duk mun yi wa juna mummunar fahimta. In Allah ya yarda wani abu makamancin wanda ya shiga tsakaninmu a baya ba zai sake faruwa a gaba ba. Zan riqe ta qanwa ta jini kamar yadda nake riqe da sauran qannena na wannan zuri’ar.”
Gaba dayansu sunji dad'in abinda ta fad'a, ita ma Aisha fuskarta yalwace da fara’a duk da ta fahimci inda maganganun nata suka dosa.
“Alhamdulillahi! 
Dama haka ake son duk musulmi na qwarai ya kasance mai yafiya ga dan’uwanshi musulmi. Sai Allah ya yafe mana kura-kuran da muka aikata tsakaninmu da shi. Yasmin ki jagoranci ‘yar’uwarki Aisha zuwa cikin gida inda za a gudanar da taro kamar yadda muka saba. Ahmadu kana iya shiga cikin gida kai da iyalinka kafin sauran ‘yan’uwa su gama had'uwa.”
Har qasa dukkansu suka duqa suka yi godiya ga Ardon, sannan suka yi masa sallama suka nufi cikin gidan kamar yadda ya ba su umarni.

Suna zaune cikin dakin taron, a lokacin jama’a ba su gama haduwa ba, amma mafi yawancin dangin sun hallara, idanu sun yi yawa a kan Aisha, don haka ta takure a kusa da Mummynta, hannunta na dama yana cikin na ta, tana matsawa a hankali.
Mummyn Yasmin  ce ta kasa haquri sai da ta jefa wa Mummyn Aisha magana cikin shagu6e, 
   “Aishatu ashe kin ta6a haihuwa ba mu da labari?”
Da yake Mummy mace ce mai gaskiya da rashin barin ko ta kwana take ta ba ta amsa kai tsaye ta ce,   
   “Qwarai kuwa ga zahiri! tunda kin gan ni da ‘ya?”
Dariya ta yi cikin kunya da son basarwa ta ce
    “Allah ya ba ki haquri, daga tambaya sai cibi ya zama qari?”
Ita ma Mummyn Aisha dariya ta yi, sannan ta ce “Wannan salon hausar ke kika santa Aunty Maryam, abinda na sani kawai shi ne kin yi tambaya kuma na ba ki amsa.”
Babu wanda ya sake tankawa a tsakaninsu, sai ‘yanmatan daga cikin dangin ne suka fara magana cikin mamaki suna fadin  
    “Laaaa! Aunty wannan kyakkyawar dama diyarki ce? Ya sunanta?”
Da fara’arta a fuska ta amsa musu  da cewa
    “Sunanta Aisha, kuma ‘yata ce  duniya da lahira. Duk mai neman qarin bayani ko kuma tambaya a kanta ya jira shigowar Ardo.” 
Da wannan maganar ta rufe bakin duk mai niyyar yin magana a kan Aisha.

A dunqule Ardo ya ba su bayani a kan Aisha, kuma bai ba kowa damar tambaya a kanta ba, umarni ya ba da a matsayinsa na babba daga cikin zuri’ar sun san ba zai kawo musu abinda ya san cutuwa ba ne a gare su. Don haka yana umartar su da su riqe ta tamkar ‘ya’yansu na cikinsu. Kuma ita din ‘ya ce ga Aishatu qanwarsu, da mijinta Yusufa. 
Har qasa ta ringa duqawa tana gaida su daya bayan daya, kuma abinda ta lura da shi shi ne, duk sun yi na’am da bayyanarta a cikinsu. ‘Yanmatan kuwa gaisuwa suka yi ringa yi suna fada mata sunayensu daya bayan daya. Matasa mazan dangin su ma da fara’a suke gabatar mata da kansu suna musayar lambobin wayoyin juna don sada zumunci. Abinda ta lura shi ne daga mazan har matan burinsu kowa ya fi samun kar6uwa a gurin ta.
Fuskarta qayace take da murmushi, kowa da matsanancin fara’a take gaida shi, bayan Ardo akwai qannensa maza guda biyu da suke qarqashin ikonshi, su da iyalinsu. Yawa ne da su sosai, kuma da ganin su ake gane gane fulani ne, abin da ya ba ta mamaki shi ne: duk kyau da farar fatar da suke dauke da su ba sa gani, kyawunta kawai suke magana a kai.
Bayan an gama tattaunawa a kan Aisha ana shirin addu’ar tashi daga zaman Yasmin ta miqe tsaye ta dubi tsakiyar idanun Ardo ta ce
   “Ardo kafin a yi sallama ina da magana idan an ba ni dama”
Nan take idanu suka koma kanta, kowa yana sauraron abinda zata ce. 
Mamaki ne matsananci a fuskar iyayen zuri’ar, don yaro bai cika samun ikon magana ba sai abinda aka zartar a kan ko waye sai dai ya bi umarni.
“Fadi maganarki, an yi miki izni”
 Mahaifin Abdul shi ya yi maganar, bayan ya kallo idanun mahaifinshi ya fahimci ita yake jira.
Ba tare da wata kunya ko tsoro ko shakkar abinda zai biyo bayan maganar tata ba taci gaba da kallon Ardon ta ce, 
    “Idan zai yiwu ina buqatar a gaggauto da daurin aure na da Abdul zuwa nan kusa, domin ina cikin matsananinci halin da zan iya fad'awa wata mummunar hanyar matuqar babu mijin aure a kusa da ni"
Shiru ne ya gifta tsakanin mazauna falon na wasu mintuna, ba a jin motsin komai sai hucin iskar A.C da ya wadaci tafkeken falon taron. Kayan cikin Aisha ne suka yi wani irin hautsinwewa ba tare da sun shiryawa hakan ba. Fitsarin da ya cika mata mara ya sa  ta rintse idanu, sannan ta yi qasa da kanta, sad'af-sad'af ta fice daga falon zuwa cikin gida.
Daya bayan daya ‘yanmata da matasan samarin dangin suka ringa sulalewa suna ficewa daga falon. ‘Yanmatan dai cikin gidan suka shiga gurin Aisha, yayin da samarin suka nufi qofar gida suna kakabin al’amarin a zuciyarsu.
Yasmin tana zaune daram a inda take zaune tun farko tana jiran hukuncin da za a zartar a kan ta. Iyayenta kuwa ji suke ina ma qasa za ta tsage su shige don matsananciyar kunyar da diyar tasu ta basu, rashin samun gurin 6uya yasa suka sadda kawunansu qasa suna wasa da yatsun hannayensu.
Ardo shi kanshi rasa abin cewa ya yi, don haka ya yi shiru yana jinjina qarfin hali da rashin  kunya irin na Yasmin. Iyayen Abdul ma sadda kai suka yi qasa sun kasa cewa komai, don maganar ta girmi tunaninsu. Ba su ta6a tunanin haka daga Yasmin din ba. 
Mummyn Aisha kuwa zuciyarta da tunaninta kashi tamanin yana kan Aisha, tana tunanin ko a wane hali take ciki? Duk wani mazaunin falon shiru ya yi ana jiran wane hukunci mai gayya mai aiki wato zai zartar a kan maganar?
“Alhaji ina ganin a duba maganar yarinyar nan! Tunda ta iya bude bakinta ta yi irin wannan maganar a gabanmu tabbas tana cikin wani hali. Idan zai yiwu a dawo da daurin auren nasu zuwa sati mai zuwa. Ko me ka ce Alhaji Babba?”
 Daya daga cikin qannen Ardo mai suna Alhaji Bello ya yi wannan bayanin yana kallon Ardo bayan ya yi duba da yadda lokaci yake tafiya har ana daf da kiran sallar azahar ba tare da sun yi duba a kan maganar Yasmin ba.
“Shawararka  yayi daidai Bello. Amma da sharadin matuqar aka daura aurenta da Modibbo a sati mai zuwa ba za ta qarasa karatun da take yi ba, domin tun da farko ba komai ya sa muka nisanta kwanakin bikin ba sai don ta samu daman kammala karatunta” 
Ardon ya fadi hakan da sanyin murya,  domin yarinyar ta yi abin da bai ta6a tsammani ba.
Alhaji Ibrahim, d'aya qanin mai bin Alh. Bello sai kuma Ardo shi yayi mata tambayar
     “Ta amince da abinda aka zartar na rashin ci gaba da karatunta?”
Kai tsaye ta amsa ta amince, sannan ta miqe zuwa cikin gidan, fuskarta qunshe da fara’a mara misaltuwa.

Ganin shigwarta bai sa sun yi shiru daga hayaniyar za6a ma Aisha sunan da za su ringa kiran ta da shi ba, tunda sunansu daya da Mummynta. Tana zaune  tana bin su da idanu fuskarta dauke da murmushi, amma a can qasan zuciyarta Allah ne kadai ya san zafi da turirin da take ji, yadda son Abdul ya shiga  zuciyarta farat xaya sam ta manta da bayanin maganar aurenshi da Yasmin.
“Inna lillahi wa inna ilaihirraji’un! Yanzu idan Abdul ya fasa aurena ina zansa kaina?”
 Ba zato babu tsammani wannan tambayar ta fado a ranta. Take ta yi istigfari tare da addu’ar kada Allah ya sa hakan ya kasance. Tana son Abdul son da har ba ta san iyakarshi ba, ba ta fatan wani abu ya gifta tsakanin soyayyarta da Abdul-Ahad.
“Smally tunanin me kike yi haka? Tun  dazu ake ta miki magana ba ki san muna yi ba?”
 Zainab wacce Aisha ta fahimci ciki daya suka fito da Abdul saboda tsananin kamannin da suka yi, kuma a shekaru ba za ta wuce sa’ar ta ba. Ita ta jefo wa Aisha wannan tambayar bayan ta hura iska a idanunta, wanda ya yi sanadin dawo da ita daga duniyar tunanin da ta fa d'a. 
Lumshe idanuwa ta yi ta bude, gami da sauke ajiyar zuciya mai nauyi, sannan ta watsar da ko wane tunani ta maida hankalinta a kansu gaba d'aya.
“Hmmm! Wa ne suna na ji kin kira ni da shi  haka?”  Ta tambayeta ta na murmushi.
“Smally! Ko sunan bai yi miki ba ne?”
Hafsat ce ta amsa mata tambayar da tayi.
Dariya Aisha ta yi, kamar ba za ta tanka musu ba, sai can kuma ta ce 
      “Na gode, amma dai ina.... shi kenan na gode ‘yan’uwana.”
“Amma dai kina me?” 
Zainab ta tambaye ta cikin zumudi da son jin amsarta.
“Amma dai ina ganin ke ce kika fi cancanta da wannan sunan” 
Ta qarasa tana dariya, tare da watsa fararan idanunta a kan Zainab don jin me za ta ce.
“Amma wayonki ya yi yawa Smally, ni dai na san ba haka za ki ce ba"
 Maryam ta fadi haka tana jinjina salon waskiya irin na Aisha.
“To me zan ce Maryam?”
 Ta tambaye ta tana zare idanu duk da ta san abin da ta fada haka ne.
“Hmmn! Ai ni na rasa ma abinda zan ce, wannan azanci naki ya yi yawa Smally, wai don Allah shekarunki nawa?”
 Ilham ta tambayi Aisha da madaukakin mamaki a fuskarta.
“Ke ni fa ba yarinya ba ce, na wuce duk yadda kuke gani na. Bari in yi tunanin yanzu ma shekaru na nawa?” ta amsa tambayar cikin qara jefa musu wata tambayar tana dariya.
“Lalala.... wayo ko Smally? Kina da saurin shiga ran mutum, kin iya magana sosai, zan so haduwarku da yaya Abdul.”
Zainab ce ta fadi hakan tana tunanin Aisha ba ta san Abdul-Ahad ba. Kawai ita ma sai ta biye mata da yadda ta yi maganar.
    “Abdul kuma? Kina nufin akwai wanda ba ya nan a cikin ‘yan gidan nan maza?”
“Qwarai kuwa, ai ba Yaya Abdul ne kadai ba ya nan ba, akwai Yaya Abba shi ne Yaya ga Yasmin, suna zaune a Kaduna. Sai kuma Yaya Abdul, shi kuma yana Kaduna yana aikin dansanda...”

“Ya nake jin ana magana a kan mijina ne? Allah ya sa dai ba wata ce take neman yi min qwacen miji har gida ba.” 
Yasmin ce ta yi wannan maganar tare da watsa idanunta a kan Aisha, tana mata kallon da ta rasa gane kanshi.
“Ok... ko shi ne Abdul din da na ji Yasmin tana fadin tana da buqata ta matsu a daura musu aure?” Aisha ta tambayi Zainab, sannan ta fakaici idanunsu ta watsa wa yasmin kallon
 “Ki iya takunki” 
“Qwarai kuwa shi ne Smally...”
 Zainab ta amsa mata kai tsaye ba tare da shayi ko shakkar Yasmin ba.
Gaba daya ‘yanmatan haushin Yasmin suke ji, don gani take kamar ta fi kowa a cikinsu, musamman da Ardo ya zabe ta a matsayin mata ga Abdul.
“Oho dai, duk dan baqin ciki sai dai ya mutu, ni da Abdul mutu ka raba, takalmin kaza. Qwalelen kowacce mayya”
 Yasmin ce ta fadi haka cikin harzuqa, tana maganar tana watsa harara dama da hagu.
“Haba ‘yar’uwa! Kar ki ba da mata mana, ina abin yake wai maye ya ci jariri? Ko kina nufin ba ki yarda da kanki da irin son da ya Yaya Abdul yake miki ba ne?” Hankalin Aisha kwance take maida mata da martani cikin hikima da wayau ba tare da ta bari sauran ‘yanmatan sun fahimci ‘yar tsamar dake tsakanin ta da Yasmin ba. 
“Babu abinda wata ‘yar iska za ta gwada min sai iya karuwanci da bin bokaye don sato zuciyar Abdul, hadadden saurayi irin Abdul, idan ba tsoro ba ta fito fili mu gwada mana.”
“Zaman duniya ai iyawa ne ‘yar’uwa... kana koyon laifi ba don ka aikata shi ba sai don duk ranar da ka tsinci kanka a cikin masu aikata laifin ka san hanyar da za ka kare kanka. Ina ganin har yanzu ba ki gama karantar yadda ake cin ribar zaman duniyar ba. Idan kuwa hasashena gaskiya ne, kin ga kina da buqatar ki sauke duk wani girman kai ki zo ki zauna mu ‘yan’uwanki mu karantar da ke, idan kuma kika tsaya kallon ruwa, kina ji kina gani kwado zai yi miki qafa...”
Gaba daya ‘yanmatan dakin suka kaure da shewa suna fadin, 
    “Zancenki  dutse Smally, kukan kurciya dai jawabi ne...”
Da ganin yadda suke maganar farin ciki ne fal a zuciyoyinsu. Domin yau Aisha ta goge musu  bak'in cikin da Yasmin take k'unsa musu. 
Har shiru ta yi na wasu ‘yan mintuna tana jinjina maganganun da Aisha ta ragargaza mata, cikin laluben hanyar da za ta bi ta rama abinda ta yi mata ta ce 
   “Idan ana maganar ‘yan’uwana a cikin zuri’ar gidan nan ai ba a sakawa da irinki karere.."
Karaf wannan maganar a kunnen Gwaggo Dije uwargidan Ardo, don daman  duk cafter da suke yi suna zaune ne a cikin falonta. 
Mari mai qarfi ta kai wa bakin Yasmin da  sam idanunta sun rufe ba ta lura da shigowar gwaggon cikin dakin ba. 
“Diyar da Ardo ya daga hannunta ya gabatar a zuri’ar gidan nan kike kira da karere? Ai son da ake yi wa wacce kike kira karere ya ninka wanda ake yi miki fitsararriya mara kunya. Ta fiki komai da komai, sakara kawai shashasha.” 
Da sallama suka shigo cikin falon, sannan suka janye hannun Gwaggo zuwa kan kujera suka zaunar da ita. 
“Yi haquri Gwaggo! Allah ya huci zuciyarki.” Mahaifiyar Abdul Hajiya Binta ita ce ta fara ba Gwaggo haquri cikin tausasan lafuzza. 
Mummyn Aisha kuwa harara ta watsa wa Yasmin kamar za ta rufe ta da duka. Sannan ta mai da idanunta kan tsohuwar ta ce
    “Ki yi haquri Gwaggo. A yanzu Yasmin ganin ta take daidai da kowa, tana ganin ta isa fadin duk abinda take so, kuma a duk lokacin da ta ga dama” 
A zafafe ta d'ago kanta ta ce
    “Ai sai ta ba da himma, amma ina mai tabbatar mata wannan hanyar da ta biyo ba mai 6ullewa ba ce. Abdul yana da damar auren mata uku bayan ita, don haka ta bi duniya a sannu.”
Haushin maganganun Gwaggo ya sa Yasmin ba ta gama sauraren  fadan da suke mata ba balle har ta  bada haquri, ta dafe bakinta da ya  fara tasowa saboda marin da Gwaggo ta yi mata ta fice daga dakin tana guna-guni. 
Sai da suka gama kwantar wa da tsohuwar nan hankali sannan Mummy ta umarce su da su tashi su yi sallah. Don Daddy ya ce idan ya dawo masallaci za su tafi gida. 

Tana yafa mayafi bayan sun idar da sallah Gwaggo ta kalli Aisha da fara’a ta ce
     “Aisha ba za ki tsaya ki ci abincin gidan kishiyoyin naki ba? Ko tsoro kike kada mu taru mu yi miki duka?”
Murmushi  kawai ta yi don rashin abin cewa, saboda sam ba a taba yi mata irin wannan wasan na jika da kaka ba, sai bayan shigowarta cikin zuru’ar su Abdul.
Ammi mahaifiyar Abdul ce ta tare mata wasan da cewa,
    “Haba dai Gwaggo, ai tausaya muku take kada ta tsaya Ardo ya kasa cin abincinku,, saboda kallon ta kawai ya isa ya kosar dashi. Kuma na tabbata idan tana gidan nan gaba dayanku Ardo zai daina shiga harkar ku sai tata.”
“Ai duk wannan kyan nata ko kusa ba ta kama qafata ba.” Ta fada tana dariya mai qarfi.
“Mun dai gano ki Gwaggo, kawai kishi ne ke damun ki, don kin gan ta sabon jini...”
 Wannan karon Zainab ce ta amsa sannan ta janye hannun Aisha suka fice daga dakin suna dariya. 
Kowane daki na gidan sai da suka shiga, Aisha tai musu sallama cikin karamci da jin dadi suke amsawa. Gaba d'ayansu tambayar ta suke kan yaushe za ta je ta yi musu kwana biyu? Matan yayyen Mummy maza da yayyinta mata duk tambayar Mummy suke da cewa 
    “Aishatu diyar taki ba ki ba da aronta ta yi wa mutane kwana biyu ne?”
Da dariya take amsa musu da cewa tana nan zuwa. 
Aisha ta samu kyautukan kudi masu yawa daga mazan iyayen su Abdul har matan qannen Ardo maza kuwa suka yi ta mata wasan jika da kaka, sannan suka yi mata addu’a da fatan Allah ya yi mata albarka.
Su Zainab fadi suke
     “Wayyo Smally, kamar kada mu rabu.”
Dariya ta qyalqale da ita, sannan ta ce, 
   “Rabuwa ai dole ne, duk mai son gani na ai ya san gidanmu.”
Musayar lambobin waya suka yi tsakaninta da matasa maza da matan gidan, sannan suka rabu a cikin farin ciki da qaunar juna. 
Yasmin dai har Aisha ta bar gidan ba ta sake ganin qeyarta ko na mahaifanta ba.  
Suna shiga mota a karo na barkatai ta sake jiyo vibration din wayarta a cikin jakarta. Da tsaki ta janyo jakar ta ciro wayar, duk idanun Mummy suna kanta. Abdul ne, daman ta san sai shi din.
     ‘Xan anace.” 
Ta fada a zuciyarta, gaba d'aya haushi da takaicinshi ya cika mata zuciya, gani take kamar shi ne Yasmin da take neman zame mata qarfen qafa a rayuwa. 
“Baby yau kuma mijin naki kike kira dan anace?”
Dady yai murmushi, yana jan motar yayin da ita kuma tana zaune a sit din baya yana kallon fuskarta ta cikin madubi.
Haushi da kishi ya sa ta fashe da kuka don ji take wani abu ya tsaya mata a maqoqwaro ya hana ta hadiye miyan, idan ba kukan ta yi ba sam ba za ta sami sauqi a ranta ba. 
Sun kusa isa gida don haka a cikinsu babu wanda ya tanka mata har suka isa. Maigadi ya bude musu get, Mummy ce ta kama hannun Aisha har zuwa falo ta zaunar da ita a kan kujera, Daddy kuma ya kulle motar bayan ya dauko mata jakarta da wayarta zuwa falo.
“Shalelen Daddy har yanzu kukan bai isa ba ne?” Daddy ne ya  jefa mata tambayar bayan ya zauna a kan kujera idanunshi na kan ta yayin da ita kuma ta ci gaba da rera kuka mai ban tausayi.
“Baban baby ni ina ga kawai mu je mu yi wa Ardo bayani yanzu ba ta son Abdul, don haka a janye maganar aurensu in ya so sai Allah ya ba ta wani mijin saurayi, wanda ya fi Abdul-Ahad komai da komai.” 
Mummy ce ta fadi hakan a fusace tana kallon fuskar Daddy tana jiran abinda zai ce.
Qirjin Aisha ya buga dam, ba shiri ta tsaida kukan nata kamar daukewar ruwan sama. Bakinta a ture ta kalli Mummy ta ce
    “Ni dai ban ce ba na son shi ba...”
Dariya suka kwashe da ita gaba daya, ita kuma kunya mai tsanani ta kama ta, don haka ta boye fuskarta a tsakanin qafafun Mummy tana dan murmushi domin ta fahimci tsokanarta suke yi.
“Toh, idan kina son shi ai babu amfanin kukan ki Babyna, domin na tabbata Abdul ko mata uku  zai aura ba zai ta6a juya miki baya ba. Kuma ba zai taba iya daina son ki ba. Domin da bakinshi ya tabbatar min an halicci zuciyarshi ne da soyayyar Aisha. Kin ga daina sonki yana nufin daina bugawar zuciyar Abdul-Ahad.”

“Ni kaina na fahimci tsananin soyayyarshi gare ta Maman Baby, ki daina damun kanki, kin ji yarinyata? Dama can Allah bai qaddara ke ce matar farko a gurin Abdul-Ahad ba.”
Da haka suka shawo kanta ta yi watsi da duk wata damuwa daga zuciyarta. 
Kiran Ardo da ya shigo cikin wayarta shi ya sa ta qarasa wartsakewa gaba daya har ta samu qwarin gwiwar ci gaba da linka son Abdul-Ahad a cikin zuciyarta.
“Ina fatan ba ki dauki maganar auren Abdul da Yasmin kin sanya ta a zuciyarki har ta zame miki abin damuwa ba Aisha?” 
tambayar da Ardo ya fara yi mata kenan bayan sun gaisa, ya yi mata ban gajiyar taron gabatar da ita ga zuriyarsu. 
A kunya ce ta amsa masa da cewa
      “A’a.”
“Ki kwantar da hankalinki Aisha, a sati mai zuwa idan Allah ya kai mu za a daura auren Yasmin da Modibbo, amma hakan ba shi ne zai hana maganar aurenki da shi ya tabbata ba. Ko a yau idan Abdul ya gama binciken wadanda suka hallaka ‘yar’uwarki Sadiya ya miqa su suka fuskanci  hukunci zan daura aurenki da shi. Tun fil azal Allah bai qaddari ke kadai za ki zauna da Modibbo ba, don haka ki kwantar da hankalinki, kuma kada ki nuna wa Abdul komai da ya danganci kishi da 6acin ranki, hakan shi ne zaisa ya cigaba da gudanar da binciken da yake yi cikin nutsuwa da kwanciyar hankali.”
Da haka suka yi sallama da Ardo bayan ta yi masa godiya tare da alqawarin in Allah ya yarda ba za ta sa6a wa umarninsa ba.

***	   ***	***
Yana zaune a cikin motarshi a qofar get din gidan, baqin cikin da ta qunsawar zuciyarshi ita da mahaifanta ya sa sam bai yi niyyar shiga da motar ko harabar gidan ba. Duk da agogon motar  ya nuna masa qrfe goma da kwata na dare, hakan bai sa ya fasa kiran lambarta ba. Umarni ya ba ta a kan cewa ta fito qofar gidan yana jiran ta.
Da murna take canja kayan barcin jikinta zuwa riga  da siket na atamfa, wanda ya kama jikinta sosai, duk yadda ta so ta saka jarumta a ranta hakan ya qi yiwuwa, qirjinta na bugawa kadan-kadan, amma fa ko kusa ba ta nadamar abinda ta aikata a can Yola a gaban zuri’arsu. Wanda iyayenta suka kira rashin kunaya, kuma wai a fadarsu za ta yi nadama a can gaba, musamman alqawarin da ta dauka na daina karatun da ta dauki tsawon shekaru biyu da watanni shida tana yi a jami’a, wata uku suka rage mata amma ta za6i watsar da karatun a kan soyayyar wanda bai damu da ita ba.
Qwanqwasa qofar motar ta yi bayan ta ja qofar domin budewa, ta ji a kulle take daga ciki. Sai da ta gyara zamanta a kan kujerar mai zaman banza ta kusa da direba sannan ta kashe murya cike da yanga ta ce     
     "Yaya Abdul barkanmu da dare.”
Harara ya watsa mata, sannan ya ci gaba da kallon ta qasa da sama. Haushinta matsananci yake ji a zuciyarshi, domin ya san ba don Allah da Annabi ta roqi a kusanto da daurin aurensu ba. Ko ma mene ne dalilinta ita ta sani, amma yana da tabbacin dalilin nata ba ya rasa nasaba da ganin Aisha a cikin zuri’arsu.
“Sai na ji kin buqaci a kusanto da daurin aurenmu saboda kina da matsanancin sha’awa ko?”
 Tambayar da ya jefa mata kenan yana kallon qwayar idanunta don jin shi ma rashin kunya za ta yi masa?
Sai da ta gama tattaro dan ragowar  yawun da ya rage mata, sannan ta yi qarfin halin cewa, 
    “Ko me na yi ka fi kowa sanin dalilin da ya sa na aikata shi Yaya Abdul, kuma ba don buqatar kaina na nemi a kusanto da daurin aurenmu ba, don buqatar  kanka ne da kuma guje maka fada wa halaka.”
Shiru ya yi yana qoqarin danne zafin da zuciyarshi take dad'a dauka a kan Yasmin, a yadda yake jin ranshi zai iya yi mata dukan kawo wuqa ya bar ta kwance a wurin.
“Qarya kike yi Yasmin, ba ki isa ki raina min hankali ba, amma ina tabbatar miki za ki yi dana sani a can gaba. Kuma wannan auren da za a daura mana nan da kwana shidda ba shi zai sa in fasa auren Aisha ba, duk haukanki zakiyi ki gama, shashasha.”
Qus ta yi har ya gama zazzage mata duk ruwan bala’in da ya qunso a cikinshi, domin ta san kadan daga aikinshi ne ya tsittsinka mata mari idan ta nemi yi masa rashin kunya. Don haka ta ja baki ta yi gum, sai hawaye da yake tsiyaya a idanunta. 
Kukan da ya ga tana yi shi ne ya dan sanyaya  masa jiki, don haka ya kau da kanshi gefe ya ce
    “Kin san dai daga gobe har zuwa juma’a ina cikin aiki, zai yi wuya ki sake gani na a cikin wadannan kwanakin. Duk abinda kike buqata na shirye-shirye ki kira ni a waya zan aiko miki da shi. Ranar Juma’a zan wuce Yola da yamma, sai mun hadu a can.”
Ba ta ce komai ba kuma ba ta daina kukan da take yi ba, sai ma qara armashi kukan nata tayi ta hanyar hadawa da shesshekar kuka da wani irin salo wanda dole ya sanyayar da jikin wanda aka yi domin shi. 
Ta yi nasarara tabbas, domin gaba daya ya dawo da hankalinsa kan ta. Cikin kulawa ya ce 
    “Wai mene ne kuma? A tunanina  murna ya kamata ki yi tunda burinki yana daf da cika?” 
Fuskarta jage-jage  ta dago idanunta ta zuba a kanshi, murya na rawa ta ce
    “Ya za a yi in yi murna bayan Allah ya dora min son wanda sam ko daidai da qwayar zarra ba ya so na? Duk wani kuskure da kake ganin na aikata son ka shi yake tunzura ni gurin aikatawa. Me ya sa ba za ka ji tausayi na ba Yaya Abdul? Ina son ka son da har ban san iyakarshi ba, amma kar ka manta ba ni na dora wa kaina wannan jarabtar ba, Ubangiji da ya dora min shi ya san yadda zai yi da ni. 
Duk da ka qi yi min uziri a kan kura-kuran da na aikata, hakan ba zai hana in durqusa har qasa in ba ka haquri ba. Don Allah ka yafe min Yaya Abdul.” 
Take ta zame daga kan kujerar zuwa qasa ta daga hannayenta biyu sama alamun roqo tana ci gaba da jan majina da tsananta zubar da hawaye.
Ta yi matuqar ba shi tausayi. Nan take ya fara tunanin idan shi ne Aisha take masa irin abinda yake yi wa Yasmin ya zai yi da ranshi? Don haka a take ya yi alqawarin daina ganin laifinta a kan duk wani abu da za ta aikata. Kamo hannunta ya yi ya zaunar da ita a kan kujera, cikin murya mai dauke da alamun rarrashi ya ce 
   “Ni ban ce ba na son ki ba Yasmin, ke din ce har yanzu ba ki fahimce ni ba. Amma komai ya wuce, kuma daga yau kada ki sake cewa ba na son ki.”
“Da gaske kana so na Yaya Abdul?”
 Ta tambaye shi cikin murna da zumudi.
“Qwarai kuwa Yasmin, qila ma har fiye da yadda kike so na.”
“Allah na gode maka... Na gode maka ya Allah. Allah ka tabbatar  da soyayyata ni kadai a zuciyar Yaya Abdul.”
Bai amsa wannan addu’ar tata a fili ba, da sauri ya amsa da 
    “Ba amin ba” 
A zuciyarshi. Ganin yadda take murna sai ya ji sam ba ya son bata mata rai a wannan dare.
“Yanzu dai kin ga dare ya yi, zan tafi. Ina fatan kin ji duk abinda na fada miki.”
Marairaice fuska ta yi cikin salon shagwaba ta ce    
    “Yanzu ba zan sake ganin ka ba har sai mun je Yola ranar Juma’a?”
   “Haquri za mu yi, kin san  yanayin aikina, ba ni da wani ishasshen lokaci.”
    “Amma dai Yaya Abdul hutu za ka dauka bayan  bikinmu ko?” 
Ta sake jefa masa  wani qorafin. 

Ya qosa ya koma gida, domin lokacin da ya saba kiran Aisha su yi hira har sai barci ya dauke ta har ya gota da minti ashirin.”
    “Eh, in Allah ya yarda.”
 Ya amsa mata a gajarce.
Ta lura da qosawarshi, da tsoron kada liqin da ta yi ya valle ya sa ta ce, 
     “Shi kenan mijina, ina son ka sosai, don Allah ka daina qin daukar wayata a duk lokacin da na kira ka. Kuma  kai ma ka ringa kira na don Allah ka ji mijina?” Ta roqe shi a marairaice. 
“Kada ki damu, na yi alqawarin kiranki idan na samu lokaci. Kuma zan ringa daukar wayarki matuqar kin kira a lokacin aiki bai yi min tsanani ba.”
 Ya fadi haka yana murmushi, sukai sallama. 
Farin ciki fal zuciyar ta yayin da shi kuma ba yabo ba fallasa sannan ya yi umarni a gare ta ta isar masa da gaisuwa gurin Baffanshi.
Har ta qule zuwa cikin gida bai tada motar ba, kuma bai daina kallon hanyar qofar get din gidan ba ta inda ta shiga. Minti biyar bayan shigar ta cikin gidan lokacin agogon motar ya nuna sha biyu na dare saura minti goma.
Motar aka danno da gudu kai tsaye aka nufi babbar qofar get din gidan, tun daga nesa ake danna hon ba qaqqautawa. Ita ta ja hankalinshi daga kan wayarshi da yake ta danna kiran lambar Aisha, amma sam ba ta dauka ba, hakan shi ya ba shi tabbacin  ta yi barci. Bai gaza gane motar Abba ba ne take wannan mahaukacin gudu da hon din, kuma haske ne tar a qofar gidan.

Sai da ya bari mai gadi ya bude qofar ya shiga da motar ciki sannan ya bi ta dan qaramin qofar gidan ya shiga ciki ya tsaya can kusa da fulawoyin gidan, gurin da idan wanda ya fito daga motar bai yi waige ba ba zai iya ganin shi ba, amma daga inda yake tsaye yana iya ganin komai da yake faruwa a gurin motar Abban. 
Sai da maigadin ya maida qofar get din ya kulle hade da sanya kwad'o ya datse, gurin motar Abba ya nufa da gudu ya bude qofar direba.
A buge ya fito da Abba domin kasa tsayawa da qafafunshi ya yi sai da taimakon maigadin, fiye da rabin jikin Abban yana jingine da jikin maigadin. Sai da suka shige cikin dakin Abba sannan Abdul ya fito daga maboyarsa ya bi bayansu har zuwa jikin tafkeken windon da ke jikin falon Abban. Da yake dare ne kuma haske ne tar a cikin falon, don haka yana ji kuma yana ganin duk abinda yake faruwa.

Tun daga tsakiyar falon Abba ya fara kwara amai don haka maigadin ya tsugunar da shi a qasa yana jera masa sannu, har sai da ya tabbatar Abba ya gama aman. Zagi Abba ya fara surfa masa cikin maye da buguwa amma hakan bai sa maigadin ya fasa aiwatar da abinda yake yi ba. 
Kayan jikin Abban ya cire T.shirt da wandon jeans, ya bar shi da singileti fara kar da  gajeren wando. Bai gaji ba ya sake tarairayar Abban har zuwa cikin dakin barcinsa ya kwantar da shi a gado, ya janyo babban bargo ya rufa mishi. Sannan ya kashe wuta mai haske ya kunna mara haske sosai. Falon ya dawo ya tattare hannun rigarshi, abinda ya fara yi shi ne lalube aljihun wandon da ya cire a jikin Abban ya kwashe duk kudaden ciki ya zuba a nashi aljihun, a gefe ya ajiye  kayan, sannan ya nufi bandaki ya dauko tsintsiya da ruwa a bokiti ya kwashe aman tas ya goge gurin. 
Turaren ya dauko ya feshe falon gaba daya don dakushe qarfin warin giyar da ya mamaye falon. Yadda maigadin yake kwashe aman hankalinshi kwance kuma ba tare da qyanqyamin ba shi ya tabbatar wa Abdul ba yau ne karo na farko da maigadin ya fara irin wannan aikin ba. 

Agogon wayarsa  ya kalla, qarfe daya da minti goma sha biyu na dare. Fitowa ya yi daga inda yake tsaye, ya nufi qofar falon Abba kai tsaye, A daidai lokacin kuma maigadin ya gama komai har ya kwaso kayan jikin Abba da ya cire ya nufo waje don ficewa daga falon.
Cak ya ja ya tsaya jikinshi na karkarwa lokacin da ya hada idanu da Abdul-Ahad. Murmushi Abdul ya jefa mishi, sannan ya yi saurin cewa, 
    “Inusa har yanzu ba ka kwanta ba?”
Sosa qeya ya yi cikin alamun rashin gaskiya qarara, murya na rawa ya ce 
    “Ina barci ga wanda yake aikin gadin wasu ranka ya dad'e? Alhaji Abba ne ya dawo gida baya jin dad'i don haka na taimaka masa har ya samu barci. 
A yanzu ne nake shirin komawa bakin get don ci gaba da aikina.”
Dariya Abdul yayi kawai, don qara kwantar wa da maigadin hankali, ya ce,
    “Ni ma tun dazu da muka yi sallama da Yasmin ta shiga cikin gida ban samu tafiya ba, ka san al’amarin qarfen nasara ba tabbas! Ganin dawowar Abba ya sa na yanke shawarar kwana a nan in ya so gobe sai in wuce da safe. Ka je ka ci gaba da aikinka ni zan kwana tare da Abban. Allah dai ya biya ka Inusa irin wannan dawainiya da kake da mu.”
Farin ciki ne ya mamaye tsoron da ya cika zuciyar Inusa maigadi. Kai tsaye ya amsa addu’ar Abdul cikin farin ciki da cewa 
    “Amin ranka ya dad'e, ku ma Allah ya saka muku da alkhairi, domin ba don ku ba da yanzu ina garari a gari cikin marasa aikin yi. Bari in koma bakin aikina, mu kwana lafiya ranka ya dad'e” 
Yana gama fadin haka ya kama hanyar ficewa daga falon cikin sauri.
Idanu Abdul ya raka shi da shi, a zuciyarshi yake dariyar yadda maigadin ya shiga rudani daga ganin shi. Kai tsaye bedroom din Abba ya wuce don ganin halin da yake ciki.  Yana kwance dai-dai a kan makeken gadon da ya mamaye fiye da rabin dakin. Barci yake cikin kwanciyar hankali, harta bargon da maigadin ya lulluba mishi ya yaye shi can gefe daya. 
Da wayar hannunshi yake haska cuwukan da ya gani kwance a jikin Abba a gurare daban-daban. Mamaki ne ya kama shi, da ganin ciwukan dai ba a daren wannan ranar aka ji su ba. Amma kuma ba a dade da jin ciwukan ba domin danye ne sharaf, wani irin ruwa-ruwa suke fitarwa musamman na wuyanshi wanda nuna alamun yakushi ne sanadinsu, domin sun yi layi-layi alamun yatsu. Wutar lantarki mai haske ya kunna domin ya qara karantar ciwukan da kyau. Duk da cewa an kunna wutar bai sa Abba ya motsa ba, domin barcin da yake yi da taimakon ababen gusar da hankalin da ya sha ne. 
Kanshi ne ya kara daurewa, domin sai a yanzu ya gama fahimtar ciwukan duk kusan sanadin samuwarsu daya ne. kallo daya za a yi ma duk wani ciwo da yake jikin Abba a fahimci yakushi ne.
“Da waye Abba ya yi dambe aka yakushe mishi sassan jiki haka?”
 Abdul ya tambayi kanshi da kanshi duk da yana da tabbacin amsar bazaiyi wuyar samu a gareshi ba. Tsawon mintuna goma sha biyar yana tsaye a kan Abba yana qare masa kallo, daga bisani kuma sayya kashe wutar dakin  ya barshi a duhu a yanda ya tarar da shi da farko, kai tsaye ya fice daga falon ya nufi gurin maigadi, a zuciyarshi yake addu’ar Allah ya sa ya samu qarin bayani daga gurinshi.
Yana kishingide a kan benci a dakin da yake kwana amma ba barci yake yi ba. Motsin da ya jiyo ana taba qofar dakinshi ya sa ya fito da sauri da adda a hannunshi, yana muzurai.
 Ganin Abdul a tsaye kyam ya sa jikinshi ya yi sanyi, sai daga bisani ya yi qarfin halin fadin 
    “Ranka ya dad'e lafiya kuwa? Ko wani abu kake nema?”

Bai ce da shi komai ba illa ra6ewa da ya yi gefe maigadin ya shiga dakin ya zauna a kan bencin. Biyo bayanshi ya yi sannan ya zauna a can nesa da shi, yana jiran abinda Abdul zai ce da shi. 
“Malam ina fatan ban takura maka ba? Sam ba na jin barci shi ya sa na yanke shawarar zuwa gurinka don in taya ka hira.”
“Habawa ko da na ji! Ni fa na yi mamakin ganin ka a wannan lokacin  bayan har na fitar da tsammanin ka yi nisa cikin barci.”
 Maigadin ya fadi  haka yana qara washe  haqora tare da sakin jikinshi gaba daya. 
“Ka san gobe ranar aiki ne, ko a gida ban cika sakin jiki in yi barci mai nisa a daren Lahadi ba, amma fa ina kai wa sha biyu na safe ban tashi ba ranar Asabar da Lahadi, so barcin da na yi a safiyar Lahadin yau shi ya sa a daren barcin ya qi kawo min farmaki.”
“Allah Sarki Ranka ya dad'e, ai kuna matuqar qoqari. Irin wannan aikin naku na ‘yansanda ba kowa ne zai iya shi ba, shi ya sa ladanku sai gurin Ubangiji.” 
Sai da Abdul ya yi dariya sannan ya ce,
   “Aikin namu ai duk kusan tafe yake da naku Malam Inusa. Bambancinmu da ku kadan ne, ka ga mu muna gadin rayuwar al’umma ne, yayin da ku kuma kuke gadin wasu daga cikin al’ummar. Ka duba, misali yadda duk mutane gidan nan a yanzu haka suna kwance suna barci, amma kai a lokacin barci kai kuma idanunka biyu kana gadinsu. Ka ga dole a jinjina muku, Ladanku ku ma sai gurin Allah. Don haka nake ganin ko miliyan nawa aka biya ku da shi ba a biya ku abinda ya dace da ku ba.”
Dariya maigadin ya qyalqyale da  ita cikin matuqar jin dadin an yabi qoqarinshi, kuma ya san kadan daga  cikin aikin Abdul ne ya sa a yi masa qarin albashi. Don haka ya sake kwantar da kai yana nunar wa Abdul  irin qoqarin da yake yi a kan aikinshi na gida. 
   “Maganarka gaskiya ne Ranka ya dade, yanzu ka duba dai yadda Alhaji Abba ya dawo gidan nan a galabaice, idan ba da irinmu haziqan masu gadin ba ai sai ya shiga cikin wani hali ba tare da sanin iyalan gidan nan ba.” 
An sosa wa Abdul inda yake yi masa qaiqayi, don haka ya sake yabon maigadin da cewa,
    “Ni ma tuni na fahimci qoqarin da kake yi Inusa, kuma ya kamata a qara maka albashi, domin ka cancani fiye da dubu talatin a wata. Amma kai kana ganin wane irin ciwo ne a jikin Abba haka? Mutanen gidan nan sun ankara kuwa?”
Da matuqar mamaki a fuskar maigadin ya ce, 
   “Amma dai kun kwana biyu ba ku hadu da Alhaji Abba ba ko Ranka ya dade?”
Kai tsaye ya amsa masa da cewa,
    “Qwarai kuwa, tun da na dawo Kaduna da aiki na bar gidan nan ban qara haduwa da shi ba sai yau.”
“Shi ya sa ba ka san da wadannan ciwukan a jikinshi ba, ina tunanin yau kimanin kwanaki tara kenan ko goma  da ya dawo gida da wadannan ciwuka. Amma dai ban san ko da me ya ji su ba, ni dai na fi tunanin dambe suka yi da wani ya yayyanka shi. Abin daure kai game da ciwukan shi ne, a kullum yana sha da shafa magani a kansu, sam sun qi nuna ko alamun warkewa. 
A dazu ma sai na ji ciwon har wari-wari suke yi suna fitar da wani irin ruwa. Ni addu’ar da nake yi ma Allah ya sa dai ba wani abu abokin fadan nashi ya yi masa ba.”
“Wani abu kamar me kenan?” 
Abdul ya tambaye shi da mamaki a fuskarsa. 
“Wani abu kamar asiri mana, ka san mutanenmu mafi yawancinsu babu tsoron Allah a zuciyarsu.
Dariya Abdul ya yi sannan ya ce, 
   “Ba na tunanin haka Inusa, wataqila dai magungunan da likitoci suke ba shi ba ya amfani da su daidai, kuma a kan lukutansu. Ko kuma lokacin warkewar ciwon ne har yanzu bai yi ba.”
“To Allah dai ya kawo sauqi, domin ko mutanen gidan hankalinsu tashe yake a kan ciwon nan, shi Abban ne ma dai na ga kamar bai damu ba.”
“Ciwo a jikinshi, amma a ce bai damu ba Inusa? Ai in da wanda ya damu a kan ciwukan bayan shi ne.”
Shiru Inusa ya yi yana tunani, daga bisani kuma ya ce,     
   “Ina da hujja a kan abinda na fada Ranka ya dade. Ka ga duk da  wadannan ciwuka na jikinshi bai fasa fita a kowane dare kamar yadda ya saba ba. Ko yau da ya dawo gida a wannan lokacin sai da na yi mamaki sosai a zuciyata, domin lokacin dawowarshi shi ne qarfe daya da rabi zuwa biyu na kowane dare. Idan ka ga Alhaji Abba ya dawo da wuri, to kana cikin gidan ne.”
Ajiyar zuciya mai nauyi Abdul ya sauke, a ranshi yake Allah wadai da sakaci irin na Baffanshi da matarshi. Sun manta yanzu dan’adam ake kiwo ba dabba ba? 
Kiran sallar farko da ya ji an yi daga masallaci can nesa da gidan ya sa ya mai da idanunsa kan agogon wayarshi. Qarfe hudu na asubahi. Miqewa tsaye ya yi sannan ya sa hannu a aljihun wandonshi ya zaro kudi masu dan yawa, a qiyasce za su kai dubu  goma sha biyu. Inusa ya miqawa tare da fadin, 
   “Inusa ga wannan ka sai katin waya. Zan duba mota ta idan ta tashi zan tafi gida yanzu.”
Hannu biyu maigadin ya sa ya kar6i kudin yana godiya tare da yi wa iyayen Abdul addu’a. 
Har ya sanya kanshi ya fice daga dakin sai kuma ya juyo yana kallon maigadin dake biye da shi a baya don bude mishi qofar gidan. 
    “Uhmm!  Ba na buqatar iyalan gidan nan su  san a nan na kwana, domin Baffa ba zai ji dadi ba idan na kwana a gidan nan na tafi ba tare da mun gaisa da su ba.”
“An gama ranka ya dade, matuqar ba kai ne ka fada musu ba ba za a tava jin haka daga bakina ba.”
Yana tafe a mota yana tunani tare da saqe-saqen maganganun da suka yi da maigadi a zuciyarsa, har ya isa gidanshi. Sai da ya gabatar da sallar asubahi sannan ya kwanta da nufin rintsawa zuwa qarfe bakwai na safe, awa daya daidai ya dauka gurin  shiryawa don haka takwas da minti ashirin a ofis ta yi masa. Sai da ya nitsa bayan ya gama duba wasu fayil sannan ya dauko wayarshi a laluba lambar Yasmin. 

A lokacin tana tare da Hidaya tana ba ta labarin duk abinda ya faru cikin farin ciki da murna. 
“Yanzu dai kina nufin kin haqura da karatunki kenan gaba daya?” 
Hidaya ta tambaye ta da mamakin wauta da rashin hankali irin na qawar tata.
“Qwarai kuwa! Ke kin ga laifina?” 
Yasmin ta amsa mata kai tsaye ba tare da shakkar komai ba a cikin zuciyarta.
“Hmmm! Ai ni na rasa ma abinda zan ce. Kawai dai sai in yi miki fatan Allah ya sa hakan shi ne mafi alkhairi.”
“Amin qawata, yanzu kika yi magana...”
Waqa mai taken
   “A so da kaunar juna zan so a ce ka tausaya min, komai wuya da dadi ni da kai a ce ba za mu rabe ba, a so da qauna da amana zuciya tana son rarrashi... Kawalwalniyar soyayya ta shige min ruhuina...!” shi ne ringing din da ta saka a lambar Abdul. Jin  sautin   waqar yana tashi ya sa ta lalubo wayar tata tare da sake qawata fuskarta da fara’a.
“Kin ga dan halak ya kira ni. Kamar yana da masaniyar maganarshi muke yi.” 
Ta fadi hakan tana kallon Hidaya, sannan ta latsa madannin amsa kira. 
Hidaya dai ba baki sai kunne, domin al’amarin qawar tata yana kwance mata kai a duk sa’adda suka had'u. Sai a yau ta sake tabbatar da rashin hankalin Yasmin. Don haka ta yi tagumi tana kallon yadda Yasmin take magana a wayar tana kashe ido kamar Abdul yana gabanta. 
“mijina barka da asuba, ina fatan ka wayi gari zuciyarka cike da soyayyar qanwarka kuma matarka nan da kwanaki shida kamar yadda na tashi, zuciyata cike da soyayyarka da dokin ganin ka.”
Sai da ya numfasa a zuciyarshi jin yadda ta iya jero wadannan dogayen kalmomin ba comma, balle fullstop, a tunaninta wai hakan zai burge shi.
Bai amsa tambayar da ta yi masa ba ya ce,
    “Kin tashi lafiya?”
Murmushi ta yi kamar yana kallon ta, domin a daren jiya ta gano abinda ke saurin karyar mishi da zuciya, don haka ta amsa masa da cewa 
    “Na tashi lafiya qalau mijina, ina fatan kai ma hakan?”
“Alhamdu lillahi. Na tashi lafiya har ga ni a ofis na fara aikin da yake gabana.”
“Allah ya taimaka mijina, don Allah ka kular min da kanka.”
 Ta fadi hakan a marairaice cikin salon kwantar da kai hade da roqon alfarma. 
“Kar ki damu, na gode da kulawarki.”
 Ya amsa cikin jin dad'i.
“Aikina ne in kula da kai mijina, balle ma wannan ba komai ba ne a cikin kula da qauna da soyayya da tarairayar da na tanadar maka idan mun yi aure... “
“Uhmmm! Na ce ba...” 
Cikin sauri ya katse maganar da take yi jin tana neman bata masa lokaci bai tambaye ta dalilin da ya sa ya kira ta ba. 
“Ina jin ka mijina!” 
Ta amsa tare da  qara maida hankali a kan wayar.
“Wai wane irin ciwuka ne a  jikin Abba? su Daddy sun sani kuwa?”
“Dambe  suka yi da wani abokinshi, su Daddy sun sani, domin jiya da safe ma Daddy da kanshi ya sake kai shi asibiti aka canza masa wasu magunguna, domin wadanda yake sha sam ba su karbe shi ba.”
“Dambe?” 
Ya tambaye ta yana qara jinjina al’amarin a can qasan zuciyarshi.
“Qwarai kuwa, domin yaron da suka yi fadan da shi har yanzu yana kwance a asibiti.” 
Ta sake  tabbatar masa da hakan don qara gamsar da shi.
“Amma babu wani matakin da daddy ya dauka a kai?”
“A'a! Ya so ya dauki mataki a kan shi wancan yaron da iyayen yaron, sai Yaya Abban ya hana su, a lokacin ne ma ya sanar musu da cewa shi wancan abokin fadan nashi yana can kwance a asibiti cikin mawuyacin hali.” 
Cikin kokwanto a kan maganar tata ya sake tambayar ta da cewa, 
   “Su Daddy sun je asibitin sun ga shi wancan abokin fadan nasa ne?”
   "A’a, shi ne dai ya fada musu hakan.”
   “Ok.. toh na gode, bari in bar ki ki huta sai mun yi waya zuwa an jima...” 
Cikin salon shagwaba da marairaita ta ce
     “Yaya gaskiya ban gaji da jin muryarka ba...”
“Yi haquri yanzu ina tsaka da aiki, za mu yi magana an jima.”
 Bai saurari abinda za ta sake fadi ba ya katse wayar yana jinjina al’amarin ciwon Abba a zuciyarshi.
“Yaya ka yi alqawari?” 
Ta tambaye shi ba ta da masaniyar ya katse kiran. Fahimtar da ta yi ita kadai take magana ya sa ta yi sanyi riqe da waya a kunnenta, amma ganin Hidaya na kallon ta ya sa ta wayance ta hanyar cewa,
    “Ok, bye bye. I love u.” 
Tare da sumbatar wayar. 

Duk yadda Aisha ta so ta cire damuwa daga zuciyarta hakan ya qi yiwuwa, domin tun jiya da aka yi maganar auren Abdul da Yasmin Abdul ya canza mata. Tunda ya kira ta a mota suna hanyar komawa gida ita da su Daddy ba ta daga ba, sai daga baya ya kira ta yana ba ta haquri tare da kalaman kwantar da hankali bai sake kiran wayarta ba. 
Ta yi matuqar qoqari gurin boye damuwarta, don kada ta tashi hankalin su Mommynta, kuma ta yi nasarar hakan.  Ita ce ma ta taya ta aiki kamar yadda ta saba, suka kammala hada abin kari, amma ba ta ci komai ba sai ta yi wa  Mummy qaryar tana azumi.
Da mamaki suke kallon ta, abinka da wacce ba ta saba qaryar ba, nan take ta fara sosa kai tana neman shiga rudani. A hanzarce ta miqe ta nufi hanyar dakinta tana fadin
     “Mummy zan yi wanka.” 
Ba ta jira amsarta ba ta shige daki ta turo qorar. 
Wayarta ta dauko duk da ba ta yi tunanin samun miss calls ba. Miss calls din Zainab ta gani qanwar Abdul, har guda biyar tare da baquwar lambar da ba ta san ko ta waye ba. Sai a wannan lokacin ta fahimci Abdul ya kira lambar ta sha biyu na daren jiya. Tsaki ta ja sannan ta bi kiran da Zainab ta yi mata. 
“Ashe ma kina gida?”
 Abinda ta fara furtawa kenan bayan ta daga wayar daga can 6angaren.
“Ashe ma kin mai da ni shanshani mai qafar yawo kenan?”
 Aisha ta mayar da tambayar tana dan dariya mai sauti.
"A’a, ba haka ba ne, kawai dai tambayar ki na yi.”
“Ina zan je da sanyin safiyar nan? Ina nan a gida, ya aka yi?”
“Ga mu nan a hanyar zuwa gidanku ni da su Maryam, ki shirya kafin mu qaraso domin fita za mu yi"
“Sannu Mummyna, sai kun iso.”
Dariya mai qarfi ta kwashe da ita, daga bisani ta ce,    
    “Da dai sannu Aunty Zainab ki ka ce sai in amsa, amma ban isa haihuwar kamarki ba”
“Lallai ma yarinyar nan! Zan kama ki ne.”
 Aisha ta fada tare da jan qwafa mai qarfi.
 Tana magana da Zainab ta ga kiran Abdul ya shigo, don haka da gangan ta yi ta jan hirar tasu har sai da ta sanar da ita sun shigo layinsu, sannan ta haqura ta katse wayar, bayan ta yi mata fatan isowa lafiya. Kafin ta gama maida numfashi kiran nasa ya sake shigowa, sai da ta bari yana gab da tsinkewa sannan ta daga ta yi shiru ba ta ce komai ba.
Shi ne ya gaji da shirun nata ya ce,
    “Assalamu alaikum ya Habibati...”
Kamar ba za ta amsa ba amma sanin ladan da ke tattare da amsa sallama ya sa ta amsa da 
   “Alaikas salam.”
 Sannan ta ja bakinta ta tsuke.
   “Afuwa dai matata, na san dai na yi laifi” 
Ya fada cikin marairaicewa. 
“Au, da gaske? Laifin me ka yi in taya ka ba da haquri?” 
Ta fada cikin gatse, domin ya qona mata zuciya tsakanin jiya da yau.
"Allah ya huci zuciyarki, amma ai ko za a yi min hukunci ya kamata a ji uzurina tukuna.”
“Ai na riga da na san uzurinka Abdul, don haka ba na buqatar ka ba ni haquri, domin ba ka yi min laifi ba.”
“Mene ne uzurin nawa? Kada fa ki yi zaton abinda ba haka ba ne?”
“Gurin matarka ka je domin ku yi tsare-tsaren abinda za ku gudanar da bikinku. Ko ba haka ba ne?”
Shiru ya yi yana mamakin yadda ta fadi inda ya je da kuma wani daga cikin abinda suka tattauna tsakaninshi da Yasmin. 
“Ni dai kaina bisa wuyana matata, don Allah a kar6i tubana. Wallahi ba qaramin dauriya na yi ba da rashin jin muryarki a daren jiya.” 
A daidai wannan lokacin su Zainab suka turo qofar dakin tare da sallama, su hudu ne duk da Zainab. Ganinsu bai sa ta daina amsa wayar tashi ba, amma nan take ta yi saurin sauya salon maganarta yadda ba za su fahimci da wa take magana ba.
“Au, haba! Da gaske?” 
“Haba matata, don Allah fa na ce.”
“Wannan sunan kamar dai ba da ni ya dace ba.
“Na ji kamar hayaniyar mutane sun shiga dakinki, mun yi baqi ne?”
“Eh na yi baqi ne.”
 Ta amsa kai tsaye. 
“Su waye baqin naki matata, da har kike fadin ke kadai ki kai yi baqi?”
“Ba ka sansu ba. ‘Yan’uwana ne.”
“Yau dai kina gara ni da yawa matata, ko dan kalaman bakinki masu zaqi kin qi furta min. Ko kina so in yi miki kuka ne?”
Sai da ta yi murmushin jin abinda ya fada, sannan ta amsa masa da cewa 
    “Ni kuma sai in yi maka dariya...”
Zainab ce ta matso da bakinta kusa da wayar ta ce     
    "Malam don Allah ka bar mana ‘yar’uwa haka, tun dazu ka dame ta ko gaisawa da ita ka qi bari mu yi.” Tana gama fadin haka ta sanya hannu ta katse wayar tana dariya. 
Ita ma Aisha dariya take yi tana kallon ta ta ce, 
    “Kin san da wa nake magana da har za ki fada masa haka?”
“Ko ma dai waye ai kin gama ya gama, haba... tun dazu kina amsa waya kin kyale mu?”
 Ta fada tana dariya hade da watso mata harara cikin wasa.
“Oh, su Smally kenan! Irin wannan kashe murya da yanga ai sai ki sa ya manta a inda ya ke.”
 "Maryam ce ta fadi haka bayan ta riqe ha6a tana mamakin Aisha. 
“Ai ni har na yi course, Allah dai ya nuna min lokacin da zan fara soyayya.”
 In ji Ilham tana kallon idanun Aisha. 
“Ni kam ai na rasa ta cewa, wai don Allah ko nauyin magana da saurayi ba ki jiba a waya?”
Nuratu ta fadi hakan. Dariya Aisha ta qyalqyale da ita, domin maganganunsu sun sa ta dariya sosai. Ta rasa amsar da za ta ba su don haka ta ce, 
    “Bari in kawo muku breakfast. Domin na san irin wannan sammako ko karyawa ba ku yi ba.”
“Haba sai ka ce wasu ke? Shi ya sa cikinki yake a dame da gani an san ba kya cin abinci.”
 Zainab ce ta fadi hakan. 
“Sha dayan safe ne yanzu fa. Kina nufin ina latti gurin yin break kenan?” 
“Qwarai kuwa! Suka hada baki gurin fadin haka.
“Mu je falo ku gaisa da Yaya Mu’azzam. Da fatan dai kin shiryawa fitar da za mu yi?” 
Zainab ta tambayi Aisha  bayan ta miqe ta nufi qofar zuwa falo.
“Ni kam babu inda zan je.”
 Ta amsa kai tsaye sannan ta miqe ta dauki siririn mayafi ta rufa a kan hular da ta boye asirin dogon gashin kanta.
“Ai wallahi ba ki isa ba, fita dole.” 
Maryam ta amsa mata tana dariya. 
“Toh, ba sai ku ja ni ba, ku ji ni da yara za su yi min rashin kunya...”
Gaba dayansu suka kwashe da dariya, ita kanta da ta fadi maganar sai daga baya ta ji dariya ta qwace mata, domin dukkansu sai dai su zo sa’annin juna a shekaru. Da haka suka sanya kai cikin falon tare da sallama a bakunansu.
Yana zaune a dining suna hira da Mummy, da alamun dai breakfast yake yi, domin Aisha ta ga kofi a hannunshi. Idanunshi a cikin nata yana murmushi ya ce 
    "Aunty ashe dai diyar taki tana magana? 
Sun yi kama da Zainab sosai, don haka ma ta yi tsammanin shima qanin Abdul ne, amma kallo daya  ta yi masa ta fahimci bai wuce shekaru ashirin da daya zuwa da biyu ba. Dariya ta yi cikin tsokana ta ce,     
     “Uhmm! Ya ma sunan? Mu’azzam ko?”
“Point of correction! Yaya Mu’azzam dai ko qanwata? Domin ko Zainab na girme ta balle ke.”
 Cikin salon son girma yake wannan maganar. 
Sai da ta nemi gurin zama kusa da Mummynta ta zauna, sannan ta watsa idanunta a kanshi ta ce 
     “Ai Zainab tana cikin qanne na na uku ne, ka ga kai kuma qanina na biyu kenan! Don haka ni ya kamata ka kira da Aunty Humaira.”
“A haba dai, ke ma kin san na girme ki, domin da ganin idanunki ba ki haura fifteen years ba.”
 Ya katse ta yana dariya. 
“Sai ka ce wata kai? Da a gobe ne ma kake neman cika sha hudu a shekaru?”
Tunda suka fara tafkawa su Zainab dariya suke kwasa, domin sun fahimci tsakanin Aisha da Mu’azzam qafar gaba ce da ta baya, wato kowa yana son girma. Don haka suka yi bakam suna sauraren wanda zai saki ya bar wa daya. 
“Lalala...tab! Amma yarinyar nan kin ga gadon barcina, Aunty ke ya kamata ki raba mana wannan gardamar. Wai tsakanin ni da Humaira wa ya girmi wani?”
Dariya Mummy ta yi amma ta qi tankawa, ganin haka ya sa Aisha ta yi saurin cewa, 
    “ka gani ko? Mummyna kara take maka amma tabbas ta san na girme ka.”
“Hmmm! Haka dai kika ce, ji ya zama dole, amma yarda ba ta zama dole ba...” 
Sai da Aisha ta yi dariya ganin ya sare da wuri sannan ta ce 
   “Ya ka sare tunda wuri haka qanina? Ka ga wannan jumlar maganar taka ta qarshe ta sa na qara tabbatar da cewa ni ke gaba da kai a shekaru, kawai dai ka yi tsawon qafa ne da har kake tunanin ka girme ni.” 
Dariya ya yi yana kallon dan tsukakken bakinta da har take kirarin ta girme shi, tabbas ya san ya girme ta, amma haka kawai yake a ranshi tana masa kwarjini ba zai iya jan musu mai tsawo tsakaninsu ba. Don haka ya ce, 
    “Sakar miki kawai na yi qanwata, amma ke kanki kin san ni ke gaba da ke a shekaru nesa ma ba kusa ba.”
Kiran wayar Zainab da aka yi ya sa Aisha ta yi shiru ba ta qara tanka masa ba, amma a fili take nuna ba ta yarda da abinda ya ce ba. 
Yadda Zainab take magana cikin girmamawa da ladabi Aisha ta fahimci da wanda take magana a wayar. Tunaninta bai qara tabbata ba sai da ta ji ta ce     
    “Yaya Abdul muna gidan Aunty Aisha ne.”
 Shiru ta yi na dan lokaci, sai kuna ta ji  ta sake cewa,    
   “Yaya yanzu za mu shiga kasuwa, maganar ankon mu ne na ce bari in kira in yi maka tuni.” 
Dariya ta yi sannan cikin dan shagwaba irin wanda ake yi wa Yayan da aka shaqu da shi ta ce,
    "Kai Yaya, ai kai ma ka san dole ne a bikin babban Yaya mu yi shiga ta kece raini...” 
Shiru ta yi tana saurare daga bisani ta ce 
   “Ammi ta ce babu ruwanta mu neme ka, shi kuma Daddy ya ce idan ya dawo da yamma zai neme mu.” Saurarawa ta sake yi,  sannan ta ce, 
    “Eh! Akwai shirye-shiryen da za mu yi namu na qannen Ango da Amarya, amma dai ba mu gama yanke shawara ba, zuwa dare ko gobe da safe zan kira ka.”
Kallon ta kawai Aisha take yi, a zuciyartta tana dar-dar kada surutu ya sa ta yi wa Abdul maganarta, domin ta riga da ta nuna musu sam ba ta san shi ba.
“A’a, yanzu dai anko za mu fara siyowa mu ba da dinki tun da wuri. Ka san telolin sai a hankali"
Ta fada tana sosa kai. Ganin ta miqa wa Mummy wayar ya sa Aisha ta yi tunanin cewa ya yi a ba ta wayar. Sun dauki tsawon mintuna da za su kai goma suna magana da Abdul din, ba ta fahimtar abinda take cewa domin dai tana amganar ne cikin nutsuwa da hangen nesa, amma ta fahimci ya tambaye ta game da ita. Domin ta ji tana cewa,
      “A’a, sam ba ta tada hankalinta ba, tun jiya da aka yi maganar ban ga ta nuna bacin ranta ba.” 
Sai kuma ta ci gaba da  cewa amsawa da
     “Eh ko a’a” 
Wani lokacin kuma ta amsa mishi da harshen fillanci.  Daga qarshen maganar da suka yi ne ta fara fahimta, domin ta ji tana cewa 
    “Eh, su biyar ne a nan. Ka san su Hafsat sa’annin Yasmin ne, dole cikin qawayen Amarya za su shiga. Su kuma nasu tsarin daban ne"
 Sai da ta saurara ya gama magana sannan ta ce “Dubu dari da hamsin ai ya yi musu yawa Abdul, ka san akwai hidima a gabanka, kuma daga nan gida ma za a qara musu wasu kudaden.”
Dariya ta yi, sannan ta ce
     “A’a, ni kada ka janyo min rigima, tana ganin sa’anninta suna yin anko amma ita in ce ta jira yi zuwanka?”
 Shiru ta yi tana saurarenshi tsawon lokaci, sannan ta ce
    “Sai dai ka yi haquri, fita ai ya zama dole daga yau har bayan biki” 
Tana gama fadin haka ta katse wayar, ta miqa wa Zainab tana murmushi ta ce
     “Ya ce in ba ku dubu dari da hamsin.”
Tsallen murna suka fara yi yayin da Aisha ta bi su da kallo daya bayan daya tana murmushi.
“Uhm, Babyna kin yi wankan kuwa?” 
Mummy ta jefo wa Aisha tambayar bayan ta tsare ta da idanunta. 
Sosa qeya ta fara yi domin ta san kwanan zancen. Cikin muryar shagwava ta ce 
    “Mummy tunda na shiga daki Zainab ta kira wayata ta ishe ni da surutu shi ya sa ban samu na yi ba har suka iso.”
“Ba ruwana wallahi Aunty, saurayi ne ta tsaya hira da shi ko da muka shiga dakin fiye da minti ashirin ko kallonmu ba ta yi ba, sai ni ce ma da na gaji da jiran ta na amshe wayar na katse bayan na yi masa tsiyar ya qyale ta su gaisa da ‘yan’uwanta.” 
Da sauri ta fadi haka don kare kanta tana kallon Aisha cikin tsokana.
Harara Aisha ta watsa mata, tare da qwafa mai isar da saqon zan kama ki ne. 
Wani irin zabura Mu’azzam ya yi, wanda ya sa kowa mamaki, bai damu da irin kallon tuhumar da kowa na falon ke mishi ba ya watso idanunshi kan Aisha ya ce,    
     “Wane irin saurayi kuma? Kina nufin har kin iya zance da wani a waya?” 
Harara ta watsa masa tare da murguda baki, duk a lokaci daya, sannan cikin masifa ta zabura kanshi tana fadin, 
    “Oho, ina ruwanka?”
Dariya ya yi ganin yadda ta maida masa da maganar ya ce 
     “Allah ya huci zuciyarki, maida wuqar ba ni na kar zomon ba.”
“Kanka ake ji de"
 Ta sake fada cikin masifa. Sannan ta maida ido kan Mummynta sai a wannan lokacin ta fahimci tun dazu idanunsu yana kan ta. Kunya ce ta kama ta don haka ta yi qasa da kai tana dariyar rashin gaskiya. 
“Babyna masifa ko? Da har ina tunanin za a ringa cin zalinki ashe kar ki ke kallon mutane? To maza ki je ki yi wanka za ku shiga kasuwa yanzu.”
Sun sum  ta miqe ta nufi hanyar dakinta don cika umarnin Mominta. Tana jin su Zainab suna yi mata dariya amma ko waigowa ba ta sake yi ba. 
Bayan fitowarta wanka ne kiran Abdul ya shigo wayarta, yana daf da tsinkewa ta dauka tana yamutsa fuska kamar yana kallon ta. 
“Matata...!!"
Ya kira ta da sunan da ya fi so ya kira ta a karo na uku.
Ciki-ciki ta amsa, domin ta fahimci saqon da ya ba Mummy ne ta ce sai dai ya yi haquri yake neman jaddada mata bakinshi da nata. 
“Matata wai don kawai na ce wa Mummy kada ta bari ki shiga kasuwa sai na zo shi ne ta ce in yi haquri, don Allah na yi laifi kenan?
“A’a, ai kai ba ka laifi.” 
Ta amsa masa cikin gatse.
“Yauwa matata. Shi ya sa a kowane bugun daqiqa na agogo nake qara son ki. Ki bari idan na zo sai mu shiga kasuwar tare kin ji ko?”
“saboda me?”
 Ta tambaye shi cikin tsiwa tana yamutsa baki. 
“Saboda kada wasu mazan su kalle min ke.”
“Wadannan dokokin ai ba da ni suka dace ba Modibbo, ka fi ni sanin a inda suka dace. Don haka fita daga yau har bayan bikinka sai inda mai ya qare.” 
“Daga magana sai cibi ya zama qari?” 
Ya tambaye ta cikin dariya, domin ya fahimci zallar madarar kishi ne ke cin zuciyarta. Don haka ya maida abin wasa. 
“Oho maka dai"
“Allah ya huci zuciyar matata, ba na son kina vata ranki a kan abinda bai kai ya kawo ba.” 
Ya fadi hakan cikin rarrashi da salon kwantar da hankalin wacce ake so. 
Ajiyar zuciya ta sauke wani sanyi yana kwarara a zuciyarta ta ce 
    “Abdul wallahi ina son ka.”
    “Na sani matata, amma wallahi ina miki so fiye da wanda ki ke min.  Ki yi haquri, haka Allah ya qaddara sai na fara auren wata matar kafin ke. Dacin da nake ji  a zuciyata wallahi ya ninninka wanda kike ji a  taki zuciyar. Ki yi haquri kin ji?” 
Zuciyarta fes da farin ciki ta ce
     ”Shi kenan na ji, yanzu dai su Zainab suna jira na a falo, bari in shirya mu shiga kasuwar.”
Cikin qunci da qunar zuciya ya yi mata fatan shiga kasuwa da fita lafiya, kishin da yake ji na son Aisha a zuciyarshi sam yana baqin ciki wani namiji ya kalle masa ita. Kawai don dai yana tausar zuciyarta game da aurenshi da Yasmin ne shi ya sa yake bin ta a hankali, yana hadiye kishinshi a kan ta. 

*	*	*

Mu’azzam irin mutanen nan ne masu saurin shiga ran mutum, saboda kirkinsu da barkwancinsu. Cikin kwanaki uku shaquwa mai tsanani ta shiga tsakaninsa da Aisha. A kullum sai ya kawo mata ziyara har gida, yana yawan siyo mata kayan qwalama tunda ya fahimci abinci bai dame ta ba.  Amma ko ya kawo sai dai ta kawo filet ta zubo mishi ya ci abinshi, bai fi ta dauki guda daya ko abu biyu ba.  
Mummynta da dadinta suna farin ciki sosai, domin suna qaunar duk wanda zai kula musu da ita, musamman a wannan lokacin da ta fi buqatar rarrashin mutane don a taushi zuciyarta saboda auren Abdul da  a kullum yake qara matsowa. 
A 6oye Daddy ya ba Mummynta kudi masu yawa ta je ta dauki yayyinsu mata guda  biyu suka shiga kasuwa suka hado wa Abdul lefe, kai tsaye daga kasuwar gidan Ardo suka wuce da kayan, Ardo da mutanen gidan sai shi wa Daddy da Mummy albarka suke yi. suna fatan Allah ya qara zumunci da arziqi. 
A taqaince dai auren gata aka shirya yi wa Abdul da Yasmin, kamar yadda ake yi ga kowane da ko jika na cikin zuri’ar,  mahaifin Abdul shi ya yi kayan dakin amarya masu matuqar kyau da tsada, wai don ma dai bikin ya zo a qurarren lokaci kenan! 
Baffah Ahmadu mahaifi ga Yasmin shi ya biya ma Abdul sadaki Naira dubu talatin kamar yadda qanin Ardo Alhaji Ibrahim ya yanka mishi. Baffa Yahaya shi ya ba ango kyautar gida mai kyau a nan Yola wanda za a saka amarya. Duk yawan zuriyarsu kowa rige-rige yake gurin yin bajinta, domin samun tabarraki daga  gurin mahaifinsu. 
Tabbas sun yi bajinta, zuwa ranar Laraba an gama komai na shirin biki, hatta gidan Amarya da Ango an zuba komai na gani na fada. A ranar Alhamis ne ana saura kwana biyu a daura auren aka shirya za a sanya lallen amarya a gidan Ardo, da misalin qarfe hudu na yamma, kamar yadda suka saba ga duk diyar da za a aurar a cikin zuri’ar.
Qarfe tara na safiyar ranar Alhamis a gidansu Aisha ta yi wa su Zainab, tun a daren ranar Laraba suka sanar da ita ta shirya za su tafi saloon a safiyar ranar Alhamis, don haka ko kafin su iso tuni ta yi wanka ta shirya. Suna zaune a kan dinning da iyayenta suna karyawa. 
Qarfe goma daidai suka bar gida. Mu’azzam shi ne ya dauki dawainiyar kai su duk inda za su je a motarshi, amma ta ji su Zainab suna  fafin wai duk domin ita yake yin wannan zirga-zirgar. Idan suna fadin haka sai dai ta yi dariya kawai, domin ita dai ta san ta kama dahir din ta a hannu, don haka jin su kawai ta ke. 
Suna cikin mota Yasmin ta kira Mu’azzam a waya tana tambayr shi yana ina? Kai tsaye ya sanar da ita yana hanyar kai su Zainab saloon. 
Aisha ba ta san me Yasmin ta sake cewa  da shi ba, amma ta ji yana fadin 
    “Ok, ina zuwa yanzu.”
Lura da ta yi yana neman juya akalar motar su koma baya yasa ta watsa masa idanu tare da fadin
    “Lafiya dai ko? Na ga kana neman sauya akalar motar.”
“Yi haquri qaramar qanwata, saqo zan kar6a a nan baya, guri matar yaya Abdul.”
Fahimtar da ta yi Yasmin yake nufi ya sa ta kau da kai tana fadin 
    “To, ai sai mu sauka mu nemi wata motar, tunda kana da uzuri. Ka ga bai kamata mu takura maka ba.”
Kwantar da kanshi ya yi sannan ya marairaice ya ce      
    “Haba dai, ga ni da motar za ki nemi hawa ta haya, ai ba girmanki ba ne. Wallahi ba dadewa za mu yi gurin  amsar saqon ba, kuma abinda ya sa na ce zan je in amsa yanzu don dai na ga ba mu yi nisa da inda ta ke ba ne.”
Kau da kai gefe ta yi ta qi tanka masa. 
“Tunda ba ki amince ba mu je saloon din daga baya sai in  dawo in amshi saqon.”
“Mu je ka kar6i saqon yanzu, amma idan ka dad'e za ka neme mu a motarka ka rasa.”
 Aisha ta amsa kai tsaye bayan ta faminci yana neman ci gaba da tafiya zuwa inda suka nufa. 
“Ai ba ma zan dad'e ba, na gode qaramar qanwata...”
 Ya fad'a yana murmushin tsokana, tare da kallon fuskarta don ganin ko za ta yi magana. Sha re Shi tayi.

Suna isa qofar gidan da ta umarce shi ya je ya karbi saqon ya sanar da ita a waya ya iso, yana qofar gida. Aisha na zaune a kujerar mai zaman banza gefenshi don haka tana ganin duk wani shiga da fita da ake yi ta jikin get din gidan. Su bakwai suka fito daga cikin gidan suka nufo motar Mu’azzam suna hira. Da dariya a tsakaninsu. 
Sai da suka qaraso gurin motar Aisha ta fahimci bayan Yasmin, akwai Aunty Hafsa, da Aunty Habiba sai kuma wannan qawar tata da suka ta6a arangama a gidan Abdul tun tana zaman Kaduna. Sauran ‘yanmatan uku baqin fuska ne a gare ta. Amma a faminci qawayenta ne, qila daga Kaduna suka zo tare da ita. 
Tana tsaye ta vangaren direba, da alama ba ta fahimci har da Aisha a cikin motar ba, domin hankalinta gaba daya yana gidan baya na motar tana amsa gaisuwar da su Zainab suke miqa mata. 
“Ina saqon da za ki ba ni? Domin dai sauri muke yi.” In ji Mu’azzam da ya fahimci Aisha ta fara qaguwa da zaman jiran da take yi, sai a wannan lokacin ta duqo da kanta daidai sashin direba karaf idanunta a cikin na Aisha. 
Mamaki ne ya kama ta, amma sam ba ta nuna 6acin ranta ba ta ce, 
   “Keh ‘yar gidan Aunty ba ki iya gai da manya ba ne?” 
Da murmushi a fuskar Aisha take mamakin wannan wulaqancin da take neman nuna mata. Ko ta manta ita din ba  kanwar lasa ba ce? daman cike take da ita, dan haka ta tuna mata da wace ce Aisha ta hanyar cewa 
    “Ayya.... ba a koya min gaisuwa ba amaryar Yaya Abdul, kamar yadda na ga ba a koya miki sallama ba.”
Shiru ta yi tsawon minti daya tana maida numfashi, da alamun ranta ya vaci, amma ba ta sake kallon inda Aisha take ba, ta maida dubanta ga Mu’azzam tare da fadin,
    “Mu’azzam don Allah friends dina za ka kai kasuwa, ka san baqi ne ba su san kan garin ba.”
Shiru ya yi na dan lokaci idanunshi kan sitiyarin motar ya ce,
     “Ok, to bari in ajiye su Zainab a gurin wanke kai in dawo”
“Haba dai Mu’azzam! Su Zainab ai ba baqi ba ne, su yi haquri su bi wata motar zuwa inda za su je, ka ga wadannan baqi ne, kuma baqin ka Annabinka.”
Shiru ya yi mata bai tanka ba sai ta maida kanta ga su Zainab, 
    "Zee don Allah ku yi haquri ku fito zan ba ku isassun kudi ku je duk inda za ku je, kun ga su baqinmu ne, sun cancanci girmamawa daga garemu.”
Aisha tana kallon fuskarsu suna qunquni ciki-ciki, domin ba a  jin abinda  suke cewa, lura da ta yi sun bude motar suna niyyar fita ya sa ita kuma ta sake gyara zama a kan kujera ba ta niyyar bude qofar balle har ta fita daga motar. 
Yasmin ce da ta gaji da jiran ta fito daga motar ta leqo da kanta ta varin direba ta ce, 
   “Saura ke ko? Ko ba ki ji abinda nace ba ne?”
Aisha ba ta kalle ta ba ta maida mata da amsar cewa    
    “Na ji! Amma sai dai ya fara sauke ni a inda ya dauko ni sannan ya kai su inda za su je.” 
Izuwa yanzu ta kai matuqa gurin hassala har ta kasa boye bacin ranta cikin masifa ta ce
     “Da yake motar ta gidanku ce?, kin ga idan ke ‘yar halas ce ai sai ki fito ki kama gabanki.” 
Cikin fitsara Aisha ta amsa  mata da cewar, 
    “Ai wallahi ba inda zan fita sai dai idan shi mai motar ne ya buqaci in fice mishi daga mota.”
Mu’azzam ne ya kallo Aisha, fuskarshi dauke da damuwa ya ce 
    “Yi haquri don Allah Humaira..." 
Sannan ya maida dubanshi gare ta ya ce 
    “Hadisi ingantacce Manzon Allah (SAW) ya ce “Imanin dayanku ba ya ta6a cika har sai ka so wa dan’uwanka abinda kake so wa kanka. Don haka ki bari in fara  sauke su a inda suka nufa, sannan  naki umarnin ya biyo baya...”
“Wulaqanta ni za ka yi a kan wannan ‘yar iskar?” Ta tambaye shi tana  tada jijiyar wuya, tare da nuna Aysha da yatsarta manuniya.
“Babu batun wulaqanci a nan Yasmin, domin tabbas sun fi ki gaskiya.” 
Aunty Hafsat ce ta fadi haka, bayan ta lura cacar bakin yana neman yin tsawo kuma a qofar gida. 
“Zainab ku shiga ya kai ku gurin saloon din, kai kuma Mu’azzam ka dawo da sauri ka kai qawayenta kasuwa idan ka sauke su.”
 Aunty Habiba ce ta fad'i haka don kawo qarshen fadan.
 Rasa abin cewa ta yi, domin jin sun ba ta rashin gaskiya, kuma sun kunyata ta a gaban manyan qawayenta da suke tsaye a gefe sun qi tankawa balle har su shigar mata  fadan. Ganin da ta yi yana neman tada motar bayan su Zainab sun koma mazauninsu ta kalle shi ta ce 
    “Na gode qwarai, mu zuba ni da kai Mu’azzam, amma kar ka manta ba kai kadai ne mai mota a familynmu ba, kuma ka san in ban da zuwanmu nan ba ka isa ka yi min gori a kan mota ba...”
Bai jira ta gama magana ba ya tada motarshi ya ja suka wuce ya bar ta tana zuba ruwan bala’i. 

Qarfe biyar na yammacin ranar Alhamis suna gidan Ardo, har an fara gudanar da sa lallen Amarya. Amaryar ta yi kyau sosai cikin wani material mai ruwan madara mai matuqar kyau da d'aukar ido. 
    "Da yake amarya duk muninta ranar aurenta sai ta yi kyau kalli Aunty Yasmin kamar ba ita ba.” 
Zainab ce ta ke wa Aisha wannan tsegumin. Suna zaune a dakin kakarsu wacce ta haifi mahaifinta. Suna shiryawa cikin nasu kayan ankon da suka yi niyyar sakawa a yau. 
Dariya kawai Aisha ta yi tana kara gyada hirar fuskarta tace
     “Na riga ki a zuci kin riga ni a baki. Ni kaina na yi mamakin yadda ta yi kyau ashe duk qyallin amarci ne.”
Dariya suka kwashe da ita gaba dayansu, sannan suka ci gaba da abinda yake gabansu. Gidan ya cika danqam da ‘yan’uwa da abokan arziqi, an sanya fararen kujeru gwanin ban sha’awa, gurin da Amarya take zaune shirin da aka yi masa daban ne, ya fi ko’ina qayatuwa da kayayyakin kwalliya iri-iri.
“Kai amma wallahi kin yi kyau sosai Smally. Ina ma ni ce ke da wannan kyakkyawar sura da Ubangiji ya halitta ki da ita.” 
Zainab ce ta fadi haka bayan duk sun gama shiryawa cikin riga da siket na wani tattausan material baqi da dan ratsin ja a jikinshi. 
Sai da ta harare ta sannan ta ce
    “Tunda ba ki gode taki surar da Allah ya yi miki ba, ai sai ki canja halittarki.”
“Ni dai ban ce haka ba, Alhamdulillahi.” 
Ta fada cikin hanzari.
“Tabarakallah Smally, gaskiya mijinki zai kwashi gara, irin wannan cikar qirji da baya haka? Irinku idan aka aure ku ba a barinku fita saboda kyawun halittarku.”
 Ilham ce ta fadi hakan tana qara fesa wa Aisha turare a duk sassan jikinta. 
“Hmmm! Ai ni na ma rasa ta cewa... amma dai ki qara gode wa Allah kawai Smally. Bambancin ku da kyawawan Larabawa kawai fatarki da ba ta qarasa kai tasu haske ba, a hakan ma sai ina ga kamar kin fi Larabawan kyau.” 
In ji Maryam kenan da ta yi za zaune tana qare wa Aisha kallo daga sama har qasa. 
“A duk cikin taron nan ba na jin za a sami wacce ta yi ko da rabin kyan da kike dauke da shi Smally, gaskiya ke daya ce a cikin miliyan!” 
Nuratu ta fadi hakan. 
Sai da ta gama kallon su daya bayan daya, sannan ta yi fari da ido ta ce
     “Ku ci kanku ku sha baqin ruwa, na ci na sha ba don ku ba.” 
Dariya suka suka kwashe da shi gaba dayansu, har da ita da ta yi maganar. 
Zainab ce  ta yi qwafa ta ce
    “Dad'ina da ke sam ba a miki gwaninta.”
    “Eh din! Ya za ku ringa kai ni inda ban kai ba, bayan ni sha’awar kyanku nake yi.”
“Hmmm! Allah ya shirye ki Smally, ga gaskiya  quru-quru, kina nuna sam ba ki  gan ta ba.”
“Wayyo ni.... Sorry Aunty Nurry, ga hannuna kama ki nuna min gaskiyar.” 
Dariya suka sake yi gaba dayansu, sannan suka  dauki mayafansu da suka yi anko don hada shi da kayan jikinsu. Ita kam ba ta daura dankwalin a kanta ba, gashin kanta na nan nade a qeyarta, sannan ta dauki jan ribom ta kama da shi, mayafin mai kalar ja ta rufa a kanta. Ita kanta ta san ta yi kyau sosai, dama ya lafiyar kura, balle ta yi hauka? Tana da kyau daidai gwargwado balle kuma ta 6ata tsawon minti arba’in a gaban madubi tana kwalliya. 
Hatta tafiyar da suke yi ta fita daban da ta sauran ‘yanmatan da suke gurin. Babu mai kushe kwalliyarsu, sai wanda zuciyarshi ke fama da cutar hassada. Duk inda suka gilma sai dai a bi su da ido ana fadin     
    “Tubarkallah” 
Sai da suka bi mazaunin iyayensu da kakakninsu duk suka miqa musu gaisuwa suna saka musu albarka, sannan suka nemi gurin zama a can gaba-gaba inda za su iya ganin duk abinda yake faruwa. Mummynta ce ta sa ta dariya domin ko a yanzu da take zaune murmushi take yi, bayan ta tuna abinda ya faru tsakaninta da ita. 
Kanta ta dafa da hannunta na dama ta karanta Ayatul Kursiyyu da Qulhuwallahu, Falaqi da Nasi da Amanar Rasulu, ta yi wasu addu’o’i ta tofa wa Aisha, sannan ta ce 
    “Allah ya tsare min ke diya ta, kin san bakin wasu yana da dafi. Wannan kyawun naki dole sai ina had'a miki da addu’o’i domin samun kariya” 
Zungurin Aisha da Zainab tayi da d'an yatsa a cinyarta ya katse mata tunanin da take yi. tayi
    “Wai don Allah me yake tsakaninki da Aunty Yasmin? Tun dazu ina lura da ita sai watso miki harara take yi.”
Kafin ta amsa mata sai da ta kalli inda Amaryar take, karaf idanunta a cikin nata. Ba ta 6oye ba don ganin idanun jama’a a kanta, haka ta sake watso wa Aisha harara. 
Dariya Aisha ta yi sannan ta maida idanunta kan Zainab, ta ce 
    “Ni kam ta ya zan yi in san abinda na yi mata Zee? Abinda na fahimta shi ne, kawai ta tsane ni matuqa, shi ya sa duk inda muka had'u sai ta yi qoqarin ci min fuska.”
“Na ga kaman kishin kyau da Ubangiji ya yi miki take yi, ko kuma tana tsoron idan Yaya Abdul ya gan ki zai ce yana son ki.”
“Ko ma dai mene ne a ranta a kaina can ta matse mata. Domin ba ta da yadda za ta yi da ni, na zama ciwon ido...”
“Sai haquri...”Kaman
 Zee ta qarasa  tana dariya qasa-qasa. Shigowar kiran Abdul cikin wayarta ya sa ta yi hanzarin dauko wayar ta latsa madannin amsa kiran, tun misalin sha biyun rana a lokacin suna shagon saloon ya kira yana sanar da ita jirgin qarfe biyun ranar zai hawo zuwa Yola. A dokance take da ta gan shi, shi ya sa ko  dan jan-ajin da ta saba yi kafin ta dauki waya a wannan karon ba ta yi ba. 
“Matata kina ina yanzu?” 
Abinda ya fara tambayar ta kenan a dokance. 
Cikin dan murmushi ta ce
    "Ka iso ne?”
     "Eh, na iso yanzu. Wallahi  qishin ruwan ganin ki nake yi, kina ina matata?”
Farin ciki fal zuciyarta, don haka ta yi niyyar ja masa rai  ta ce,
     “Ina gurin wanke kai.”
“Wane irin gurin wanke kai kuma? Tun goma na safiyar yau fa kika fita zuwa gurin, ki yi min kwatancen gurin yanzu  na taho in dauke ki.”
“Maida wuqar! (ta faxi hakan cikin rarrashi). Ina wajen saka lallen amarya a gidan Ardo.” 
Ajiyar zuciya ta ji ya sauke mai nauyi, ya ce 
    “Yauwa, ko ke fa babyna? Ki fito ga ni a qofar gidan.”
    “Ok... to bari in nemi izini gurin Mummyna"
 Tana gama fadin haka ta kalli Zainab da ta yi shiru tana sauraren ta, idanunta duk biyu suna kan ta. Dariya ta yi qasa-qasa, sannan ta sanya hannu ta janyo mayafinta da yake neman zamewa daga kanta ta ce,
     “Wannan kallon fa? Ni dai kar ki hadiye ni?”
“Wai don Allah waye wannan dan nacin? Ni dai zan so in gan shi domin na fahimci kamar a cikin zuri’ar nan yake, amma duk hasashe na na kasa gano ko wane ne shi.”
“Idan lokaci ya yi ai za ki san shi.”
“Ni dai yanzu nake so in gan shi, idan kuma ba haka ba in binciko shi da kaina.”
“Allah dai ya hana bincike...”
 Tana gama fadin haka ta tashi daga inda take zaune,  ta ce wa su Maryam yanzu za ta dawo. 

Yana zaune a cikin falon gidansu, duk inda ta yi idanunshi suna kanta. Ba yadda bai yi da  ita ba a kan ta zauna ya gama qare mata kallo babu abinda yake buqata sai ita, amma ta qiya. Sai da ta kusan cika dan teburin gabanshi da drinks kala-kala da  snacks (da yake Mummy ba ta rabo da kayan ciye-ciye irinsu saboda baqin bazata). Sannan ta nemi guri ta zauna a gabanshi dirshan a qasa suna musayar kallon so da qauna...
Shi ma qasa ya sauko suna zaune kusa da kusa, ganin ya kasa magana sai kallo da yake bin ta da shi, yana sauke ajiyar zuciya a kai-akai ya sa ta hura iska a idanunshi don dawo da shi cikin hayyacinsa. Tana  dariya don ganin kallon da yake mata yana neman yin yawa. 
“Wash Allah zuciyata...” 
Abinda ya fara furta mata kenan tare da dafe saitin zuciyarshi da hannu biyu gami da lumshe ido. Ruwan Swan mai sanyi ta tsiyaya kadan a kofi sannan ta qara matsowa kusa da shi ta matsa da hannunta mai riqe da kofin kusa da bakinshi ta ce 
   “Bude bakinka ka sha ruwan sanyi Modibbo.”
Bai musa wa umarninta ba ita ma kuma ba ta ji kunya ba gurin shayar da shi ruwan, sai da ta tabbatar ya sha yadda ba zai mishi yawa ba, sannan ta  janye hannunta. 
Kayan ciye-ciyen da ta ajiye a gabanshi ta fara ciyar da shi  tana hada masa da lemo mai sanyi har sai da ta fahimci ya qoshi, sannan ta matsar da kayayyakin gefe daya ta dawo kusa da shi ta zauna. Sai a wannan lokacin da dan ji kunya na neman ziyartar ta, domin ta fahimci tun tana ba shi abinci dan siririn mayafin da ke kanta ya zame zuwa qasa ba tare da ta sani ba. 
“Allah ya yi miki albarka matata.” 
Ya furta cikin sassanyar muryarshi.
“Amin mijina.” 
Ta amsa idanunta a qasa, amma fuskarta cike da murmushi don jin dad'in addu’ar da ya yi mata.
“Matata kin san wani abu kuwa?”
 Ya tambaye ta bayan ya kama hannunta guda daya yana qoqarin dawo da hankalinta kanshi. 
“A’a, sai ka fada mijina.”  
Ta amsa masa kai tsaye bayan ta dago kanta suna kallon juna ido cikin ido, amma ba ta yi qoqarin janye hannunta na dama da ya riqe ba.
“Kin san ina son ki ko?” 
Ya sake tambayar ta yana qara qure ta da kallo. 
“Na sani mijina.”
 Ta amsa cikin sanyin murya domin ba ta san me zai sanar da ita ba. 
“Kin san ba ni da niyyar cutar da ke ko?” 
Izuwa yanzu ta lura kamar hankalinsa yana neman tashi tun kafin ya isa inda yake son sanar da ita.
 Don haka ta kamo hannayenshi duk biyun ta riqe sannan ta wadata fuskarta da murmushi ta amsa masa da cewa 
     “Na sani mijina.”
“Idan ba ki manta ba, su Aunty Hassana sun ce sun za6a miki ni a matsayin mijin da za ki aura ko?”
Ita ma yanzu jikinta ya fara sanyi, domin ba ta san me yake qoqarin sanar da ita ba. Don haka kai kawai ta daga masa alamar
     “Eh” 
amma sam bakinta ya yi mata nauyi  gurin amsawa. 
“Idan duk kin amince da wadannan maganganun, me zai hana ki amince min a daura aurenmu da na Yasmin gaba daya a jibi ranar Asabar matata?”
Da sauri ta sake riqon da ta yi wa hannayensa, sannan ta kau da  fuskar ta gefe,  domin akwai wasu saqonni da yake aikowa daga idanunshi zuwa nata. Idan ta kalle shi bara ta samu damar iya maida mishi duk amsar tambayar da zai yi mata ba ko da kuwa za ta cutu. 
Ba ta tsammaci jin wannan maganar daga bakinshi ba don haka sai da ta dauki tsawon daqiqa sittin tana saqawa da kwancewa, sannan ta ce 
    “Ina  bincikenka ya tsaya a kan wadanda suka kashe Sadiya?”
Hannunta ya sake kamawa don ta dawo da hankalinta da fuskarta zuwa gareshi amma sam ta qi ba shi haxin kai. Don haka cikin sanyin murya da alamun karaya qarara ya ce,
    “Bincikena yana nan yana tafiya matata, kuma wallahi ina daf da kai wa gaci.”
“To in haka ne, don me za ka tada maganar  aurenmu bayan ka san a kan wannan yarjejeniyar na yarda zan aure ka?”
A yanzu idonta yana cikin nashi, ta yi masa tambayar domin ta kasa fahimtar inda ya dosa. 
“Ki fahimce ni don Allah matata, auren mu kawai za a daura ba wai za a yi biki a kai ki gidana ba ne. Sai bayan gama bincikena sannan za a yi komai ki koma gidana da zaman aure.”
“Idan dai haka ne ai babu amfanin daura auren kenan, kawai ka bar wannan maganar.”
“Akwai amfanin daura auren mana Aisha. (Ya kira sunanta kai tsaye wanda rabon da ya kira ta da hakan tun tana gidanshi a Kaduna). Ba zan boye miki ba, a cikin kwanaki ukun nan sam ba na iya barci duk don saboda ke. Ina tsananin jin tsoron abinda zai je ya zo. Ni kuma duk abinda zai same ni na fi son ya same ni da igiyar aurena a kanki Aysha. Idan duk mutanen duniya sun guje ni ba ni da damuwa ko kadan matuqar ina tare da ke Aysha.”
Sam ta rasa gane inda maganganunshi suka sa gaba, abinda  ta fahimta kawai akwai wani abu da yake boye mata wanda duk iya hangenta ba ta hango shi ba. Don haka ta ce, 
    “Ka san ina son ka Abdul, a kanka na sauya duk wani tsari da akala na rayuwata, don haka  bana tunanin akwai wani abu da zai faru a gaba wandda zai sana  juya maka baya sai dai idan babu rayuwa ta ko kuma Kai ka rigani mutuwa wanda kuma bana fatan hakan ta kasance. Ka kwantar da hankalinka, kamar gobe ne zaka ga komai ya wuce mun zama daya a qarqashin inuwar auratayya.

Ajiyar zuciya Abdul yake saukewa da sauri da sauri wanda har yaso ya ba ta tausayi,  idanun ta cikin na shi cike da hawaye take kallonshi, hannuwanshi duk biyu ya dafe saitin zuciyarsa yace
    “Nan zai iya fashewa ne kawai idan aka nemi a raba ni da soyayyarki Aysha...”
Jingina bayanta da jikin kushin tayi, hawaye masu zafi suna tsiyaya daga idanunta ta ce,
    “Wai kodai mutuwa zanyi ne Abdul? 
Hankalin Abdul ya tashi da ganin hawayenta, don haka ya yi saurin korar duk wata damuwa daga ranshi ya fara rarrashin ta yana fada mata kalamai masu dad'i da kwantar da hankali.
Ita ma Ayshar don ta kwantar da hankalinsa ta daina kukan amma bawai don nata hankalin ya kwanta ba. Sam ta kasa fahimtar inda maganganunshi suka sanya gaba, wayarta ta janyo don duba lokaci, ganin agogon falon ya nuna qarfe takwas saura kwata na dare, an yi magariba har an idar da sallar isha’i duk basu da labari, miscalls din su Zee kuwa ita da su Maryam har ashirin da daya duk ba ta san lokacin da suka kira ta ba.
“Matata kin cinye mini lokaci gaba daya...” 
Ya fada yana dariya bayan ya hasko mata screen din wayarshi fuskarta. 
Miscalls arba’in da biyar ta gani a wayar tashi. Murmushi kawai ta yi amma ta kasa tankawa don har lokacin hankalinta bai kwanta ba. 
“Zan je masallaci ki je ki yi sallah ki shirya ki raka ni gidan Ardo…” 
Umarnin da ya bata kenan sannan ya kama hanyar ficewa daga falon, yana daf da fita gaba daya ta ji ya fara magana a waya da Ardo, domin ta ji ya  kira sunanshi yana fadin gashi nan zuwa. 
Sama-sama ta watsa ruwa sannan ta dauro alwala. Sai da ta yi ramuwar sallolon da ke kanta, sannan ta yi matsakaicin kwalliya cikin riga da siket na English wears ta sanya hula a kanta wadda ta dace da kayan. Ta dauki babban gyale ta yafa ta fito zuwa falon.

Yana zaune kushin ya qura wa hanyar dakinta ido, tana fitowa suka sakarwa juna murmushi kafin tace komai kiran Mummy ya shigo cikin wayarta. 
“Babyna kina ina?”
 Tambayar da ta fara yi mata kenan cikin kulawa. 
“Ina gida Mummy amma ga mu nan tahowa gidan Ardo”
“Ok, to ki yi sauri, domin yanzu Daddynki ya kira wai zai zo ya taho da mu gida.”
“To Mummy, ga ni nan zuwa.”
“Allah ya tsare min ku.”
“Amin Mummyna.” 
Ta amsa cikin jin dadin addu’arta garesu.

A mota hira suke gudanarwa cikin nutsuwa yana sake jaddada qauna da soyayyar da yake yi mata. Sannan ya roqe ta ta ci gaba da haquri da shi  a kan duk  wani abu da zai taso a tsakaninsu ko da zuwa can gaba ne. 
Ta daukar masa alqawari kan cewa in Allah ya yarda ba za ta ta6a juya baya a gare shi ba, duk rintsi duk wuya, komai wahala… za ta kasance tare da shi koda kuwa duk mutanen duniya sun juya mishi baya. 
“Matata wallahi kamar kada mu rabu yanzu, ina son ki sosai.” Yana riqe da gefen mayafinta a cikin mota yake fada mata hakan, lokacin da ta yi masa sallama tana niyyar ficewa don shiga gidan Ardo.
“Na san haka mijina, ni ma ina tsananin son ka sosai, amma ka ga yanzu dare ya fara yi gobe ma rana ce ko?”
“Haka ne Matata, gobe ki shirya min breakfast, zan zo da wuri.”
“An gama mijina.” 
Da qyar ya bar ta ta fice daga motar, tana kallon tsantsar damuwar da yake qoqarin 6oyewa a can qasan idanunshi. Amma ta rasa yadda za ta yi da shi tunda dai bai fito fili ya bayyana mata yadda za ta fahimta ba. 

"‘Yar wulaqanci… ke Smally! Yau dai na ga duk abinda kike 6oye min.” 
Abinda Zee ta fara ce mata kenan bayan haduwarta da su a tsakar gidan suna zaune a kan fararen kujerun da aka gudanar da saka lallen amarya.
“Oh, su cakwaikwaiwa ashe a na nan? Ai na zaci kun dad'e da komawa gida. Yanzu kun kai Legas a barci”
Dariya suka kwashe da ita har ita ma ta taya su darawa. 
Maryam ce ta amsa mata da cewa 
    “Mun kira wayarki har babu iyaka amma da yake tsuntsun soyayya yana kanki ba ki san muna yi ba, don haka muka tambayi Mummynki ko za ki dawo gidan nan, tabbatar mana da za ki dawo ta yi ya sa muka ce komai dare sai mun jira ki kin dawo domin mu sha labari"
“Ai ko kun taka zero, domin babu wani labari da za ku samu daga gare ni, sai ku ne ma da nake jira ku ba ni labarin abinda aka yi ba na  nan.”
“Kin isa ma kice ba za ki ba mu labari ba? ai  yau na yi takaicin ina ma zan iya zama quda in je in maqale don ganin yadda Smally take rikita bawan Allah” 

“Saboda tsabar tsegumi kike fatan zama quda?” Aisha ta tambaye ta tana dariya. 
“Ai ba ita kadai ba har da mu gaba daya.” 
In ji Ilham tana dariya. 
“Ai kuwa da hakan ya kasance da kun bata wasan, domin ina ganin qudaje har hudu a falonmu zan nemo sheltox in fesa musu duk su mace, kun ga gulma ta yi kyau kenan ko?”
Dariya suka sake kwashewa da ita gaba dayansu. Sannan ta zame zuwa cikin dakunan matan gidan don duba inda Mummy take a zaune. 
Ba su dad'e ba Daddynta ya iso suka wuce zuwa gida tare da Zee, domin ta maqale dole sai ta ba ta labari shi ya sa ta yi wa Ammi (mahaifiyarsu) kamar yadda ta ji suna kiran ta waya ta sanar da ita a gidansu Aisha za ta kwana.

“Ashe  kin san yaya Abdul, amma shi ne kika bar ni ina ta haukan cewa idan ya zo zan hada ki da shi?” Tambayar da ta fara jefa wa Aisha kenan bayan sun yi daidai a kan katifa duk suna sanye da kayan barci.
“Wa ya ce miki na san shi Zee?” 
Harara cikin wasa ta watsa mata tana murmushi, sannan ta amsa da cewa
    “Ina ganin lokacin da kuka bar gidan Ardo tare da shi dazu, kuma sai a lokacin na fahimci dalilin da ya sa Yasmin take matuqar jin haushin ki.”
Akwai qauna da shaquwa mai qarfi tsakanin Aisha da Zainab, don haka ba ta boye mata komai ba game da soyayyarta da Abdul yayanta, amma ta boye mata duk rikita-rikitan dake cikin soyayyar tasu da kuma aihinin yadda aka yi ta hadu da Abdul.
Tagumi ta yi hannu bibbiyu ta ce
      “Allah sarki Yaya Mu’azzam, ashe bai da rabon aurenki, duk da bai fada min ba na fahimci yana tsananin son ki.”
Dariya kawai ta yi ba ta ce komai ba. 
“To amma ta ya aka yi Yasmin ta san Yaya Abdul yana son ki?” 
Ta tambayi Aisha da mamaki. 
“Akwai ranar da ta ta6a ganina a gidanshi na Kaduna tun kafin in dawo nan gida Yola”
 Ta amsa mata a taqaice. 
“Au, dama kin yi zaman Kaduna?”
“Qwarai kuwa.”
“Amma wallahi na ji dad'i da ya kasance za ki auri yaya Abdul, daman can duk ‘yanmatan family ba a so hadin Yasmin da Abdul ba, saboda baqin halinta da girman kanta.”
“Hmm! matar mutum ai kabarinsa.”
 Ta fadi hakan don ba ta so hirar tasu ta yi tsawo har ya kasance sun ci naman Yasmin.
“Qwarai kuwa Aunty Smaily.”  
Harara Aisha ta watsa mata, sannan tace,
    “Tun lokacin da na so ki kira ni da Aunty ba ki kira ni ba sai yanzu? Wannan shi ne daga baya 
(wai an yi sadaka da bazawara).”
Dariya ta yi ta ce
     “Ai yanzu ya zama dole in ce miki Aunty, idan ba haka ba Yaya Abdul ya yi quli-qulin kubura da ni”
“Can dai ta matse miki. Ni kin ga kwanciyata.” Tana gama fadin haka ta juya mata baya ta daga hannuwa sama tana karanta addu’ar barci.
“Mu kwana lafiya.” 
Ta amsa mata bayan ta fahimci ta gama addu’a.
Qarfe goma sha biyu da rabi na dare kiran Abdul ya yi mata ya tada ta daga barci, murya qasa-qasa irin ta wacce ta fara barci ta amsa wayar tana fadin
     “Hello!”
“Matata kin yi barci ko? Yi haquri na tashe ki daga barci.”
“Me kake yi har yanzu ba ka yi barci ba mijina?”
“Ina tare da Ardo ne, kasa haquri na yi da rashin jin tattausar muryarki a daren nan. Shi ya sa na kira don in ce miki ina son ki”
“A gaban Ardon kake wannan maganar?”
Dariya yayi qasa-qasa, har yanzu ba ta ji jarumtaka kamar yadda yake da a muryarshi ba, da alamun har yanzu a cikin damuwa ya ke. 
“Ardo zai hana ni magana da iyalina ne?”
“Mijina kamar akwai abinda kake 6oye min ko?”
Ajiyar zuciya ya sauke kamar ba zai amsa tambayar ta ba, sai can kuma ya ce
     “Me ya sa kika  fadi hakan matata?”
“Kawai dai a jikina ne na ji hakan. Kuma ko don irin soyayyar da nake maka ai ya cancani in fahimci idan kana cikin damuwa ko kana cikin farin ciki. Sai dai kuma idan kai a gurinka ban kai matsayin da za ka fada min damuwarka ba..”
“Oh my God! Wallahi ba haka ba ne, kin san dai ba na son in tayar miki da hankali ne. damuwata mai sauqi ne idan ke kina cikin farin ciki.”
“Ta ya kake tunanin hankalina zai kwanta idan har wanda nake so zai kasance cikin damuwa?”
“To yanzu dai ki kwantar da hankalinki ki kwanta ki yi barci, gobe idan na zo sai mu yi maganar.” 
Ajiyar zuciya ta sauke cikin damuwa, amma ta kasa cewa komai.
“Mene ne kuma matata?” 
Ya tambaya hankalinsa a tashe.  
“Kana so in daina walwala in shiga cikin damuwa ko Abdul?”
 Ta tambaye shi muryarta na rawa-rawa, tana  shirin fashewa da kuka.
“A’a, a’a. Wallahi ba na son damuwarki matata, hasali ma tsoron halin da za ki iya kasancewa a ciki ne ya sa nake 6oye miki damuwata.” 
“Na yi maka alqawarin ba zan damu ba, yanzu dai ka fada min taka damuwar.”
“Mu bari zuwa gobe Aisha don allah, kin ga yanzu ina tare da Ardo ne.”
“Allah ya kai mu goben…” 
Dif cajin wayarta ya dauke gaba daya, kuma abin cajin yana falo, don haka ta haqura ta kwanta tana saqe-saqe a cikin zuciyarta har barci ya dauke ta.

Qarfe goma na safiyar washe gari ya iso gidansu cikin rakiyar abokansa guda biyu, don haka ba su samu wani isasshen lokaci na tattaunawa ba. sun yaba qwarai da breakfast din da ta shirya musu, tare da taimakon Zainab. Abinda ya ba ta dariya shi ne yadda Abdul yake ta wani kakkare ta a lokacin da take gaisawa da abokan nashi a falon baqin gidansu. Hatta Zainab sai da ta yi mata tsiya a kan hakan. 
Dariya ta yi sannan ta kashe surutun bakinta da cewa    
    “Ina laifin mutum don ya yi kishi a kan iyalinshi?”
Qarfe hudu na yammacin ranar Juma’a ne aka shirya za a yi
    “Fulani Day"
maza da matan da za su halarci gurin duk shigar kayan fulani za a yi. Haka ma Amarya da Ango. Irin kayan da za su sa kenan. 

Hudu da kwata sun gama shiryawa tsaf domin babu African time, ita ma Aisha ta yi kyau sosai cikin kayan fulanin tamkar Bafulatana ta gaske. 
“Wallahi Smally jikinki yana da kyau, duk kayan da kika sanya sai ya amshe ki tamkar da su aka halicce ki.” In ji Zainab kenan kuma da iyakar gaskiyarta take wannan maganar.  
“Na gode…” 
Abinda Aisha ta ce kenan ta fice daga dakin zuwa falo domin ta san tunda ta tanka su Maryam ma sai sun tanka. 

An shirya komai na gurin gudanar da taron Fulani Day  cikin tsari, domin hatta mutanen da za su halarci gurin a qididdige suke. Kati ne aka raba ga duk wadanda aka gayyata zuwa gurin. ‘Yansanda ne guda uku a qofar shiga gurin, dole sai ka ba da kati sannan za ka wuce zuwa ciki. Mu’azzam shi ma ya samar musu nasu katin, don haka suna zuwa ciki suka wuce kai tsaye.  
Isarsu da kusan minti goma Amarya da Ango suka isa gurin cikin shiga ta alfarma ta kayan saqin Fulani, gashin kantin da yake kan Amarya ya sha dutsawu, da kayayyakin kwalliya irin na Fulani. Ta yi kyau babu laifi, domin amarya ce duk muninta kuwa ranar aurenta sai ta yi kyau. 
Abdul ya yi kyau sosai cikin kayan domin tun farko shi  mai kyau ne, duk hangen Aisha ba ta ga namijin da kayan suka kar6e shi irin mijinta Abdul ba. 
  "So hana ganin muni" Inji fareedah

Minti goma shabiyar da isowar Amarya da Ango zuwa gurin ana tsaka da gudanar da taron, babban abokin Ango yana ba da tarihin ango cikin harshen turanci, wani kuma yana gefe yana fassara maganganun da harshen fulatanci. Hankalin Aisha ya yi nisa gurin sauraren yadda Abdul yake sha’awar aikin dan sanda tun yana yaro da yadda har burinshi ya cika na kasancewa dan sanda mai gaskiya da amana. 
An fara gabatar da tarihin da yadda  soyayyarshi da Yasmin ta kasance ne ta ji  ringing din wayarta, abin mamaki shi ne, Abdul ne yake kiranta, kafin  ta dauki wayar sai da ta kalli gurin zaman ango da Amaryarshi. Ba ya nan a mazauninshi sai Yasmin ita kadai tana juya idanu dama da hagu.
“Ki sauko ki same ni a gurin motoci, ina jiran ki.” Umarnin da ya ba ta kenan, da yake hall din da ake taron bene ne. 
Tana sauka qasa ta ja ta tsaya, domin ba ta san ko a gurin  wace mota yake tsaye ba. caraf ta ji an cafke hannunta an janye ta zuwa cikin mota.  Ba ta tsorata ba domin ta san idan ba Abdul ba babu namijin da ya isa yayi mata haka. 
“Matata ya kamata ki koma gida yanzu.” 
Abinda ya fara fada kenan muryarshi a dan fusace.
Kallon shi ta yi na wani lokaci don karantar yanayin fuskarshi. Da alamun an 6ata masa rai, domin bai da walwala ko kadan. 
“Saboda me zan tafi? Bayan yanzu aka fara gudanar da komai?”
“Dole za ki tafi yanzu Aisha, domin mafi yawancin samarin gurin idanunsu bai kai kan kowace yarinya ba sai ke. Minti ashirin da biyar zuwanmu gurin mutane shida sun yi min magana a kan in taimaka in shige musu gaba a kan ki. Ban san me zai faru ba idan kika tsaya har aka gama gudanar da komai.” 
Ya amsa mata yana numfashi sama-sama.
“Haba!! sai ka ce ni kadai ce mace a gurin bayan duk ga qawayen Yasmin masu digiri?”
“To ke suka gani, kuma a kanki suke magana… kowanne da tsamin bakinshi Abdul na ga tauraruwa a cikin qannenka, don Allah ina kamu daga gare ka babban Yaya…. kunne na ba zai iya sauraren wadannan maganganun ba.”
“Da sauqi ai tunda gani ba dauka ba ne. duk maganganun da za su yi sai gani sai hange.”
“Ganin ma ba za su yi ba, dole ki tafi gida yanzu.” Cikin masifa ya amsa mata da hakan. 
“Toh, waye zai kai ni gidan?” 
Ta tambaye shi tana tura baki, ba don ranta ya so ba. 
Shiru ya yi na dan lokaci, sannan ya ce
    “Bari in shiga in turo Mu’azzam ya kai ki gidan” 
Har ya bud'e qofa yana niyyar ficewa, ta janyo gefen rigarshi don haka ya dawo ya zauna yana kallon ta.
“Mene ne kuma?” 
Ya tambaya cikin kulawa.
Kukan shagwava ta sanya masa wanda babu ko digon hawaye a cikinshi, hade da bubbuga qafa cikin wani irin salo mai saurin rikita zuciyar wanda ake abin domin shi.  
Galala ya tsaya yana kallonta, kasa daurewa ya yi, sai da ya kamo hannunta daya yana murzawa a hankali, muryarshi a can qasan maqoshi yake tambayar ta da    
    “Mene ne Babyna? me kike so?”
“Ni dai babu inda za ka je saidai mu tafi tare....” 
Ta fadi hakan cikin shesshekar kuka.
“I’m sorry matata, kin ga ba dad'ewa zan yi ba, kuma komai dare zan zo in same ki a gida”
“Ni dai… ni dai… ni dai a’a! bayan kai ma ina kallon yadda ‘yanmatan Amarya suke kallon ka suna hadiye miyau.” 
Dariya mai dan sauti ya yi, sannan ya ce
    “Kai matata, kishi ko?”
“Eh din.” 
Ta amsa tana tura baki.
“To ai duk yadda mata za su kalle ni bai kai yadda maza suke kallon ki da son ki ba. ke fa zinariya ce a cikin mata, duk lafiyayyen namijin da ya kalle ki dole sai wani abu mai kama da so ya d'arsu a zuciyarshi. Shi ya sa har ba na qaunar in gan ki cikin taron jama'a. matuqar akwai maza a gurin"

Ba zato babu tsammani suka ga an bude qofar motar ta bngaren direba inda Abdul yake zaune. Wa za su gani? Yasmin ce tsaye ta dafe qugunta da hannaye bibbiyu, tana hura iska da bakinta, da alamun gaf take da fashewa.
Kallon-kallo suka yi a tsakaninsu kowa da abinda yake saqa a zuciyarshi.
“Da kyau tsohuwar kilaki, ashe har yanzu kina nan a kan mummunar sana’arki ta karuwanci? A tunanina kin shiryu tunda na gan ki a cikin zuri’armu? To wallahi ina tabbatar miki ke da Abdul sai gani sai hange, qwalelen kare da hantar kura. Kuma idan baki kama kanki ba saina tona miki asiri..."

Bata tanka mata ba kuma bata saki hannun Abdul ba. don ta qara cusa mata haushi ma sai ta ci gaba da murza hannunshi da yake cikin hannunta. 
“Yasmin ki saurare ni mana, ki saurara ki ji bayanin da zan yi miki.” 
Abdul ne ya ringa fadin haka bayan ya lura muggan kalamanta a kan Aisha sun qi qarewa. Inda Allah ya taimaka ma shi ne, gurin ba gilmawar mutane sosai. Sai tarin motocin da aka yi fakin dinsu a gurin.
“Ka bar ni in gama goge wannan riqaqqiyar karuwar Yaya Abdul, ba na ta taka, domin na san kai ba yin kanka ba ne, ka riga ka fada tarkon wannan annobar. To wallahi ba ki isa ba, Abdul ya yi miki nisan da ba za ki iya kamo shi ba, ‘yar iska tantiriya wacce ba ta da zuciya. Idan kin isa ki tanka kiga yadda zan yi  qasa-qasa da ke a gurin nan!”
Sakin hannun Abdul Aisha ta yi domin an zo inda ya dace ta yi magana. Bude motar ta yi ta sauka ta zagaya har inda Yasmin take tsaye, ta ce mortar
   “Anya kuwa kina kallon kanki a mudubi? Ke kin san ruwa ba tsaran kwando ba ne, don haka ni da Abdul dole ki saka ido a kan soyayyarmu, ba ki da yadda za ki yi da ni. Ina tabbatar miki da baqin cikina za ki mutu Yasmin. Ki adana mugayen kalamanki domin kin fara kai ni bango, ba don kowa nake daga miki qafa ba sai don Abdul, don haka idan kin isa ki sa shi ya daina so na.”  
Tana gama fadin haka ta bar gurin ta ci gaba da tafiya a qasa ba tare da sanin inda ta dosa ba, tana jin Abdul yana qwala mata kira, amma sam ba ta saurare shi ba. 
“Hankalinki ya kwanta, tunda kin tunzura ta ta tafi ko Yasmin? To amma fa kin  yi a banza, domin kin san ba zan bar ta ta tafi gida ita kadai ba…” 
Yana gama fada mata haka ya biyo Aisha da sassarfa har sai da ya cim mata. 
“Aysha ki zo mu tafi in kai ki gidan?”
“Na hutar da kai, je ka ji da matarka.” 
Ta fada ba tare da ta kalle shi ba.
“Don Allah fa na ce, ina za ki je a daren nan?” Dada
Ya tambaye ta hankalinshi a tashe. 
“Na Allah ai ba sa qarewa, ba zan rasa mai taimaka min ba.”
Hannunshi ya sanya ya finciko hannunta da qarfi, taga-taga ta yi za ta fadi da hanzari ya yi mata masauki a qirjinshi, ya sanya hannunshi duk biyu ya rungume ta.
Ture shi ta yi ta qwace jikinta, sannan ta zame ta tsuguna a qasa ta saka masa kuka mai tsuma zuciya.
Bai saurare ta ba, illa kiran Mu’azzam da ya yi a wayarshi ya fito waje ya same shi. Mukullin motarshi ya amsa ya ja hannun Aisha tana kuka ya saka ta a ciki. Sannan ya yi masa umarnin ya kai ta gida. 
Har suka isa gida ba ta tanka wa Mu’azzam ba, ba ta kuma daina kukan ba, sannan ba ta daina sauke ajiyar zuciya ba. tana ganin kiran Abdul yana shigowa wayarta, amma ta qi dauka, daga qarshe ma sai ta kashe wayar gaba daya don har a lokacin haushin sa take ji. Kuma ta yi alqawari a ranta ba za ta sake halartar duk wani taro da za a yi na bikinshi da Yasmin ba har a gama bikin.

Washe gari ba ta kunna waya ba sai bayan qarfe uku na rana, bayan ta tabbatar izuwa wannan lokacin an daura auren Yasmin da Abdul. Abinda ya ba ta tsoro shi ne yadda qirjinta ke buga wa fat-fat sai ma danganta hakan da kishin an daura auren Abdul da wata matar ne ba ita ba.
Kiran wayar Maryam ne ya fara shigo mata, da dariya ta dauka domin ta san sai ta yi mata tsiyar yau ta yi wuyar gani.
     “Smally kin san me yake faruwa kuwa?”  
Ta tambaye ta a rude muryarta har rawa take yi.  
“A’a, ban sani ba, ba ni labari…” 
Aysha ta tambaye ta bayan ta lura kiran Zainab ya shigo a lokacin suna tsaka da magana da Maryam.
“Yanzun nan aka daura aurenki da Yaya Abdul, bayan an daura mishi da Yasmin"
“Haba dai… da wasa kike ko?” 
Ta tambaye ta bayan ta ji kayan cikinta sun juya  ba tare da ta shirya wa hakan ba.
“Wallahi da gaske nake…” 
Katse kiranta ta yi ta dauki na zainab tana sauke numfashi sauri-sauri.
“Amarya ce… Amarya ce… Amarya ce amarya ce Amaryah…” 
Abinda  Zainab ta fara fada wa Aysha kenan cikin muryar dake bayyanar tsantsar murna da farin ciki. Katse kiran ta yi hankalinta a tashe ta dauki wayar Mu’azzamn da ya shigo. 
“Aunty Humaira, yau kin tabbata Aunty a gare ni tunda kin zama mata a gurin Yaya Abdul…”
Bude qofar dakinta da Mummy ta yi cikin sanyin jiki yasa ta saki wayar a qasa tana kallon ta. Sai da ta iso daf da gadon ta nemi gurin zama ta zauna sannan  Aisha ta mirgina kusa da ita ta dora kanta a cinyoyinta. Muryarta na rawa ta ce 
   “Mummy wai haka ne? wai an daura aurena da Abdul?”
Kai kawai ta iya daga mata amma ta kasa tankawa. Ihun kuka ta fara rerawa da duk iyaka qarfinta, hankalinta a tashe sai a wannan lokacin ta ji tsanar Abdul a zuciyarta. 
“Wannan wane irin shirme ne Aisha? Ke da za ki rarrashe ta amma kin rungume ta kina kuka kamar wata qaramar yarinya?” 
Muryar Daddy ce. Ba ta san lokacin da ya shigo dakin ba ta ji yana fadin haka.
“Kin ga zo nan diyata.” 
Ya kama  hannun ta ya zaunar da ita a gefen gadon sannan ya  zauna a kusa da ita ya fara  rarrashin ta da cewa, 
    “Babyna komai ki ka ga ya samu bawa muqaddari ne daga Allah. Daman tun farko Allah ya qaddari a yau za a daura miki aure da Abdul-Ahad. Don haka ki yi haquri ki kwantar hankalinki, kuka ko kuma yawan tunani da saqe-saqe bai isa ya canja  komai daga abinda Allah ya qaddara ba. Ko kina so mu ma mu shiga damuwa ne?” Ya tambaye ta yana kallon cikin idanunta da suka yi  kace-kace da  hawaye. 
Da qyar ta iya  girgiza kai alamar “A’a.” amma sam ta kasa amsawa saboda baqin ciki.
“Ni wallahi kaina ya daure Daddyn Aisha, na rasa dalilin da ya sa Ardo ya yi daurin auren baby a yau, kuma ba tare da sanin kowa ba, domin duk matan gidan tambaya ta suke wai ya aka yi haka ta faru?  Daman akwai soyayya tsakanin Aisha da Abdul ne? kuma me ya sa aka daura aurensu ba tare da an sanarwa  da kowa ba? rashin sanin taqamaiman amsar da zan ba su tare da tunanin halin da Baby za ta shiga ya sa na silale daga gidan Ardon zuwa gida”
“Ba ku kadai kanku ya daure game da wannan al’amari ba, kuma abinda na lura da shi shi ne, daga Allah sai Ardo da Baba Ibrahim da Baba Bello da shi kanshi Abdul suka san dalilin da ya sa aka yi wannan daurin auren. Fuskar kowane mai rai cike take da  matuqar mamakin al’amarin. Amma nasu fuskokin cike yake da  farin ciki, kuma harna gaji da zama ba ta ga suna da niyyar tasa iyalan gidan don warware tufkar da suka yi ba, kuma kin san idan ba su ne suka magantu ba dole mu yi biyayya a gare su"
“Allah ya sa  hakan shi ya fi alkhairi..” In ji Mummy.
“Amin summa amin, addu’ar da ya dace mu yi kenan tunda mai afukuwa ta riga ta afku.”
“Qewarai kuwa.”
Hayaniyar da suke jiyowa tana tashi sama-sama a falo ya sa suka fice daga dakin don ganin ko su waye.  Su Zainab ne, Mu’azzam ya kwaso su don su yi wa Aisha tsiya,  ganin yanayinta ya sa suka guntse komai a cikinsu suka koma ba ta haquri tare da kalaman kwantar da hankali. Ba su bar gidan ba sai qarfe biyar na yamma. Bayan tafiyarsu ne Mummy ta tilasta wa Aysha ta je ta yi wanka ta canja kaya ko tayi fasali. Idanunta duk sun tasa saboda kuka, har a wannan lokacin ba ta daina fakar idanun su Mummy tana share hawaye ba. kanta ya yi buzu-buzu tamkar wata bararo. Zama ta yi dirshan a bandaki tana ci gaba da risgar kuka, ita kadai ta san irin takaicin da yake cikin zuciyarta. 
“Wai har ita Abdul zai yaudara? Bayan ga yadda suka yi da shi tun ranar da ya iso Yola ta nuna mishi ba ta amince ba shi ne zai zagaya ya sa a daura mata aure ba tare da  shiryawa hakan ba?
Jin an bud'e qofar dakinta an shigo ya sa ta yi saurin fara wankan tana share hawaye. 
Tana daure da babban tawul a jikinta wanda ya rufe ta tun daga qirji har zuwa rabin santala-santalan cinyoyinta, wani qaramin towel din ta rufa a kanta, domin ta dauke ruwan dake diga daga gashin kanta, saboda wanke kan da  ta yi.
Idanunsa qur a kanta kamar yau ya fara ganin qirar jikinta. Harara ta watsa tare da jan wani dogon tsaki ta nufi gaban madubi ta janyo kujera ta zauna domin ganin yadda ya yi dai-dai a kan gadonta. 
Ya kasa magana sai bin ta yake da ido yayin da ita kuma jira take ya tanka  ta zazzage mishi duk wani takaici dake danqare a zuciyarta. Da alamun neman  ta inda zai fara magana yake yi, don haka ta fara shafa mai tana watsa masa harara ta jikin mudubi. 
Har ta gama shafa mai ta goga powder a fuskarta bai ce komai ba. akwatunan kayan sawarta ta nufa ta bude na saman ta dauko best fara qal, da wandonta fari mai kama da dan pant ta ajiye su  a gefe daya, sai da ta sauke akwatuna har guda uku ta bue na hudu ta ciro atamfar Super Holland wacce aka yi wa dinkin riga da siket ta ajiye kusa da  inner wears dinta. 
Lura da ya yi tana  kici-kicin daga akwatunan ta maida saboda nauyinsu ya taso da hanzari yana fadin,    
     “Matata bari  in taimaka miki…”
“Dakata!” 
Ta katse shi tun  kafin ya ida aje numfashin maganarshi. 
    “Da can kai kake taimaka min? ko kuma yanzu wani sabon salon  iyayi ne? wallahi Abdul ka ba ni mamaki, ban ta6a tunanin kana daga cikin maza masu tsananin son kansu ba. tun a shekaran jiya na fada maka ban amince da daura aurenmu ba sai bayan cikar alqawarinmu, amma ka yi biris da ni, ka je ka yi abinda ranka yake so. Don haka ka shirya kwasar duk wani wulaqanci da za ka gani daga gare ni.. haka kawai? Ina zaman zamana za ka jaza min in zama mara alqawari a gurin ‘yan’uwana? A gabanka na sanar da su na amince zan aure ka ne idan ka miqa wadanda suka kashe Sadiya gurin hukuma aka yanke musu hukunci daidai da abinda suka aikata, amma babu wani bincike da ka yi ka zo ka yi qulla-qullarka ka  sa aka daura min aure da kai. Ga wannan fitsararriyar matar taka da ba ta ganin kowa da mutunci.. kai kuma ka zama sullutun namijin da bai iya daukar kowane irin hukunci ga wanda aka… "
Jin kunenshi ba za su iya ci gaba da sauraren wadannan qananan maganganun nata ba ya sa ya daka mata tsawa yana fadin, 
     “Ya ishe ki haka! Na san na yi miki ba daidai ba, da na sa aka daura aurenmu ba tare da son ranki ba, amma ya kamata ki saurara ki ji uzurina, kafin ki yanke min duk wani hukunci da kike ganin ya dace.”
“Me zan saurara?”
 Ta katse shi tana kuka. 
“Qarya? Ko kuma irin maganganunka na yaudara da ka saba fada min a koda yaushe? Na dawo daga rakiyarka Abdul, wallahi ka fice min daga rai. A hakan ne har kake iqrarin sadaukar da taka rayuwar a kan tawa rayuwar? Wannan ai zalunci ne da rashin sanin girman alqawari…”
 duk yadda ta so ta ci gaba da magana kuka ya hana ta, don haka ta zube a tsakar dakin tana ci gaba da jan sautin kukan. 
Hankalinshi ya kai qoluwa gurin tashi, ya san zai fuskanci qalubale daga gare ta na daura musu auren da aka yi, amma bai ta6a tunanin za ta qi ba shi hadin kai ya wayar mata da kai a kan dalilin da ya sa aka daura auren ba. 
Zuciyarshi na quna saboda irin baqaqen maganganun da ta iya rintse ido ta kwakkwava mishi. Amma kukan da take ya danne duk wata damuwa da yake ciki. Ba zai iya ficewa ya bar ta a cikin wannan halin ba, domin Mummy ta sanar mishi tunda ta samu labarin an daura aurensu kuka take yi, kuma shi ma ya ga alamun hakan ko daga yadda idanunta suka canja kala a yinin yau kadai. 
Inda take zaune tana kuka ya dawo ya tarairayo ta gaba daya ya hada ta da qirjinsa ya matse tsam, duk yadda ta so ta qwace ta kasa, ya riga ya yi mata riqon da ba za ta iya kufcewa ba. Dan towel din kanta tuni ya yi nashi gurin, a yanzu qoqarinshi ya zame wanda ta rufe qirjinta da shi. 
Tuni ta daina qoqarin qwatar kanta, sai qoqarin qare qirjinta da ya bayyana saboda samun nasarar cire babban towel din da ya yi.  Da hannunshi daya ya riqe hannayenta biyu, sannan ya ci gaba da zagaya daya hannun nashi a duk wani sashe na jikinta. Dukiyar Fulanin da suka jima suna tsole masa idanu hankalinsa ya fi tafiya a kai, domin ya gan su a fili ba kamar kwanaki ba da sai dai ya gan su a tsaye a cikin riga. Ashe duk yadda yake tunanin kasancewarsu sun wuce  nan. Duk girmansu a tsaye suke kyan, ko alamar tanqwarewa babu. Farare shar da dan qaramin bakin kai samansu gwanin ban sha’awa da daukar hankalin mai kallon su. 
Tuni ta nemi kuka ta rasa, domin ya kashe mata jiki. Yanayin da take ciki baqo ne a gare ta, amma a ranta tana ji ba ta qi su kasance tare da shi ba har abada a hakan. Idanunta lumshe ta miqa masa wuqa da nama na kowane sashe na jikinta. A yanzu kam ya sakar mata hannuwa domin ya san ta kai gejin da ba za ta iya qwace kanta ba. 
Dai-dai ne daga cikin sassan jikinta bai sanya bakinshi ya tsotsa ba, sai da ya gaji don kanshi sannan ya maida kanta qirjinsa ya rungume tsam ya lumshe ido kamar yana tsoron kada wani ya qwace masa ita. Ba ta san iya adadin  lokacin da suka dauka a haka ba amma ta san sun kai matuqa gurin dad'ewa. 
“Matata don girman Allah ki yi haquri, na san ni mai laifi ne a gurinki, amma duk abinda kike tunani wallahi ba haka ba ne, ki daure ki ba ni  dama in fahimtar da ke duk  wani abu da ba ki sani ba.”
 A kunnenta ya rada mata hakan yana shafar gashin kanta zuwa bayanta. 
A hankali ta zame jikinta daga nashi, ta kasa had'a ido da shi, can nesa ta hangi towel din da ta daura, lura da abinda take niyyar yi ya sa ya yi saurin dauko mata towel din sannan ya tsayar da ita tsaye, ya daura mata. Laluben idanunta yake domin ya aike mata da saqo da nashi idanun, amma ta qi ba shi damar hakan. 
Gefen gadonta ta koma ta zauna ta had'a kai da gwiwa, murya ciki-ciki ta cea
    “Lokacin sallah ya qure…” 
Agogon  dakin ya kalla, qarfe bakwai da kwata na dare, har inda take zaune ya matso ya tsuguna a qasa ya ce 
    "Ki yi haquri  Aisha, zan je masallaci in dawo, don Allah ki kwantar da hankalinki.”
Shiru ma amsa ce. Ganin da yayi ba ta da niyyar amsa masa ya sa ya kama hanyar ficewa daga dakin, don haka ta daga kanta tana bin bayansa da kallo.
Hmmm! Lallai namiji ba shi da kunya, kayan jikinshi a yamutse amma a haka ya fice daga gidansu ko kunyar Mummynta bai ji ba.”
Wanka ta sake yi, sannan ta yi alwala ta yi sallar magriba da isha’i, ta idar da sallar ta saka rigar barci ta hau gado ta kwanta, idanunta suna lumshe taji shigowar Mummy. Ita ce ta matsa mata sai da ta dan ci abinci, sannan ta kwanta barcin da sai can tsakiyar dare sa’annan ya dauke ta. 
******
Lokacin da ta sami labarin yadda daurin aurenta ya kasance saboda tsananin tsorata da firgita yanke jiki ta yi ta fadi a sume. Qawayenta ne suka yi ta yayyafa mata ruwa hankalinsu a tashe domin sun rasa gane kan al’amarin. Zuwan iyayenta shi ya sa ta sake narkewa cikin kuka take fadin duk irin muggan kalaman da suka zo bakinta a kan duk wani mai hannu a cikin wannan cin amanar da aka yi mata, kamar yadda ta kira  hada daurin auren cin amana da munafurci. 
Iyayenta haquri kawai suke ba ta hankalinsu a tashe, domin sun san ba su da yadda za su yi sai dai su zura ido tunda abin ya faru ne daga sama. Wannan daura aure na Aisha da Abdul shi ne abinda ya rushe duk wani tsare-tsare da Yasmin ta yi niyyar gudanarwa a bikin.  
A yamutse take har zuwa lokacin da ya dace a miqa ta gidan mijinta. Daqyar mahaifiyarta ta rarrashe ta ta yi wanka ta canja kaya, mai mata kwalliyar da aka dauko musamman tun daga Kaduna ta cancada mata kwalliya aka miqa ta gidan Ardo, kakanni da iyaye suka yi mata nasiha sannan aka dangana da ita gidan mijinta.
Sai bayan tafiyar kowa aka bar ta daga ita sai qwayenta sannan suka fara tattauna al’amarin kishiyar bazatan da aka yi mata. Qawayenta na Kaduna qara tunzira ta suke yi suna ba ta muggan shawarwari na yada za ta gasa kishiyar ta yadda da qafafunta sai ta bar gidan. Idan kuma har tana taqama da kyau ne ta nemi ruwan batir ta watsa mata a fuska kyan ya gushe yadda shi Abdul zai tsane ta daga qarshe ya sake ta tare da kora irin ta kare. Bayan ya gama kwashe duk wani abu da za a kalla a ji sha’awarta. 
“Subhanallahi, wannan wace irin muguwar shawara ce? Wallahi kada ki kuskura su kai ki su baro ki Yasmin, kin san ko shi Yaya Abdul ba zai bar ki ba idan kika aikata wa Aisha wani mugun abu.” 
Aunty Hafsa ce ta fadi hakan tana watsa wa Hidaya harara, domin ta lura duk cikin  qawayen Yasmin ita ta fi kowa zaqewa.
“Da sauqi ai tunda mahaifinta na da kudin da zai iya fitar da ita kowane irin qangi ta shiga.” kudin
Hidayah ce ta maida martani da haka, tana rama hararar da Hafsan take mata.
“Ke da Allah rufe wa mutane baki, kina tunanin kudi za su yi fada da gaskiya ne? to ku zuga ta ta aikata wani mugun abin ta ga idan shari’a  ba ta yi aiki a kanta ba, duk da kudin mahaifin nata.” 
Aunty Habiba ce ta fadi haka cikin masifa domin sun gama tunzira ta. 
Nan take cacar baki ta kaure a tsakaninsu qiris ya rage a bai wa hammata iska. Abinda ya ba su haushi shi ne yadda a fili Yasmin take goyon bayan shawarwarin qawayenta na Kaduna, don haka suka hada har da ita suka zage su tas!
A cikin irin gorin da suka yi mata har da nuna mata yadda take ganin kowa bai da daraja a duk danginsu, don haka idan ba ta canja hali ba sai Aisha ta qwace mijin da take taqama da hurawa mutane hanci a kanshi. 
Shigowar abokan ango da shi kanshi angon ya sa suka basar kamar babu wani abu da ya shiga tsakaninsu. An sayi bakin amarya da manyan kudade da a tayin farko ba su ja da nisa ba suka sallama suna murna a kan garavasar da suka samu. Su Hafsa ne kawai aka mai da su gidajensu, amma  qawayenta na Kaduna a nan  gidan Amarya suka kwana. 

Yana kwance a dakin da yake a matsayin nashi, bayan ya fito daga wanka misalin qarfe goma sha biyu na dare, ya kira wayar Aisha fiye da sau goma amma ba ta dauka ba, har zai yi addu’ar barci sai ya yi tunanin, idan ya yi barci ba tare da ya nemi Yasmin don jin ko tana da damuwa bai yi mata adalci ba. don haka ya latsa kiran lambar wayarta, ringing daya, a na biyu ta dauka. Jin yana jiranta a dakinshi ya sa ta dauki rigar barci ta sanya ta qara feshe jikinta da turaruka masu qamshi ta nufi dakinshi.
Da farko kuka ta saka masa sannan ta fara fadin maganganu a kan irin rashin adalcin da take ganin an yi mata. 
Bai bari qorafin ya yi tsawo ba ya ja ta zuwa jikinshi ya rungume sannan ya zura harshenshi a cikin bakinta. Take ya kashe duk wani qorafi nata tuni ta ba da kai bori ya hau. Ta fara qoqarin mayar mishi da martanin irin wasannin da yake yi mata. 
“Ashe dai abin ba a shekaru ba ne…” Bai san lokacin da zuciyarshi ta ayyana masa hakan ba, domin ji ya yi komai da komai na jikin Aisha ya ninka na jikin Yasmin girma da daukar hankali. 
Duk yadda ta so su zarce da wasannin ya qi yarda da hakan, a qarshe ta haqura tana rungume a  faffadan qirjinsa har barci mai nauyi ya kwashe ta. Shi ma da yake tattare yake da gajiya barcin ne ya yi awon gaba da shi. Zuciyarshi cike da tunani da soyayyar Aisha.
Qarfe hudu daidai ya farka, a hankali ya zame jikinsa daga na Yasmin, bandaki ya shiga ya yi wanka sannan ya dauro alwala. Nafiloli ya fara gabatarwa, ya yi addu’o’i masu tsawo a kan Allah ya ba shi ikon yin adalci a tsakanin matanshi, sannan ya yi addu’a mai tsawo a kan samun nasarar kama wadanda suka kashe Sadiya. 
Zai fita masallaci don sallar asubahi ya tashe ta amma yana ficewa ta sake maida kai ta kwanta. Yana daga cikin matsaloli manya da Yasmin take fama da su rashin gabatar da Ibada akan lokaci (Allah ya shirya).
Bai fito daga masallaci ba sai qarfe bakwai da rabi na safe, yana komawa gidan ya gan ta dai dai a kan gado tana sharar barci, alamu sun gwada qarara ba ta yi sallah ba. Sake tashinta ya yi yana tsaye a kanta har ta sauka ta shiga bandaki sannan ya canja kayan jikinshi daga jallabiya zuwa shadda ya dauki mukullin motarshi ya wuce zuwa gidan Ardo bayan ya bar mata dan short note, inda ya tabbatar za ta iya gani idan ta fito bandakin.

*		*	*
Su Aisha suna zaune a falo ita da Daddy misalin qarfe tara na  daren ranar Talata, sun gama cin abincin dare. Qoqarin suke su qara kwantar wa da Aisha hankali don haka duka kalaman nasu nasiha da rarrashi ya fi yawa. Tun da aka daura auren duk ta bi ta tsangwami kanta ta qi sakin jikinta, shi ne abinda yake daga hankalinsu.
Abdul kuwa har yau da ake kwanaki hudu da zamowarsu ma’'aurata  ta qi ba shi hadin kan da yake buqata, balle har ya yi mata bayanin da za ta fahimce shi ta daina ganin laifinshi. Ta zame mishi kurma qarfi da yaji, zai zo ya zauna bayan gaisuwa  ba ta qara yarda wata magana ta shga sakanin ta da shi.  Duk surutun da zai yi ba ta um bare um-um. Sai dai idan ta  gaji ya fice zuciyarshi cike da damuwa, shiyasa maimakon a gan shi ya yi qiba  ya yi kyau, a matsayinshi na ango, sai dan wuya yake yi. 
Hatta Yasmin ta rasa gane kanshi, tun ranar daurin aure da ‘yan wasanni  suka shiga tsakaninta da shi ba ta sake samun ko makamancin haka ba. ta yi  kuka ta yi rarrashin ta yi masifar, amma duk a banza. Duk  magungunan da turarrukan da aka hada mata tana amrfani da su amma bai shiga dakinta balle ta sa ran za su yi tasiri. Shi ya sa duk ta qosa su tattara su koma Kaduna, gurin aikinshi, kuma gurin iyayenta, tunda ta samu labarin ba yanzu Aisha za ta tare ba, amma ya ce sai ranar Lahadi, lokacin an yi kwanaki takwas da daura auren kenan. 

Qwanqwasa qofar falon da aka yi da qarfi ya sa Aisha ta zabura za ta shige dakinta ta kulle kamar yadda ta tsira a ‘yan kwanakin nan. Duk baqin da za a yi masu zuwa ganin amaryar Abdul ba ta yarda su gan ta, sai dai ta kulle kanta a daki ba ta sake fitowa har sai ta tabbatar sun tafi. 
Hannunta Mummy ta danqe sannan ta yi mata alamar kada ta tashi da idanuwanta. Yayin da daddy ya je ya bude qofar tare da ba da izinin shigowa ciki. 
Idanun Aisha suna qasa, sallamarshi da ta jiyo ya sa ta dago da sauri tana kallon shi. A zuciyarta kuma mamaki take yi. 
    “Lafiya a daren nan!?” 
Da mamakin su ma suke kallon shi sai Mummy ce ta yi qarfin halin tambayar sa. 
    “Abdul lafiya kuwa a daren nan?” 
Sai da ya sami guri ya zauna, sannan ya dan yi murmushin da da gani bai kai ciki ba ya ce 
   “Lafiya qalau.”
Ajiyar zuciya Daddy ya sauke, sannan ya yi dariya ya ce 
    “Wallahi ka kada min hanjin ciki, yanzu fa tara da rabi na dare. Wane abu ne zai fito da danyen ango waje idan ba qwaqqwaran dalili ba.”
“Hmmm! Daddy kenan! Ni wallahi a da da ba ni da auren ma na fi samun kwanciyar hankali da nutsuwa, kana ganin yadda kullum nake ramewa kamar wanda ake d'iba ana miya?”
 Ya fadi hakan yana qoqarin lalubo idanunta don ta san da ita yake yi. Su ma da yake ba yara ba ne duk sun fahimci inda maganganun nasa suka sa ba. ita kam ko kallo bai ishe ta ba, sai ma tsaki da ta yi qasa-qasa. 
“Haba Abdul, kada ka ba ni kunya mana, kamar ba jarumin dan sandan nan da na sani ba?”
 In ji Mummy kenan tana xan murmushi. 
“Hmmm! Allah dai ya yi mana magani… daman Ardo ke son ganin Aisha, shi ne ya umarce ni in zo in tafi da ita.” 
Sai a yanzu Aisha ta daga kanta tana kallon shi cikin tuhuma, a zuciyara addu’a take Allah ya sa dai ba qarar ta ya kai ba. 
“Toh fa! A wannan daren yake son ganin ta?” Daddy ya tambaya yana mamaki. 
“Qwarai kuwa, domin cewa ya yi qafata qafarta.” Ya amsa da tabbacin idanunshi suna cikin nata. 
“Allah ya sa dai ba laifi ta yi ba?”
 Mummy ta tambaye shi, fuskarta na bayyana damuwa. 
“Ni ina zan sani? Idan ta je can ta ji.” 
 Ya amsa kai tsaye yana daga kafada.
Kiran Ardo da ya shiga wayar Daddy yana sake tabbatar da son ganin ta yanzu ya sa suka yanke duk wasu tambayoyi nasu. Mummy ce ta dauko ma ta hijabi sannan suka yi matan fatan dawowa lafiya su kuma suka kama hanya. 
“Qara ta ka kai kenan?”
 Ta tambaye shi cikin masifa, domin duk hange da tunaninta ta kasa  gano dalilin kiran da Ardo ya yi mata. 
“Me kike ci na baka na zuba? Idan mun je ai za ki ji dalilin kiran.” 
Ya amsa yana qara maida hankalinshi a kan titi. 
“Idan ma qara ta ka kai, to wallahi  ka sani babu wanda qullunshi zai qara ruwa sai kai. Domin duk abinda aka yi min a kanka zan rama.”
Bai ce komai ba, domin shi kansa bai san dalilin kiran da Ardon yake yi mata ba, har ya kwanta a gidanshi Ardon ya kira shi wai ya je yanzu ya dauko ta su taho tare. 
Kai tsaye falon ganawa da bakin waje suka nufa, domin sunga takalma a qofar falon. Sallama suka yi a tare. 
Daga can ciki aka yi musu umarnin shiga. Wa za ta gani? Aunty Hassana da Aunty Hussaina zaune a kan darduma sun yi shiga irin ta Larabawa. Da sassarfa Aisha ta qarasa ta rungume su tana murnar ganin su. Abdul can gefe ya raka6e yana gaida su cikin jin kunya da nutsuwa. 
“Amaryar Abdul-Ahad.”
 Aunty Hassana ce ta fadi hakan, tana murmushi. 
Nan take Aisha ta yi rau-rau da ido za ta yi kuka. 
Cikin tsawa Aunty  Hussaina ta ce
    “Mene ne haka? Duk kin bi kin wani tashi hankalinki kamar ba mai ilimi ba? idan kuma ba kya son Abdul ne ai sai mu sa shi ya sauwaqe miki.”
  Ta tambayi Aisha tana kallon ta tare da zare mata anu.
   “Hussaina ki yi mata a hankali mana” 
Sannan ta mai da kai ga Aisha,
    “Kin ga Aisha ba dad'ewa za mu yi ba, yanzu  za mu tafi. Abinda ya kawomu shi ne domin mu fahimtar dake abinda ba ki sani ba. kin ga da saninmu aka daura aurenki da Abdul, da ba mu amince ba tun kafin a daura za mu zo mu hana daura auren. Kuma ki daina ganin laifin Abdul, ba shi da laifi ko kadan, haka ma Ardo. Tun farko Allah ya qaddari ranar Asabar za ki zamo mata ga Abdul, domin sai da suka nemi zabin Allah a kan daura auren ko barinshi. Sannan suka  daura. Bincike a kan wadanda suka kashe Sadiya kuma yana daf da cimma nasara, ke dai kawai ki taya shi da addu’a, ki kwantar da hankalinki. Komai kika gani ya samu bawa, muqaddari ne daga Allah. Ba na so in sake jin kin yi wa mijinki rashin kunya. Ki zauna da kishiyarki lafiya” 
Tana gamawa Hussaina ta dora da cewa, 
    “Kuma batun ki zauna a gida har sai bayan ya gama binciken sannan ki tare a dakinki mun soke shi, duk ranar da zai bar garin nan ku tafi tare da mijinki, domin zai fi jin dadin gudanar da aikinshi idan  kina kusa da shi. Ke dai ba jahila ba ce, daidai gwargwado kina da iliminki, ki bi duk hanyar da kika san za ki qara soyayyarki a zuciyar mijinki kin ji ko?”
Kai kawai Aisha ta daga alamar ta ji a kunyace. 
“Abdul ka yi haquri da Aisha, ka yi juriya a kan duk wani hali da za ta nuna maka domin yarinya ce, amanarta muka danqa maka. Muna taya ka addu’ar Allah ya ba ka ikon riqe amanar da muka danqa maka.”
“Amin summa amin.”
 Ko kunya bai ji ba ya amsa da hakan. 
“Shiga cikin gida ka yi mana sallama da Ardo za mu wuce.” 

Yana fita suka ci gaba da janyo hankalinta da nasiha mai ratsa jiki, sannan suka ba ta wani farin ruwa a gora suka ce ta kai wa Mummy ta shanye a  lokaci daya, ta ci gaba da addu’a in Allah ya yarda za ta sami haihuwa. 
A gabansu Ardo ya danqa mata sadakinta naira dubu talatin, kunya ta kama ta shi kuma ya dage lallai sai ta amsa, domin haqqinta ne. Daman  a gobe yake shirin aikawa a kira ta ya yi mata nasiha, sannan ya damqa mata. Su suka sanya baki ta kar6a sannan su ka yi mata sallama suka tafi. 
Taqaitacciyar nasiha Ardo ya sake yi musu, sannan ya umarci Abdul ya maida ta gida daga can shi ma wushe nashi gidan. 
Suna mota a hanyar komawa gida kowa da saqe-saqen da yake yi a zuciyarshi. 
“Matata don Allah ki yi haquri, ki daina sha re ni haka nan.
Wallahi ni kadai na san wahalar da nake sha, ko isasshen abinci ba na iya ci.”
 Ya fada ma Aisha bayan ya kama hannunta da hannu daya, yana tuqi da daya hannun.
“Na haqura, ni ma don Allah ka yafe min duk abinda na yi maka.”
“Kada ki damu, tun kafin ki yi min laifi na yafe miki ko kin manta da hakan? Allah na gode maka da ka fahimtar da matata abinda ba ta sani ba.”
Ba su isa gida ba sai qarfe goma sha daya da minti goma na dare, bai jima ba ta kora shi zuwa gida duk da bai so tafiya ba. 
***	***	***
Suna zaune a falon Abdul ranar Litinin da misalin qarfe shida na yamma, baqin da suka kawo Amare daga Yola duk sun tafi da misalin qarfe biyu na ranar. Tana cikin matsanancin farin cikin da fuskarta ta kasa 6oyewa. Har da Mummynta a cikin wadanda suka yi mata rakiya gidan miji, sun hada su da Yasmin sun yi masu nasiha mai ratsa zuciya da sassan jiki, sai fatan Allah ya ba su zaman lafiya. 

Babban gida ne mai matuqar kyau da qayatuwa, Baffa Abubakar daya daga cikin ‘ya’yan Alhaji Bello qanin Ardo ya mallaka wa Abdul a garin Kaduna. Manyan flat uku ne a cikin gidan, daya na maigida Abdul, wanda shi ne a tsakiya, daya na Yasmin daya na Aisha. Sai B.Q, a can daga bayan gidan. 
Duk da mahaifin Abdul ya yi mata komai na kayan daki, kamar yadda ya yi ga Yasmin, sai da Mummy ta sake danqaro mata wasu kayan dakin na alfarma. Duk da komai na bikin ya zo a qurarren lokaci, babu abinda ba a yi mata ba na bikin ‘yar gata. Mummy ita ce ta nemi su Rahama da su Safiya a waya ta sanar da su duk abinda ya faru, dukkansu a gidanta suka kwana, har da Baba Jummala suna hirar yaushe gamo. Sun qara kyau da washewa da alama babu wacce take cikin wata matsala.
Fatima  ce kawai ba ta samu zuwa ba, don ita tana can Qasar Nijar gurin dangin mahaifiyarta. Amma kowane lokaci suna tare da ita a waya. Bayan su Mummy sun wuce ne suka sake shirya mata d'akuna, sannan suka yi mata sallama kan cewa sai an kwana biyu sa sake leqowa tunda suna gari daya. 
“Ni dai ba zan zo ba sai kin gama cin amarci, domin yadda idanun Ango suke a tsattsaye da gani ba kunya zai yi ba…” 
In ji Rahma kenan gwanar tsokana, tana gama fadin haka ta ruga da gudu tana qyalqyala dariya. 
“Ai kin ci bashi Rahma, zan rama ne…”
 Amsar da ta ba ta kenan ita ma dariyar take domin ta san gaskiya ta fada.
A cikin ‘yan kwanakin nan Abdul har tsoro yake ba ta, idan yana kallon ta ko qifta idanu baya yi. Shi ya sa tunda Mummy ta samu labarin umarnin su Aunty Hassana na wucewa da ita gidan miji ranar Lahadi, ya sa ta dauke ta daga gidan ta kai ta gidan babbar aminiyarta tun quruciya aunty Sa’adatu, a can aka nemo kwararriyar mai gyaran jikin amare ita ma ta tare a gidan dare da rana tana tare da ita tana tsuma ta da hadaddun magunguna da turarruka masu tsananin qamshi. 
Ko Abdul sai a waya yake samun ta, duk iya nacinsa Mummy ta qi ba shi hasken inda take, bai gan ta ba sai safiyar ranar da za su taho Kaduna. 

Ita kanta ganin irin kyan da ta qara komai na jikinta ya sake cika da tumbatsa abin har tsoro ya riqa ba ta. Abdul kuwa ranar da ya ga irin kyau da ta qara yi, duk da a gabansu Mummy ne sandarewa ya yi a tsaye ya kasa magana, har ya so ya ba ta kunya. Duk yadda ya so ya ke6e da ita ta qi yarda da hakan. Wannan kuma yana daya daga cikin shawarwarin Aunty Sa’a, da ta ce kar ta kuskura  ya gama luguiguita ta tun a Yola  ta ja mishi aji har sai an kai ta gidanshi sannan ya samu abinda yake so. 

Yana zaune a kan kujera mazaunin mutum uku, Yasmin tana  narke a gabanshi tana zuba masa salo yayin da gaba daya shi kuma hankalinshi yana kan Aisha. Duk yadda ya ke yi mata ishara da ido kan ta dawo gefenshi ta zauna ta qi, har sai da ya gaji ya ce    
    "Aisha kin ji dad'in zaman gurin nan kuwa? Ki dawo nan kusa mana?”
Murmushi ta watsa masa, sannan ta yi luu da idanunta cikin salon jan hankali ta ce
     “Alhamdullahi, nan ma is okey.” 
Harara Yasmin ta watsa mata, ita kam ba ta nuna ta damu ba, domin ta san hankalin Abdul yana kanta, don haka ba ta bar murmushi ya qaurace daga fuskarta ba. 
Ajiyar zuciya mai nauyi ya sauke sannan ya yi gyaran murya ya fara da cewa
     “Alhamdulillahi, dukkan  godiya da yabo da jinjina su qara tabbata ga Allah (S.W.T) Tsira da aminci su tabbata ga Annabi Muhammad (S.A.W). Duk wata nasiha da nake tunanin zan yi muku babu wadda iyayenmu  da kakanni ba su yi muku ba. Abinda zan qara shi ne, ku taimaka ku ba ni  hadin kai domin samun zaman lafiya a tsakaninmu. Ku ji ku qi ji, ku gani ku qi gani. Sai kun kau da kai daga duk wani wanda zai zo don kawo zuga a tsakaninku. Zaman lafiyarku shi ne kwanciyar hankalina. Ba zan yarda qananan maganganu  da kun ji – kun ji ba. duk wacce ta yi ba dai dai ba  za ta fuskanci hukunci daidai da abinda ta aikata. Ni kuma a kullum addu’ata Ubangiji ya ba ni ikon yin adalci a tsakaninku.”
“Amin.”
 Suka amsa gaba daya. 
“Sai batun raba kwanaki, ya kuke ganin za ku raba kwana ta yadda babu wacce za ta cutu?”
 Ya fadi haka yana raba idanu a tsakaninsu. 
“Kwana bibbiyu za ka ringa yi a dakunanmu.” 
In ji Yasmin kenan tana wani fiffisga. 
“Aisha ya kika gani? Kwana biyun ya yi miki?” 
Ya tambaye ta yana kallon ta. 
Murmushi ta ci gaba da jifan shi da shi kamar ba za ta yi magana ba. cikin yanga ta ce 
    “Idan kwana biyun ya yi maka ni ma ya yi min. umarninka abin bi ne a gurina ranka ya dade.” 
Sai da ya dan dara don jin dadin maganarta, sannan ya amsa da
     “Ina ganin a barshi kwanaki biyun, Allah ya ba mu zaman lafiya.”
“Amin.” 
Wannan karon Aisha ce kadai ta amsa. 

“Sweetheart, ka san dai ni ma amarya ce dal a leda ko? Don haka sai ka fara yi min kwanakina bakwai tukun kafin ka koma daya dakin.”
Dif Abdul ya dauke wuta tun kafin ta aje numfashin maganarta.  Ita kanta Aisha sai da ta ji babu dadi, domin ta gama tunanin yau a dakinta Abdul zai kwana. Amma sai ta share komai a fuskarta ba ta nuna rashin jin dadinta ba. 
“A tunanina yau kwanakin Aisha sun soma? saboda yau kwanakinki tara a gidan nan Yasmin.”  Qarfin hali ya yi ya furta hakan yana kallon ta hankalinshi a tashe. 
“Dukda kwanakin nawa tara ai babu abinda ya shiga  tsakaninmu, idan kuma ba rashin adalci za ka  fara gwadawa tun yanzu ba.” 
Ta fadi hakan tana murmushin mugunta, domin ta san ta gama cusguna musu.
Zai sake magana kenan  Aisha ta yi saurin katse shi da cewa 
   "Ranka ya dad'e kamar ta fi ka gaskiya. Ina ganin wannan bai kai wani abun damuwa ba, kwana bakwai ai kamar gobe ne a gurin Ubangiji. Kada ka damu har ni ma ka jefa ni a cikin damuwa ka ji mijina?"
 Da ido  take mishi nuni da ya bar maganar hakan, don haka ba don ranshi ya so ba ya ce,
    “Shi kenan! Allah ya qara had'a kanmu"
 Addu’a ya yi musu mai tsayi, sannan ya umarci su je su gabatar da sallar magrib, shi zai wuce masallaci. 

Aisha tana band'aki tana wanka bayan ta idar da sallar magrib da isha ta ji motsin shigowarshi cikin bedroom dinta. Kallon shi take gwanin ban tausayi, yana kwance d'ai-d'ai a kan gadonta, ya rungume filo tsam a qirji ya rufe ido.
“Mijina lafiya dai ko?”
 Ta tambaye shi bayan ta zauna daf da shi a kan gadon. 
Ajiyar zuciya ya sauke sannan ya bud'e idanunshi ya watso su a kanta. Mirginowa ya yi matashin kai da cinyarta ya danqe hannunta d'aya ya ce 
    “Matata gaskiya zan cutu idan har ban kwana a kusa da ke ba yau. Amma sai nake ganin ke  kamar ba ki damu ba”
Idanunshi sun dan canja kala yayin da yake mata wannan maganar. 
“To idan ma na damu ya zan yi? Ganin dai dole mu yi haquri har zuwa kwanaki bakwai shi ya sa na danne damuwar tawa. Kai ma don Allah ka kwantar da hankalinka, kwana bakwai ai kamar gobe ne idan muna da rai.” 
Shiru ya yi na dan lokaci, sannan ya fara wasa da wasu sassan jikinta, cikin nutsuwa yake aiwatar da komai dan rage wa kansa damuwa. Dan

Qwanqwasa qofar falon da Aisha ta fara jiyowa ya sa ta fara qoqarin janye jikinta daga nashi, don ta ba shi damar gyara jikinshi. 
“Matata ki bar ni don Allah, hakan shi zai sa in ji sauqi-sauqi a zuciyata…” 
Ya fad'a muryarshi a sanyaye idanunshi duk sun canja launi zuwa jajaye. 
“Yi haquri, qofa ake qwaqwasawa, ka je ka duba ka gani.” 
Sai da ya dauki tsawon minti biyu yana maida numfashi sannan ya miqe zuwa falo. Bai bude qofar ba  ta ji yana tambayar ta lafiya?
“Sweetheart jiranka nake fa mu ci abinci, daga zuwa sai da safe kuma na ji ka shiru fiye da minti talatin?” 
A fusace ya amsa mata da cewa
     “Idan kin qosa  kina iya fara cin abincin ba sai kin jira ni ba.”
Yana komawa dakin ya ga Aisha tsaye jikin mudubi tana shafa mai, tun kafin ya zauna ta kalle shi da dan fara’ar da ba ta kai ciki ba ta ce, 
    “Mijina kayi haquri, ka je ku ci abincin kada mu shiga haqqinta.”
“Babu inda zan je, sai lokacin da naga dama. Ai ke ma matata ce balle ku kawo min wani fi’ili.” 
Cikin fada ya amsa mata da hakan. 
“Ni fa ba nufina in 6ata maka rai ba mijina, amma ka ga yau kwananta ne, ba na so mu yi abinda zai jefa ka cikin fushin Allah. Amma idan ka ji  haushi ka yi haquri.”
“Shi kenan tunda kora ta ki ke yi, kin ga tafiyata ga abincinki can a dining dinki, Allah ya tashe mu lafiya.”
 Yana gama fadin haka ya kama hanyar ficewa daga  falon cikin sanyin jiki. A muryarshi kadai za a gane tsantsar damuwar da yake ciki. 
Da hanzari ta sha gabanshi ba ta jira komai ba ta rungume shi tana shafa bayanshi alamun rarrashi, Tun yana kau da kai  har ya saki jiki ya karvi ragamar. Sai da ta gamsu da ganin yadda ya samu nutsuwa sannan suka yi sallama cikin daxin rai ya fice daga xakinta yana waigenta kamar kada ya tafi. 
Ba ta tsawaita wa kanta tunanin komai ba ta tsakuri abinci da kazar da ya kawo mata ta sake yin brush, ta bi lafiyar gado bayan ta yi addu’o’in barci. Da yake akwai gajiya a jikinta, ba ta jima da kwanciya ba barci mai nauyi ya yi awon gaba da ita.

Qarfe 2 na dare
Yana kwance yana barci Yasmin tana rungume a qirjinshi tana barci ya jiyo vibration din wayarshi, saboda yanayin aikinshi komai dare ba ya kashe waya, don ana yawan nemanshi idan wani aiki ya taso. 
Da mamaki yake kallon sunan mai kiran nashi. Daya ne daga cikin yaran da suke masa C.I.D na kangon da aka tsintsi gawar Sadiya.
“Hello… An samu wani bayani ne?”
 Abinda ya fara tambaya kenan bayan ya danna madannin amsa kiran. 
“Qwarai kuwa ranka ya dad'e, wata baqar mota ce muka gani an faka daga can nesa da kangon nan, amma koda muka shiga ciki ba mu samu mace ba, sai maza ne a kwance cikin halin suma jikinsu duk ciwuka suna fitar da mugunyar ruwa mai wari.”
“Subhanallah! Kun duba da kyau kuwa? Ko dai sun yi shaye-shayensu ne sun bugu?” 
Ya tambaya yana mamaki.
“Babu alamun maye ko kayan maye a tare da su, bisa ga dukkan alamu wata suka sato don su keta mata haddi sai kuma abin ya juya kansu, domin ko a yanzu da suke a halin  suma kwance suke haihuwar uwayensu.” 
Aka amsa masa daga can vangaren. 
“Aikinku ya yi kyau, ga ni nan zuwa yanzu.” 
Yana gama faxin haka ya katse wayar.
Yasmin da tun fara wayarshi ta farka daga barci ta dago kanta tana kallon shi ta ce
    “Yaya ina zuwa haka da tsakar daren nan?” 
Sai da ya shafa gefen kumatunta don kwantar mata da hankali sannan ya amsa da 
   “Yi haquri, kin san yanayin aikin namu. Yanzu zan je in dawo.”
“Amma ya ya ai ni ma ina buqatar kulawarka, ko a haka za ka fita ka bar ni cikin wannan halin?” 
Nauyi ya ji kanshi ya yi masa da jin abinda ta ce. Ya lura sam ba ta jin kunyarshi ko kadan, ba laifi ta yi dauriya kuma ya same ta a cikakkiyar budurwa, amma zaqewarta da nuna zalamarta a fili shi ne abinda yake kulle mishi kai, domin ita da kanta ta ringa taimaka masa har ya samu biyan buqatarsa.  
“Na san kina buqatar kulawa, amma haquri za ki yi kin san yanayin aikin namu, da yake ma na ga matar tawa jaruma ce, kin cancani kyauta mai tsoka a bisa tsare min kanki da kika yi duk tsawon wannan lokaci.”
Murmushi ta yi, sannan ta sumba ce shi a kunci don tsananin jin dadin maganganunsa, sannan ta ce 
   “Kyautata shi ne ka mallaka min kanka da soyayyarka na har abada mijina, idan ka yi min haka ka gama min komai.”
Murmushi ya yi don nuna gaskiyar abinda zai fada. 
“Idan soyayyata ce kin samu Yasmin, kar ki ji komai.” 
Ya na gama faxin haka ya yi mata sallama a gurguje ya fice.

Ganin motar Abba ne motar da samarin suka yi amfani da ita bai ba shi mamaki ba, domin yau kwanaki uku kenan da ya sami qwararan hujjoji da suka tabbatar masa Abba yana cikin samarin da suka yi wa Sadiya fyade. Dalili daya ne ya hana shi kama Abban shi ne jiran a gama komai na kwaramniyar bikinshi. 
Sai da suka rufe hancinsu sannan suka iya daukarsu Abba zuwa asibiti saboda irin warin da ciwukan jikinsu Abba yake yi. Basu sha wata wahala ba bayan zuwansu asibiti, kasancewar Abdul ya nuna musu I.D card dinshi na qwararren jami’in tsaro.
Bai koma gidanshi ba sai da gari ya waye, a  lokacin qarfe shida da rabi na safe.

QARSHEN TIKA TIKA TIK!
Dakin cike yake da jama’a suna mamakin labarin da Abba yake  fada musu cikin mawuyacin hali, idan ka dauke Aisha da ta ke watsawa Abba kallon tsantsar tsana babu wanda bai  tausayawa halin da su Abban suke ciki ba. 
Abban ya nisa cikin matsnaninciyar azaba ya ci gaba da faxin,   
    “Yarinyar da muka sace a gurin cin abinci muka kai ta wani kango muka yi mata fyade, ita ce jiya muka gani a gefen titi muka sake daukar ta a matsayin karuwa, ba mu gane ta ba sai da muka isa cikin gangon muka tuve don biyan buqatarmu. Ashe ba mutum ba ce Aljanah ce, wani abu ta watsa mana sannan ta vace daga gurin…”
Yana gama faxin haka ya fara ihu cike da azabar ciwukan da suke jikinshi. Ko kafin likitoci su yi wani yunquri don ba shi agajin gaggawa rai ya yi halinsa, kamar sauran abokansa. 
Kasa ci gaba da tsaiwa Aisha ta yi a cikin dakin, saboda  tsantsar tashin hankalin da take ciki. Ji take kamar a yanzu ne suka kashe ‘yar’uwarta Sadiya. Hatta shi kanshi Abdul din haushinsa take ji. Domin dan’uwansa shi ya aikata mata abinda ba za ta tava mantawa da shi ba. 

QARSHE 
Kwanaki bakwai da Yasmin ta ci burin Abdul ya fara yi a dakinta domin ta quntata wa Aisha ta yi su ne a gidan iyayenta gurin zaman makokin dan’uwanta. Jin irin abin da Abba ya aikata ga ‘yar’uwar Aisha da kuma ganin irin mutuwar da ya yi hakan ya yi matuqar sanyaya wa Yasmin da iyayenta jiki a kan Aisha. 
Har daki Yasmin ta biyo ta da kukanta tana roqonta gafarar abinda ta yi mata. Tare da roqon su shimfida zaman lafiya a gidan mijinsu. Ba ta ja da zafi ba ta amince bayan ita ma ta roqi afuwar Yasmin din a kan duk wani savani da ya tava shiga tsakaninsu. 
Tana shiga cikin bedroom dinta ya janyo ta jikinsa ya rungume yana fada mata kalamai masu gardi kan irin son da yake mata. Da alama duk ya fi su jin dadin hadin kan da suka samu. 
Arxo har gida ya zo ya ba ta haquri kan abinda su Abba suka yi wa Sadiya, kunya da nauyin Arzo ya sa ta furta ta yafe wa Abba tare da roqa masa gafara a gurin Ubangiji.

Ta sami dukkan wani jin dad'i da Abdul ya yi alqawarin za ta samu a gidanshi. A kan Abdul ta yarda lallai maza suna suka tara, kuma kowa da halinshi. 
A kwanakin baya na rayuwarta A DALILIN DA NAMIJI  ta tsinci kanta a wata rayuwa, A yanzu kan tana jin dadin rayuwarta duk a DALILIN DA NAMIJI. Ita kam tsakaninta da Abdul-Ahad sai addu’a, sakayyar da za ta yi masa ta ci gaba da masa biyayya da riqe soyayyarshi har kashen rayuwarta.
Alhamdulillah

Karshe.

